ހުރަވީ ދުވަސް ނިޞްބަތްވާ ޤައުމީ ބަޠަލަކީ އައްސުލްޠާނުލްޣާޒީ ޙަސަން ޢިއްޒުއްދީން (1 ވަނަ) އެވެ. އެއީ "ދޮންބަންޑާރައިން" ނެވެ. ހޮޅީން ނުވަތަ މަލަބާރީންގެ އަތްދަށުން ރާއްޖެ ސަލާމަތް ކުރެއްވިއިރު އެއީ "މުލީގޭ ދޮން ޙަސަން މަނިކުފާނު" އެވެ. ސުވާލަކީ އެމަނިކުފާނަށް "ހުރަވީ"ގެ ލަގަބު މަތިކޮށް އެމަނިކުފާނު އިސްވެ ހުންވައި ޤައުމަށް ހޯއްދަވައި ދެއްނި ނަޞްރާއި ފަތަޙައިގެ ޒިކުރާ ފާހަގަކުރާ ދުވަހަކަށް "ހުރަވީ ދުވަސް" ކިޔަނީ ކީއްވެގެންތޯއެވެ؟ ހުރަވީއާއި ދޮންބަންޑާރައިންނާ އޮތީ ކޮން ގުޅުމެއްތޯއެވެ؟ ދޮންބަންޑާރައިންނަށް "ހުރަވީ" ނިސްބަތް ކުރެވިދާނެތޯއެވެ؟ ނުވަތަ ނޫންތޯއެވެ؟\nސުވާލުތައް އުފެދޭ ސަބަބު:\nމި ސުވާލުތައް އުފެދެނީ ހުރަވީންނަކީ (ދޮންބަންޑާރައިން ނުހިމަނައި) ހުރާގޭ ރަސްކަމުގެ ދަރިކޮޅުގެ ބޭފުޅުންކަމަށް ފެންނަ ނަޒަރިއްޔާތުން ވިސްނީމައެވެ. އެ ނަޒަރުން ވިސްނީމާ ހުރަވީ ދުވަހަކީ ހުރަވީންގެ ދުވަހެވެ. ހުރަވީންގެ މަތިވެރިކަމުގެ ޒިކުރާ އާކުރެވޭ ދުވަހެވެ. ދޮންބަންޑާރައިންގެ ޖިހާދުގެ ޒިކުރާ އާކުރުމަށެވެ.\nމައްސަލަ އުފައްދަވާ ބޭފުޅުން ވިދާޅުވަނީ ދޮންބަންޑާރައިންނަކީ ރާއްޖޭގެ ރަސްކަން ކުރެއްވިއެއްކަމަކު ރަސްކަމުގެ ދަރިކޮޅެއްގެ ހުވަފެންފުޅެއް ދެކެވަޑައި ގެންނެވި ބޭފުޅެއް ނޫނެވެ. އެއީ ހާލަތު ނިޔާކުރިގޮތުން ދިޔަމިނގިލީ ދަރިކޮޅުގެ ރަސްކަން ދަމަހައްޓަވައި ދެއްވި ބޭފުޅެއް ކަމެވެ. އަދި އެމަނިކުފާނުގެ އެންމެ ފަހުގެ ވަސިއްޔަތްޕުޅަކީ ވެސް ޢާއިލާގެ ފަރާތުން ރަސްކަމާ ކައިރި ނުވުމެވެ. ރަސްކަން އޭގެ ހައްގުވެރިންނަށް ދޫކޮށްލުމެވެ. ދޮންބަންޑާރައިން އަވަހާރަވުމުގެ ކުރިން ދިޔަމިނގިލީ ދަރިކޮޅުގެ ވަލީއަހުދެއްގެ ގޮތުގައި ހުންނެވި މުޙައްމަދު މަނިކުފާނު (ފަހުން ޣިޔާސުއްދީން ރަދުން) އާ ރަސްކަން ހަވާލު ކުރެއްވިއެވެ. ނަމަވެސް ދޮންބަންޑާރައިން އަވަހާރަވުމަށްފަހު ކަންހިނގީ ވަސިއްޔަތް ކުރެއްވި ގޮތަކަށް ނޫނެވެ.\nދޮންބަންޑާރައިންގެ ޢާއިލާގެ ބޭފުޅުންނާއި ޣިޔާސުއްދީން ރަދުންނާ ދެމެދު ހަމަނުޖެހުންތަކެއް ހިނގިއެވެ. އެންމެފަހުން ދޮންބަންޑާރައިންގެ ޢާއިލާގެ ބޭފުޅުން ޣިޔާސުއްދީން ރަދުންގެ ހައްޖަށް ވަޑައިގެންނެވި ތަނުން ރަސްކަމަށް ވެރިވެވަޑައިގެންނެވީއެވެ. އަދި އެނބުރި ރާއްޖެ ވަޑައިގަތުމުން ހަށިކޮޅުގައި ބަރޯސީ ބަނދެ ވާދޫ ކަނޑަށް ކަނޑުފެއްތީއެވެ. މި އިންގިލާބުގެ ލީޑަރަކަށްވީ ދޮންބަންޑާރައިންނަށް ބޮޑު ބޭބެ ވިދާޅުވާ ބޭފުޅެއް ކަމަށް މުޙައްމަދު މަނިކުފާނެވެ. ފަހުން އެއީ އައްސުލްޠާން މުޙައްމަދު ޝަމްސުއްދީން (ދެވަނަ) އެވެ. މީލާދީން 1773 ން 1774 އަށް ކުރެއްވި ރަސްކަލުންނެވެ. ތާރީޚީ ބައެއް ޢިލްމުވެރިން ދެކެވަޑައިގަންނަވާ ގޮތުގައި ހުރަވީންގެ ލީޑަރަކީ މި ރަދުންނެވެ. އެ ބޭފުޅުން ވިދާޅުވަނީ ހުރާގޭ ދަރިކޮޅުގެ ރަސްކަމުގެ ފެށުމަކީ މިއީއެވެ.\nހުރަވީ ދުވަސް ފާހަގަކުރުން:\nމަލާބާރީން ނުވަތަ ހޮޅީންގެ އަނިޔާވެރިކަމުން ދިވެހީން މިނިވަންވި ދުވަހުގެ ގޮތުގައި ފާހަގަ ކުރާ ދުވަހަކީ ހުރަވީ ދުވަހެވެ. އެއީ ކޮންމެ އަހަރެއްގެ ޖުމާދަލްއާޚިރާ މަހުގެ3ވަނަ ދުވަހެވެ. ރާއްޖޭގައި ފުރަތަމަ ފަހަރަށް ހުރަވީ ދުވަހުގެ ނަމުގައި ދުވަހެއް ފާހަގަކުރެވުނީ ހިޖުރައިން 1400 ވަނަ އަހަރުގެ ޖުމާދަލްއާޚިރާ މަހުގެ3ވަނަ ދުވަހުއެވެ. އެއީ މީލާދީން 18 އޭޕްރީލް 1980 އެވެ. ދޮންބަނޑާރައިންނަށް ނިސްބަތްކޮށް ދުވަހަށް ނަމެއް ދޭނަމަ ދެވިދާނެ އެހެން ނަންނަން ހުއްޓައި "ހުރަވީ ދުވަސް" އެ ދުވަހަށް ކިޔުނީ ކީއްވެގެންބާވައެވެ.\nސަބަބަކީ ދޮންބަންޑާރައިންނަކީ މާލެއަތޮޅު ހުރަޔަށް ނިސްބަތްވާ ބޭފުޅަކަށްވުމެވެ. އެމަނިކުފާނުގެ ބައްޕާފުޅުގެ މަތިކޮޅު ގުޅެނީ ހުރާ ދޮންމަރުދުރު ފަޑިއަތްތަކުރުފާނާއެވެ. ހަމައެހެންމެ، ދޮންބަންޑާރައިންނަކީ މުލަކަ އަތޮޅު މުއްޔަށް ވެސް ނިސްބަތްވެ ވަޑައިގަންނަވާ ބޭފުޅެކެވެ. ދޮންބަންޑާރައިން ރަސްކަމަށް އިސްވެވަޑައިގަތުމުގެ ކުރިން މަޝްހޫރު ނަންފުޅަކީ ވެސް މުލީގޭ ދޮން ޙަސަންމަނިކުފާނެވެ. ނުވަތަ މުލީގެ ދޮން ޙަސަންމަނިކެވެ. ދޮންބަންޑާރައިންގެ ބައްޕާފުޅު، އަލްވަޒީރު މުޙައްމަދު ފާމުލަދޭރި މަނިކުފާނު ހުރަޔަށް ނިސްބަތްވާއިރު، މަންމާފުޅު ކުޑަ އައިމިނާ ފާނަކީ މުލަކަތޮޅު މުލީ ޚަޠީބު މުޙައްމަދުގެ ދަރިކަނބަލެކެވެ.\nދޮންބަންޑާރައިންގެ ޤައުމީ ޖިހާދަށް ނަޞްރު ލިބުނު ދުވަސް ފާހަގަކުރަން ސަރުކާރުން ނިންމަވައި އެ ދުވަހަށް ކިޔާނެ ނަމަކާމެދު ވަނީ ފުޅާ ދާއިރާއެއްގައި މަޝްވަރާ ކުރައްވާފައެވެ. އެކަން ނިންމެވީ ރައީސް އަލްއުސްތާޛު މައުމޫން ޢަބްދުލްޤައްޔޫމްގެ ޒަޢާމަތުގެ ކުރީކޮޅު އެކުލަވާލެއްވި ތާރީޚީ އަދަބީ މަޖިލިހުގެ މަޝްވަރާގެ މަތިން ރައީސް އޮފީހުންނެވެ. "ހުރަވީ" ދުވަހުގެ ގޮތުގައި އެ ދުވަސް ފާހަގަކުރުމަށް ނިންމެވި މަޖިލިހުގެ ރިޔާސަތު ބެލެހެއްޓެވީ އައްޝައިޚް މުޙައްމަދު ޖަމީލް ދީދީއެވެ.\nހުރާ ދަރިކޮޅާއި ހުރަވީން:\nދިވެހިރާއްޖޭގައި ރަސްކަން ކުރި ދަރިކޮޅުތަކުގެ ތެރެއިން ހުރާގޭ ދަރިކޮޅުގެ ބާނީއެއް ކަމަށް ތާރީޚީ ގިނަ ލިޔުންތަކުގައި ކަނޑައަޅާ ބަޔާންކޮށްފައިވަނީ ދޮންބަންޑާރައިންނެވެ. އެމަނިކުފާނުގެ އެންމެ ފަހުގެ ވަސިއްޔަތާ ޚިލާފަށް ނަމަވެސް ހުރާގެ ދަރިކޮޅުން ދިގު މުއްދަތަކަށް ރާއްޖޭގައި ރަސްކަންކުރީތީއެވެ. ދިވެހި ތާރީޚު ދިރާސާކުރެއްވި ބޭފުޅުންގެ ތެރެއިން އެޗްސީޕީ ބެލް އާއި އެހެން ގިނަ ލިޔުންތެރިން ލިޔުއްވާފައިވާ ގޮތުން ހުރާގޭ ދަރިކޮޅުގެ ބިންގާ އެޅިފައިވަނީ ސުލްޠާން ޙަސަން ޢިއްޒުއްދީން ނުވަތަ ދޮންބަންޑާރައިންނާއި ހަމައިންނެވެ. ބެލް ލިޔުއްވާ ގޮތުގައި ހުރާގޭ ދަރިކޮޅު ފެށެނީ ހުރާގައި ދިރިއުޅުއްވި ދޮންމަރުދުރާ ހަމައިންނެވެ. މުޙައްމަދު އަމީން ލިޔުއްވާފައިވާ ގޮތުގައި ހުރާގެ ދަރިކޮޅު ފެށެނީ ފަރަންސޭސި ރައްޔިތެއް ކަމަށްވާ "ދޮންލުއީ" އާ ހަމައިންނެވެ. ޢަބްދުލްޙަކީމް ޙުސައިން މަނިކު ލިޔުއްވާފައިވާ ގޮތުގައި އެ ދަރިކޮޅުގެ ފެށުމަކީ ކްރިސްޓިއަން ދީނަށް ބަދަލުވެވަޑައިގެންނެވި9ވަނަ ޙަސަން ރަސްގެފާނުގެ ކާފަ ދަރިކަލުން ދޮންލަވީޒެވެ. "ދޮން" މި ލަފުޒަކީ ޕޯޗްގީޒު ބަހުން "ޑޮން" ކަމަށް ލިޔުއްވައެވެ.\nދިވެހިރާއްޖޭގެ ޤާނޫނީ ޙުކޫމަތެއް ފެށި، 1932 ވަނަ އަހަރު ޢަމަލުކުރަން ފެށުނު ދިވެހިރާއްޖޭގެ ފުރަތަމަ ޤާނޫނު އަސާސީން ފެށިގެން 1943 ވަނަ އަހަރާ ހަމައަށް ހުރިހާ ޤާނޫނު އަސާސީތަކެއްގައި ވެސް ރާއްޖޭގެ ރަސްކަމުގެ ތަޚުތަށް އިސްކުރެވޭ ރަސްކަލަކީ ނަސަބުގެ ގޮތުން ހުރަވީ ރަސް ދަރިކޮޅުކަން ކަނޑައެޅި ބަޔާންވެގެން ވެއެވެ.\n"ހުރަވީ" މި ލަފުޒު ނިސްބަތްކުރެވެނީ ހުރާގޭ ދަރިކޮޅަށެވެ. އެ ދަރިކޮޅުގެ އެންމެ އިސް ރަސްކަލެއްކަމަށް ދިވެހި ތާރީޚުގައި ބެލެވިފައިވަނީ ދޮންބަންޑާރައިންނެވެ. ވުމާއެކު "ހުރަވީ" މި ލަފުޒު މިއަދު ނިސްބަތް ކުރެވެނީ ސީދާ ދޮންބަންޑާރައިންނަށެވެ. ހުރަވީ، މި ނަމާ ގުޅުވައިގެން ޤައުމީ މުހިންމު ބިނާތަކާއި ތަކެއްޗަށް ނަން ދެވިފައިވަނީ އެހެންވެއެވެ. ކޯސްޓްގާޑް ޝިޕް ހުރަވީ އާއި ހުރަވީ ސްކޫލާއި ހުރަވީ ބިލްޑިންގ މިއީ މިސާލުތަކެވެ. ދޮންބަންޑާރައިންނަށް ނިސްބަތްކޮށް "ޢިއްޒުއްދީން" މި ނަމުން ވެސް ޤައުމީ މުހިންމު ބިނާތަކާއި ތަންތަނަށް ނަން ދެވިފައިވެއެވެ. ޢިއްޒުއްދީން ސްކޫލާއި ޢިއްޒުއްދީން ފާލަމަކީ މީގެ މިސާލުތަކެވެ.\nދޮންބަންޑާރައިންނަށް ހުރަވީގެ ލަޤަބުން މުޚާޠަބު ކުރެވެން ފެށުނީ ހުރަވީ އާއި ހުއްރިއްޔަތުގެ އަޑުތައް ދިވެހި ފަޒާގައި ގުގުމަންފެށި ދުވަސްވަރުއެވެ. އެއީ "މުޙައްމަދު އަމީނުލް ހުރަވީ"ގެ އަތްޕުޅު މަތީގައި ދައުލަތުގެ ބާރު އޮތް ދުވަސްވަރެވެ. ރާއްޖޭގެ ރަސްކަން ކުރެއްވި ރަސްރަސްކަލުންނާއި ރަނިރަނި ކަނބަލުން ދަރިކޮޅުތަކަކަށް ބައްސަވާފައިވަނީ މާފަހުން ދިވެހި ތާރީޚު ދިރާސާ ކުރެއްވި ޢިލްމުވެރި ބޭފުޅުންނެވެ. ރަސްކަމުގެ އެއް ދަރިކޮޅުތެރެއަށް އަނެއް ދަރިކޮޅުގެ ބޭފުޅަކު ވަނުމާއި، ނަސަބުގެ ގޮތުން އެއްވެސް ގުޅުމެއްނުވާ ބޭފުޅަކު އެ ދަރިކޮޅުގެ ކޮންމެ ވެސް ހިސާބެއްގައި ރަސްކަން ކުރެއްވުމަކީ ހިނގާފައިހުރި ކަންކަމެވެ. އެހެންވީމާ ބައެއް ދަރިކޮޅުތަކުގައި ނަސަބުގެ ގޮތުން އެ ދަރިކޮޅަކާ އެއްވެސް ގުޅުމެއް ނުވާ ބޭފުޅުން ވެސް ހިމެނިފައިވެއެވެ. ނުވަތަ އެވެނި މިވެނި ބޭފުޅަކު މިވެނި އެވެނި ދަރިކޮޅަކަށް ނިސްބަތްކުރުން މާރނގަޅޭ ހީވާގޮތް ދިމާވެއެވެ. ތާރީޚުގެ ޢިލްމުވެރިންނަށް މިކަމުގައި ވާނުވާ އޮޅުން ފިއްޔަސް ނޭނގޭ މީހުން ރަނގަޅަށް އޮޅުން ނުފިލުވައިނަމަ ވަންނާނީ ވަލެވެ.\nހުރަވީ ދުވަހަށް ނަން ދެއްވާފައިވާ ގޮތުން ބައެއް ފަރާތްތަކުން ޚިޔާލު ތަފާތުވިޔަސް ދޮންބަންޑާރައިންގެ ޤައުމީ ޖިހާދާމެދު އެއްވެސް ބޭފުޅަކު ސުވާލެއް ނޫފައްދަވައެވެ. އަދި ދޮންބަންޑާރައިންގެ އަމިއްލަ އެދުންފުޅެއްނެތް ވަރުގަދަ ޝަޚްޞިއްޔަތަށް ހުރިހާ އެންމެން ވެސް އިޢުތިރާފުވެއެވެ.\nމަލާބާރީން (ހޮޅީން) ގެ ލަޝްކަރެއް ރާއްޖެ އަރައި ދިވެހީން އަޅުވެތިކުރީ ހިޖުރައިން 13 ޞަފަރު 1166 ގައެވެ. އެއީ މީލާދީން 20 ޑިސެންބަރު 1752އެވެ. އޭރު ތަޚުތުގައި އިންނެވީ ދިޔަމިނގިލީ ދަރިކޮޅުގެ އައްސުލްޠާނު މުކައްރަމް މުޙައްމަދު ޢިމާދުއްދީން (ތިންވަނަ) ސިރީ ނަވަރަންނަ ކީރިތި މަހާރަދުންނެވެ. ހޮޅީން ރާއްޖެ އައުމަށް އެދި އާދޭސްކޮށް، މަލާބާރީގެ މުސްލިމު ރަސްގެފާނު އަލީރާޖާއަށް ސިޓީފޮނުވައި ޤައުމަށް ޚިޔާނަތްތެރިވި ދެ ދިވެހީންނަކީ އަލްޤާޟީ ޙަސަން ތާޖުއްދީނުގެ ދެ ދަރިކަލުން ކަމުގައިވާ އެއިރު މާލޭގައި ހުންނެވި ފަނޑިޔާރު ކަލޭގެފާނު މުޙައްމަދު ޝަމްސުއްދީނާއި، އޭނާގެ އެއްބަނޑުއެއްބަފާ، ޚަޠީބު އަޙްމަދު މުޙްޔިއްދީނެވެ.\nހޮޅީން މާލެ ހިފަން އައީ ނަވަކާއި، ބޭރުދަތުރުކުރާ ދެއޮޑީގައެވެ. އަލީރާޖާގެ ލަޝްކަރު މެންދަމުން އަލިވެ3ޖެހިއިރު އައިސް ފަސޭހަކަމާއެކު މާލެ އެރިއެވެ. އޭރު ކަނޑިންމަ ހުރީ ތަޅުނުލައެވެ. ރަސްކަމުގެ ކޮއިލުތެރެ ބަލަހައްޓާ މީހުން ތިބީ ނިދާފައެވެ. ނިދާފައި ތިބި މީހުންނަށް ހޭވެރިކަންވީ ދުޝްމަނުން ރަސްކަމުގެ ކޮއިލުތެރެއަށްވަދެ ބަޑިޖަހަން ފެށުމުންނެވެ. އޭރު އެތައް ބަޔަކު މަރައިފިއެވެ. ދުޝްމަނުން ނާބަތުޚާނާގައި ރޯކޮށްލިއެވެ. މިހުޅުގަނޑުގައި އެތެރެ ކޮއިލުގައިހުރި ހުރިހާ ގެތަކާއި، ދޮރާށިތަކާއި، އަދި ފުރަމާލޭގެ ދެބައިކުޅައެއްބައި ގެތައް އަނދައިގެން ދިޔައެވެ. އެވަރުގެ ބޮޑު ގެއްލުމަކާ ކުރިމަލިތާން ޖެހުމުން ރަދުން ނިންމެވީ ދުޝްމަނުންނާ ވާހަކަ ދައްކަވައިގެން ސުލުހަވެރި ހައްލެއް ލިބޭތޯއެވެ. ދުޝްމަނުންނާ ވާހަކަ ދައްކަވައި އެއްބަސްވެވުނު ގޮތަށް އެ މީހުންނާ ބައްދަލު ކުރައްވަން ރަދުން ވަޑައިގަތުމުން، ރަދުންނާއި، ރަދުންގެ ވަލީއަޙުދު މުޙައްމަދު މަނިކުފާނު ހައްޔަރުކޮށްގެން ގެންގޮސް އެމީހުންގެ އޮޑިއަށް ލައިގެން ގެންދިޔައީ ކަންނަންނޫރަށެވެ. މިހިސާބުން މަލާބާރީންގެ އަޅުވެތިކަމަށް ރާއްޖެ ވެއްޓުނީއެވެ.\nހޮޅިން ދިވެހިރާއްޖެ އަޅުވެތިކުރިތާ3މަހާއި 20 ދުވަސްވީތަނާ މުލީގޭ ޙަސަން މަނިކުފާނު (ދޮންބަންޑާރައިން) އިސްވެ ހުންނަވައި ރާއްޖެ މިނިވަންކޮށް ދެއްވިއެވެ. އަދި އޭގެފަހުން 1166ހ. (1753މ،)، 1167ހ. (1753މ.)، 1168ހ. (1755މ.) އަދި 1174ހ. (1761މ.) ގައި ވެސް ކަންނަންނޫރުގެ ޢަލީރާޖާ ހަނގުރާމަވެރި އުޅަނދުތައް ފޮނުއްވައިފައިވެއެވެ. މިއިން ކޮންމެ ފަހަރަކު ވެސް ދޮންބަންޑާރައިންވަނީ ދުޝްމިނުންނާ ހަނގުރާމަ ކުރައްވައި ބަލިކުރައްވައިފައެވެ.\nއެންމެ ފުރަތަމަ ހޮޅީންގެ އަތްދަށުން ރާއްޖެ މިނިވަންކޮށް ދެއްވުމުން ދިވެހި ރައްޔިތުން ދޮންބަންޑާރައިންގެ އަރިހަށް އައިސް ރާއްޖޭގެ ރަސްކަން ޤަބޫލުކުރެއްވުމަށް އެދިވަޑައިގެންނެވިއެވެ. ހަދިޔާއަކަށް ވިހިހާސް ލާރިވެސް ދެއްވިއެވެ. އެހެންނަމަވެސް އެކަން ޤަބޫލު ނުކުރައްވައި ދިޔަމިނގިލީ ދަރިކޮޅުގެ ދެ އަންހެން ބޭފުޅެއްގެ ނަންފުޅުގައި (އެއް ބޭފުޅަކަށްފަހު އަނެއް ބޭފުޅެއްގެ ނަންފުޅުގައި) ރަސްކަން ހިންގަވައިދެއްވިއެވެ. ވިހިހާސް ލާރި ހަވަރަށް ބެއްސެވުމަށް އަމުރުކުރެއްވީއެވެ. މަލިކުގައި ރަސްގެފާނު އަވަހާރަވީކަމުގެ ޚަބަރު ލިބިވަޑައިގަތުމުން އެންމެ ފަހުން ރަސްކަން ޤަބޫލުކުރެއްވީއެވެ. އައްސުލްޠާނުލްޣާޒީ ޙަސަން ޢިއްޒުއްދީން ރަސްކަންކުރެއްވީ7އަހަރު ދުވަހު އެވެ. އެއީ ހިޖުރައިން 1173 ވަނައަހަރުން 1180 ވަނަ އަހަރާއި ހަމައަށެވެ. މީލާދީ ގޮތުން އެއީ 1759 ން 1767 އަށެވެ. އަވަހާރަވަމުން ކުރެއްވި ވަސިއްޔަތުގައި ވިދާޅުވިއެވެ. ދިވެހި ރަސްކަން ދިޔަމިނގިލީ މުހައްމަދު މަނިކުފާނާ ހަވާލެވެ. ތިމަންނާގެ ދަރިން މާތް ކަލާނގެއާ ވަކީލެވެ. އައްސުލްޠާނުލްޣާޒީ ޙަސަން ޢިއްޒުއްދީން އަވަހާރަވީ2ރަމަޟާން 1180 (1 ފެބްރުވަރީ 1767) ގައެވެ.\nހުރަވީ ދުވަސް ފާހަގަކުރަނީ، ދިވެހި ލޮބުވެތި ރައްޔިތުން، ޤައުމީ އަބްޠާލުންގެ ޒިކުރާ ޢަމަލީގޮތުން ދިރުވުމުގެ ހިތްވަރު ލިބިގަތުމަށެވެ. އަދި އެ އަބްޠާލުން ގެނެސްދެއްވި މިނިވަންކަމާއި، ޤައުމިއްޔަތު ދެމެހެއްޓުމުގެ ޢަޒުމާއި ޖޯޝް ދިވެހި ހިތްތަކުގައި ދިރުވައި ދެމެހެއްޓުމަށެވެ. ހަމައެހެންމެ އައްސުލްޠާނުލްޣާޒީ ޙަސަން ޢިއްޒުއްދީން ދުޝްމަނުންނާ ދެކޮޅަށް ކުރެއްވި މަތިވެރި ޖިހާދުގެ އަގުވަޒަންކޮށް އެ ޒިކުރާ އާކުރުމަށެވެ. ކޮންމެ ވިސްނުމަކުން ވިސްނި ނަމަވެސް ދޮންބަންޑާރައިންނަކީ ހުރަވީއަކަށް ނުވާނެ ގޮތެއްނެތެވެ.\nނޯޓް: މިއީ ތާރީޚީ ޢިލްމުވެރިންނާއި ދިވެހި ތާރީޚަށް ލޯބިކުރައްވާ ގިނަ އަދަދެއްގެ ބޭފުޅުން ހިމެނިވަޑައިގަންނަވާ ވައިބަރު އޮޅިއެއް ކަމަށްވާ "ތާރީޚީ އާރު"ގައި މިއަހަރުގެ ހުރަވީ ދުވަހު، ހުރަވީ ދުވަހާ ބެހޭ ގޮތުން އެކިއެކި ބޭފުޅުން ފާޅުކުރައްވާފައިވާ ޚިޔާލާއި ދެއްވާފައިވާ މަޢުލޫމާތުގެ މައްޗަށް އަޅުގަނޑަށް ވެސް ފެންނަ އެއްޗެއް ދަންނަވާލުމަށް ލިޔެފައިވާ ލިޔުމެކެވެ.\nދައްކާނެ އިތުރުވާހަކައެއްނެތް. ސައީދުގެ ލިޔުން 100 %.


Dhivehin hadhiyaa kuri 1800 masdhalhu case mi roadha mahu syria ge rayyathunnah bahaane\nދިވެހިން ހަދިޔާކުރި 1800 މަސްދަޅުކޭސް ސީރިއާއަށް ފޮނުވައިފި\nދިވެހިން ހަދިޔާކުރި 1800 މަސްދަޅުކޭސް: މި ރޯދަ މަހު ސީރިއާގެ ރައްޔިތުންނަށް ބަހާނެ --\nދިވެހިން ހަދިޔާކުރި 1800 މަސްދަޅުކޭސް ސީރިއާއަށް ފޮނުވައިފި އެވެ.\nސިރިއާގައި ހާލުގައި ޖެހިފައިވާ މުސްލިމުންނަށް ފިނިމޫސުމުގައި އެހީވުމަށްޓަކައި ދިވެހިންގެ ފަރާތުން މަސްދަޅު ހަދިޔާކުރުމުގެ ހަރަކާތް ކުރިއަށް ގެންގޮސްފައިވަނީ އިންޓަނޭޝަނަލް އެއިޑް ކެމްޕެއިންގެ ފަރާތުންނެވެ.\nތިން މަހަށް ކުރިއަށް ގެންދިޔަ ހަރަކާތުން 1800 ކޭސް މަސްދަޅު ހަމަކުރެވިފައިވާ ކަމަށް އެ ހަރަކާތުން ވަނީ ބުނެފައެވެ. މިއީ އެއްކޮންޓެއިނާއެއްގެ މަސްދަޅެވެ. ދިވެހިންގެ ފަރާތުން ހާލުގައި ޖެހިފައިވާ ސީރިއާގެ ރައްޔިތުންނަށްދޭ މަސްދަޅުގެ މިހަދިޔާ ބެހުމަށް ހަމަޖެހިފައިވަނީ، އިންސާނީ އެހީދޭ ތުރުކީގެ ޖަމިއްޔާ އެއް ކަމުގައިވާ، އިންސާނީ ޔަރްދިމް ވަގުފީ (އައިއެޗްއެޗް) މެދުވެރިކޮށެވެ.\nއެންމެ ފުރަތަމަ މަސްދަޅު ބެހުމަށް ނިންމާފައި އޮތީ، ފިނިމޫސުމުގައި ކަމަށް ވީނަމަވެސް، މިމަސްދަޅު ކޮންޓެއިނާ އެ ގައުމަށް ފޯރާފައި ވަނީ ފެބުރުވަރީމަހު ކަމަށާ ސަބަބަކީ ފެތުރެމުންދާ ކޯވިޑް-19 ރޯގާގެ ސަބަބުންނާއި، ސިއްހީގޮތުން ބޭނުންވާ ލިޔެކިޔުންތައް ލިބުމުގައި ދިމާވި ދަތިތަކަކުން ކަމަށް އިންޓަނޭޝަނަލް އެއިޑް ކެމްޕެއިން ވަނީ ބުނެފައެވެ.\nކުރިން މަސްދަޅު ބަހަން ނިންމާފައި އޮތީ ފިނިމޫސުމާއި ދިމާކޮށް ކަމުގައި ވީނަމަވެސް، ފިނިމޫސުމްވެސް ނިމުމަކަށް އައުމާއި ކުރިޔަށް އޮތީ ރަމަޟާންމަސް ކަމުގައި ވާތީ، މަސްދަޅު މިހާރު ބެހުމަށް ހަމަޖެހިފައިވަނީ މި ރޯދަމަހާއި ގުޅިގެން ކަމަށްވެސް އެ ހަރަކާތުން ބުނެއެވެ.\nސީރިއާގައި ދަތި ހާލުގައި ދިރިއުޅެމުންދާ މުސްލިމުންނަށް ދިވެހި ރައްޔިތުންގެ ފަރާތުން މީގެ ކުރިންވެސް ވަނީ އެކި ފަހަރު މަތިން ފައިސާގެ ގޮތުންނާއި ތަކެތީގެ ގޮތުން އެހީތެރިކަން ފޯރުކޮށްދީފައެވެ.\nހަނގުރާމައަށް ދިޔަ އާއިލާ ގެނައުމުގެ މަޝްވަރާ ކުރިއަށް\nހަނގުރާމައަށް ދިޔަ އަންހެނަކާއި ދަރިން ރާއްޖެ ގެންނަނީ\nސީރިޔާ އިން އައި މީހާ އާ މަރުކަޒުގައި ބަންދުކޮށްފި\nހަނގުރާމައަށް ދިޔަ މީހާގެ ބަންދަށް ހަތް ދުވަސް


ސަރަހައްދީ މުބާރާތަކުން ރާއްޖޭގެ ދެބެއިންނަށް ރިހި މެޑަލް\nމި ދެ ކުޅުންތެރިން އަންނަނީ ޖަޕާންގެ ޓޯކިޔޯގައި ތަމްރީނުތައް ފުރިހަމަ ކުރަމުން\nމިއީ ބެޑްމިންޓަންގައި ސަރަހައްދީ މުބާރާތާކުން ރާއްޖެއަށް ރިހި މެޑަލް ލިބުނު ފުރަތަމަ ފަހަރު\nމި ދެ ކުޅުންތެރިން ބަލިވީ އިންޑިއާގެ ޕެއާއަކާ ވާދަކޮށް\n8 ޑިސެންބަރ 2017 | ހުކުރު 19:03\nއަންހެން ޑަބަލްސް ފައިނަލް ފެށުމުގެ ކުރިން ނަބީހާ (ކ 4) އަދި ނަބާހާ (ކ 5)\nބެޑްމިންޓަން އޭޝިއާއިން ކުރިޔަށް ގެންދާ ދެކުނު އޭޝިއާގެ 21 އަހަރުން ދަށުގެ ބެޑްމިންޓަން މުބާރާތުގެ ވިމެންސް ޑަބަލްސް އިވެންޓުން ރާއްޖޭގެ ދެބެއިން ކަމަށްވާ ފާތިމަތު ނަބީހާ އާއި އައިމިނަތު ނަބާހާ ރިހި މެޑަލް ހޯދައިފިއެވެ.\nމި މުބާރާތުގެ އަންހެން ޑަބަލްސް އިވެންޓުގެ ފައިނަލުގައި އިންޑިއާގެ އަޝްމިތާ އާއި މިތުލާގެ ޕެއާއާ ދެކޮޅަށް ކުޅުނު މެޗުން ނަބާހާ އާއި ނަބީހާ ބަލިވީ 21-7 އަދި 21-10 އިންނެވެ. މި މެޗުން ބަލިވި ނަމަވެސް މި ދެބެއިން ވެގެން ގޮސްފައި ވަނީ ސަރަހައްދީ ފެންވަރުގެ މުބާރާތެއްގެ ޑަބަލްސް އިވެންޓުން ރާއްޖެއަށް ރިހި މެޑަލް ހޯދައިދިން ފުރަތަމަ ކުޅުންތެރިންނަށެވެ.\nމި ދެބެއިން ފައިނަލްއަށް ދަތުރުކުރީ ސެމީގައި ބަންގްލަދޭޝްގެ ޕެއާއެއް ކަމަށްވާ ރޭޝްމާ އަޚްތަރް އާއި އުރްމީ އަޚްތަރް 21-14 އަދި 21-15 އިން ބަލިކޮށްގެންނެވެ.\nމި ދެ ކުޅުންތެރިންނަކީ ވެސް ޖަޕާނުގެ ޓޯކިޔޯގައި 2020 ވަނަ އަހަރު އޮންނަ އޮލިމްޕިކްސްއަށް ކޮލިފައިވުމަށް ކުރިޔަށް ގެންދާ ތަމްރީނުތަކުގައި ބައިވެރިވާ ދެ ކުޅުންތެރިންނެވެ. މި ކުޅުންތެރިންނަށް ލިބެމުންދާ ތަމްރީނުގެ ނަތީޖާ މިހާރު ވެސް ފެންނަމުންދާކަން ފާހަގަކޮށްލެވެއެވެ. ބެޑްމިންޓަން އެސޯސިއޭޝަނުން ބުނެފައި ވަނީ މި ދެ ކުޅުންތެރިންނަށް ވިހާ ވެސް ގިނަ ބައިނަލްލަގްވާމީ މުބާރާތްތަކުން ފުރުސަތު ހޯދައިދިނުމަށް މަސައްކަތް ކުރަމުންދާ ކަމަށެވެ.\nމި މުބާރާތުގައި ރާއްޖޭގެ ކުޅުންތެރިން ވަނީ ރަނގަޅު ނަތީޖާތަކެއް ހޯދާފައެވެ. އެގޮތުން މިކްސް ޑަބަލްސް އިވެންޓްގައި ރާއްޖެގެ މުހައްމަދު އަރްސަލާން އަލީ އާއި ފާތިމަތު ނަބީހާ ވާދަކުރިއިރު ފިރިހެން ޑަބަލްސް އިވެންޓުގައި ރާއްޖޭގެ ޝައުލާން ފަތުހީ އާއި މުހައްމަދު އާކިފް ވަނީ ސެމީގައި ވާދަކޮށްފައެވެ. ހަމައެހެންމެ އަންހެން ސިންގަލްސް އިވެންޓުގައި ރާއްޖޭގެ ޓީމުގެ ކެޕްޓަން ނަފްހާ ނަސްރުﷲ ވަނީ ސެމީގައި ކުޅެފައެވެ.\nބެޑްމިންޓަން އެސޯސިއޭޝަނުގެ އަމާޒަކީ 2019 ވަނަ އަހަރު އޮންނަ އިންޑިއަން އޯޝަން އައިލެންޑް ގޭމްސްއިން ރާއްޖެއަށް ރަން މެޑަލް ހޯދުމެވެ. ބެލެވޭ ގޮތުގައި މި ކުޅުންތެރިންނަށް ލިބެމުންދާ ތަމްރީނުތަކަކީ އެ އެސޯސިއޭޝަނުގެ އަމާޒަށް ވާސިލްވުމަށް ލިބިގެންދާނެ އިތުރު ބާރެކެވެ.


ޞިއްޙަތު | Page 23\nކުރުނބާ އަކީ ހަށިގަނޑަށް ވަރަށް ފައިދާހުރި ފެނެއް އެކުލެވޭ އެއްޗެކެވެ. ކުރުބާ ފެނަކީ ފަނިގިރައިންނާއި، ފަނި ނުގިރައި ވެސް ބޭނުންކުރަން ވަރަށް މީރު އެއްޗެކެވެ. ބޭރަށްހިންގުން ފަދަ ހާލަތްތަކުގައި ޑޮކްޓަރުން އިރުޝާދު ދެއްވާ އެންމެ މުހިއްމު އެއް ބުއިމަކީ ވެސް ކުރުނބާ ފެނެވެ. ހޮނޑާއި، ބޭރަށްހިންގުމުގެ ސަބަބުން ގިނަ ފަހަރު ހަށިގަނޑުން މަދުވެގެންދާ ލޮނުގެ ބައި ހަމައަކަށް އަޅުވައި ދިނުމުގައި ކުރުނބާ ފެން މުހިއްމު ރޯލެއް ކުޅޭކަމަށް ބެލެވެއެވެ.\nފަޅޮލަކީ ހަށިގަނޑަށް ވަރަށް ފައިދާހުރި މޭވާ އެކެވެ. ފަޅޮލަކީ ވެސް ހަށިގަނޑަށް ބޭނުންތެރި އެތައް މާއްދާތަކަކުން މުއްސަދިވެފައިވާ މޭވާ އެކެވެ. ފަޅޮލުގެ ތަފާތު ވައްތަރުތައް ހުރެއެވެ. އާންމުކޮށް ދޮން ފަޅޯ ބޭނުންކުރެވެނީ މޭވާގެ ގޮތުގައި ކެއުމަށާއި، ފަނިގިރައިގެން ބުއިމަށެވެ. ނަމަވެސް ދޮންނުވާ ނިލިފަޅޯ ބޭނުންކޮށްގެން ޖޭމު، އަސާރަ ފަދަ ތަކެތި ތައްޔާރު ކުރެއެވެ. އަދި ތަފާތު ސަލަޑް ތަކުގައި ވެސް ބޭނުންކުރެއެވެ. ދިވެހިރާއްޖޭގައި ފަޅޯ ހަކުރު ލައިގެން ވެސް ބޭނުންކުރާކަން ފާހަގަ ކުރެވެއެވެ.\nކައްޓަލައިގައި ގިނައަދަދަކަށް ވިޓަމިން އީ ، އަދި ތަފާތު އެންޓިއޮކްސިޑެންޓް ތައް އެކުލެވިގެން ވެއެވެ. ލޭގެ ޕްރެޝަރު ވަކިމިނެއްގައި ހިފެހެއްޓުމާއި، އަދި ލޭދަށްވުން ފަދަ މައްސަލަ ތައް ހައްލުކުރުމުގައި ވެސް އެހީތެރިވެދެއެވެ. ކައްޓަލައިގައި ވިޓަމިން ބީ، ވިޓަމިންސީ ، އަދި ކެލްސިއަމް އާއި ޓެނިންސް ފަދަ މާއްދާތައް ގިނަ އަދަދަކަށް އެކުލެވިގެން ވެއެވެ. ކައްޓަލައިގެ ބޭރުން ފެންނަށް ހުންނަ ތޮށިގަނޑުގެ ކުލަ ގަދަ ވީވަރަކަށް އޭގައި ވިޓަމިން އޭ އެކުލެވޭ މިންވަރު މަތިވެއެވެ.\nކެންސަރާއި އިދިކޮޅު ކެމިކަލްތައް އެކުލެވިގެންވާ މިފަތަކީ ތަފާތު ސަޓަނި، ސެލެޑް ތައް އަދި ކާއިރު ބޭނުންކޮށް އުޅޭ ފަތެކެވެ. ބީޓާ ކެރޮޓީން އަދި ލިއުޓީން ކިޔާ މާއްދާއެއް ކޮޕީ ފަތުގައި ހުރެއެވެ. ގޮހޮރުގެ ކެންސަރު ޖެހުން ކުޑަކޮށްދިނުމުގައި އެހީތެރިވެދެއެވެ.\nއަނބަކީ ހަށިގަނޑަށް ވަރަށް ފައިދާހުރި މީރު މޭވާ އެކެވެ. އަނބުގެ ތަފާތު ވައްތަރުތައް ހުރެއެވެ. މިއީ ދޮންވުމުން ރީނދޫ އަދި މެރޫން ކުލައަށް ހުންނަ މޭވާ އެކެވެ. އަނބުގައި ވެސް ތަފާތު މަޢުދަންތަކާއި، ވިޓަމިންތައް، އަދި ވެސް ހަށިގަނޑަށް ފައިދާހުރި އެތަކެއް މާއްދާތަކެއް ހުރެއެވެ. އަނބަކީ މޭވާއެއްގެ ގޮތުގައި ބޭނުންކުރުމުގެ އިތުރުން، އަސާރަ ހަދައިގެންނާއި، ފަނި ގިރައިންނާއި، ޖޫސް ޕެކެޓްގައި ބަންދުކޮށްގެންނާއި، އަދި ކާތަކެތީގެ ތެރޭގައި ހިމަނައިގެން ބޭނުންކޮށް އުޅޭ އެއްޗެކެވެ.\nއޮޅު އަލައިގައި ގިނަ އަދަދަކަށް ޕްރޮޓީން، ކެލްސިއަމް، ފައިބަރު އަދި ކެރޮޓީން އެކުލެވިގެން ވެއެވެ. އޮޅު އަލަ ކާން ޖެހެނީ ރަގަޅަށް ކައްކައިގެންނެވެ. ރޯކޮށް ހުއްޓައި ކައިފިނަމަ ވިހަވުމަކީ ވެދާނެ ގޮތެކެވެ.\nއާތުރައިޓިސް ފަދަ މައްސަލަ ހުންނަ މީހުން ރޯ މިރުސް ނުވަތަ ބޮޑު މިރުސް ކެއުމުގައި ހިމެނުމަށް ޞިއްޙީ ދާއިރާގެ ފަރާތްތަކުން ލަފާދެއެވެ. އެއީ އެކަމުގެ ސަބަބުން އުފެދޭ ރިހުން ކުޑަކުރުމަށް މިރުސް ކެއުން އެހީ އަކަށްވާތީ އެވެ. ނަމަވެސް މާގިނައިން އަދި މާކުޅިގަދަ މިރުސް ކެއުމަކީ ރަގަޅު ކަމެއްނޫނެވެ.\nޖުމްލަ ޞަފްޙާ 23 ގެ 28


Raajje Ah Drug Etherekuraa Network Ehgge Is Bayaku India In Hayyaru Koffi - Vaguthu\nރާއްޖެ އަށް މަސްތުވާތަކެތި އެތެރު ކުރާ ބައިނަލްގުވާމީ ނެޓްވޯކެއްގައި އިސް ރޯލެއް އަދާ ކުރާ އަވަށްޓެރި ލަންކާ އަށް ނިސްބަތްވާ ދެ މީހަކު އިންޑިއާ އިން ހައްޔަރުކޮށްފިއެވެ.\nނިއުސް ވަޔާ ނޫހުގައި ރިޕޯޓު ކޮށްފައިވާ ގޮތުގައި މި ދެ މީހުންނަކީ އެމީހުންގެ ވަނަވަރު އޮޅުވާލައިގެން ޓަމިލް ނާޑޫގެ ޗެންނާއީގައި އުޅެމުން ދިޔަ ބައެކެވެ. އެމީހުން އިންޑިއާ އަށް އެތެރެވެފައި ވަނީ އެމީހުން ހޯދުމަށް ލަންކާ އިން މަސައްކަތް ފަށާފައި ވަނިކޮށެވެ. އަދި އޭގެތެރެއިން އެކަކު ހޯދުމަށް އިންޓަޕޯލް އިން ވަނީ ރެޑް ނޯޓިސް ވެސް ނެރެފައެވެ.\nމި ދެ މީހުންނާއި ގުޅޭ މައުލޫމާތު އިންޑިއާ އަށް ލިބުނީ އިންޑިއާ ކަނޑުގެ ސަރަހައްދުން މަސްތުވާތަކެތި ބަރުކޮށްގެން ދަތުރު ކުރަމުން ދިޔަ ލަންކާ މަސްބޯޓެއް ހިފެހެއްޓި ފަހުންނެވެ. އެ ބޯޓުގައި ބަޑިވެސް ހުއްޓެވެ. އަދި 95 ކިލޯގެ ހެރޮއިން ހުރި ކަމަށްވެއެވެ. 18 ކިލޯގެ މެތެމްފެޓަމިން ހުރި ކަމަށްވެއެވެ. އެ ބޯޓުން ލަންކާ ހަ މީހަކު ހައްޔަރުކުރިއެވެ.\nމި މީހުންނަށް މަސްތުވާތަކެތި ފޯރުކޮށްދެނީ އީރާނާއި އަފްގާނިސްތާނާއި އަދި ޕާކިސްތާނު ބައެކެވެ. އެ މަސްތުވާތަކެތި އާއްމު ގޮތެއްގައި އަރުވަނީ ޕާކިސްތާނާއި އީރާނުގެ ބަނދަރުތަކުންނެވެ. އަދި އެ ބޯޓުތަކުން ލަންކާ އާއި ރާއްޖެ އަށް މަސްތުވާތަކެތި އަންނަނީ ފޯރުކޮށްދެމުންނެވެ.\nއެއް ބޯޓުން އަނެއް ބޯޓަށް މަސްތުވާތަކެތި އަރުވަނީ އިންޑިއާ ކަނޑުގެ ސަރަހައްދުން ކަމަށްވެއެވެ. މި ވިޔަފާރި ކޮންޓްރޯލް ކުރަނީ ލަންކާ ޖަލުތަކުގައި ތިބި ޕާކިސްތާނު ޑްރަގު ޓްރެފިކް ކުރާ ބައެއް ކަމަށްވެއެވެ.\nޖެނުއަރީ 23, 2021 15:08\nޖެނުއަރީ 23, 2021 16:38\nއިންޑިއާ އައުޓް އިންޑިއާ ސަރުކާރުގެ ބަލާ ވެރިކަން ބޮޑުވެއްޖެ އަހަރެމެންގެ ޒަރޫރީ ކާޑުގެ ބާވަތްތައް ހުއްޓުވާ ވިޔަފާރިވެރިން ހައްޔަރުކުރަން ބަލައެއް ނުގަނެވޭނެ.


މިއަދަކީ މިއަހަރުގެ މުދައްރިސުންގެ ދުވަސް! – Mikal News\nމިއަދަކީ މިއަހަރުގެ މުދައްރިސުންގެ ދުވަސް!\nމުދައްރިސުންގެ ދުވަސް 2020،5އޮކްޓޫބަރު\nމިއަދު، އޮކްޓޫބަރު5އަކީ ބައިނަލްއަގުވާމީ ގޮތުން ފާހަގަކުރާ ޓީޗަރުންގެ ދުވަހެވެ. ދުނިޔޭގެ އެހެން ގިނަ ގައުމުތަކެކޭ އެއްފަދައިން ދިވެހިރާއްޖޭގައި ވެސް ޓީޗަރުންގެ ދުވަހުގެ ގޮތުގައި ފާހަގަކުރަނީ މިދުވަހެވެ. އޮކްޓޫބަރު5އެވެ. މިދުވަހަކީ ޓީޗަރުންނާއި ދަރިވަރުން އަދި ބެލެނިވެރިންނަށް ޚާއްސަ އުފާވެރިކަމެއް ގެނެސްދޭ ދުވަހެކެވެ. އެގޮތުން ދުވަހާއި ގުޅޭ ގޮތުން ސްކޫލް ޒީނަތްތެރިކުރުމާއި ދުވާހާއި ގުޅިގެން މުދައްރިސުންނަށް ދުވަހުގެ ހެޔޮއެދުން ފޮނުވުމާއި، ގްރީޓީން ކާޑު ދިނުން ފަދަ ކަންތައްތައް ތަކުރާރުވެއެވެ.\nއެގޮތުން ސްކޫލްތަކުގައި މިދުވަސް ފާހަގަ ކުރެވެމުން އައީ ވަރަށް ފުޅާ ކޮށެވެ. ގިނަގުނަ ހަރަކާތްތަކާއެކުއެވެ. ނަމަވެސް މިއަހަރު ދުނިޔޭގެ ގިނަ ސްކުލްތަކުގައި މިދުވަހުގެ ހަރަތާތްތައް ބޮޑަށް ރޭވިފައިވަނީ އޮންލައިންކޮށް ކުރިޔަށް ގެންދާ ގޮތަށެވެ. އެގޮތުން ޔުނެސްކޯއާއި، އުނިސެފް އަދި އައިއެލްއޯ (އިންޓަރނޭޝަންނަލް ލޭބާ އޯގަނައިޒޭޝަން) އިން ބާއްވާ ޓީޗަރުންގެ ދުވަހުގެ ރަސްމިއްޔާތު ވެސް އޮންނާނީ މިއަދު އޮންލައިންކޮށެވެ. އަދި އޮންލައިން އެ ހަރަކާތްތައް އެއް ހަފުތާއަށް ދެމިގެންދާނެއެވެ.\nކޮވިޑް-19ގެ ހާލަތުގައި އުގެނުމުގެ އިރުޝާދު\nމި އަހަރުގެ ޓީޗަރުންގެ ދުވަހުގެ ޝިއާރުގެ އަޅުގަނޑުގެ ތަރުޖަމާއަކީ “މުދައްރިސުން: ދަތި ހާލަތްތަކުގެ ވަގުތުގައިވެސް އާރުކާޓީއަކަށްވެ މުސްތަގުބަލް ތަސައްވުރު ކޮށްދޭ” އެވެ. ޔުނެސްކޯ، ޔުނިސެފް އަދި އައިއެލްއޯ ގުޅިގެން ނެރެފައިވާ މިޝިއާރު އިނގިރޭސި ބަހުން ގެނެސްދީފައި ވަނީ “ޓީޗާސް: ލީޑިން އިން ކްރައިސަސް، ރިއިމޭޖިނިން ދަ ފިއުޗާ” މިހެންނެވެ.\nމިފަހަރުގެ ޓީޗާސް ޑޭ ވެސް ފާހަގަ ކުރެވިގެން މިދަނީ މުޅި ދުނިޔެވެސް ބޮޑުު ބަލިމަޑުކަމެއް ތަހައްމަލުކުރަމުގެ ތެރެއިންނެވެ. އެތައްފަހަރަކު ރާއްޖޭގެ ވެސް ވަރަށް ގިނަ ދަރިވަރުން ސްކޫލަށް ދިއުން މެދުކަނޑާލެވި، އަދިވެސް ބައެއް ދަރިވަރުން ސްކޫލަށް ދިއުން އަލުން ނުފެށިފައި ވަނިކޮށެވެ. ވުމާއެކު މިދުވަސް ފާހަގަ ކުރުން މިއަހަރު ދިވެހި ރާއްޖޭގައި ވެސް ވަރަށް ތަފާތު ވާނެއެވެ. އެހެންނާ ބާއްވާ ގިނަ ހަރަކާތްތަކެއް ނުބެއްވޭނެއެވެ. ރައްކާތެރިކަމުގެ ގޮތުން ގައިދުރުކަން އިސްކުރަން ޖެހުމާއި މާސްކް އެޅުން ފަދަ ކަންތަތައްތަކަށް ސަމާލުކަން ދެވިގެންދާނެތީއެވެ.\nކޮވިޑް-19 ގެ ޙާލަތުގައި ތައުލީމީ ދާއިރާގެ މައުލޫމާތު ދިނުން.\nމި އަހަރު މިވަނީ، ކޮވިޑް-19ގެ ސަބަބުން ހުރިހާ ދާއިރާއަކުން ވެސް ދަތިތަކާއި ކުރިމަތިލާން ޖެހިފައެވެ. މިދަތި ޙާލަތުގައި ވެސް މުދައްރިސުން ވަނީ ކިޔެވުން އެއްކޮށް މެދުކެނޑުނަ ނުދީ ކުރިޔަށް ގެންދަމުން ކަން ހާނަދާން ކުރަން ޖެހެއެވެ. އެގޮތުން ޓެލި ކިލާހާއި،، ވީޑިއޯ ކޮންފަރެންސިން ކްލާސްތަކާއި، ގޫގުލް ކިލާސް ފަދަ އޮންލައިން ކްލާސް ހިމެނެއެވެ. އަދި ކުރިން އެއް ކްލާހެއްގެ ގޮތުގައި ތިބި ކުދިން ބައިބަޔަށް ބާހާލައިގެން އެކި ސެޝަންތަކަށް ސްކޫލަށް ގެންގޮސްގެން ކިޔަވައިދިނުމައި، ސެޝަނުގެ ގަޑި ކުރުކޮށްގެންނާއި ހަފުތާއަކު ދެ ދުވަހު ދަރިވަރުން ސްކޫލަށް ގެންގޮސްގެން ފަދަ ތަފާތު ގޮތްގޮތަށް ކިޔެވުން އެއްކޮށް މެދުކެނޑުނަ ނުދީ ކުރިޔަށް ގެންގޮސްފައި ވަނީ ތަފާތު ގޮންޖެހުންތަކުގެ ތެރެއިން ކަން ހަނދާންކޮށްލުން މުހިންމެވެ.\nމުޅިން އައު ޓެކްނޮލޮޖީ ޕްލެޓްފޯމްތަކާއި އަދި އެހާ އަހުލުވެރިން ނޫން އާލާތްތައް ބޭނުންކޮށްގެން ކަންކަން ދަސްކުރަމުން ދިޔައީ ދަރިވަރުންގެ އުނގެނުން ވެސް މެދުކެޑުނަ ނުދީއެވެ. އެއްވެސް ދަރިވަރުކު ބާކީވިޔަނުދީ، ބައެއްފަހަރު އެކަނި މާއެކަނި އަނެއްބައިފަހަރު އެހެން ޓީޗަރުންނާއި ހެޔޮއެދޭ މީހުންގެ އެހީތެރިކަމާއެކު ވެސް އުނގެނުމާއި އުގަންނައި ދިނުމުގެ އައު ވައްޓަފާޅީގެ ތެރެއިން ހައްލުތަކެއް ހޯދަން ޖެހުނެވެ. ޓީޗަރުންގެ ގިނަ ވަގުތުތަކެއް މިކަންކަމަށް ހޭދަކުރަން ޖެހުނު އިރު ދަރިވަރުންނާއި ބެލެނިވެރިންގެ ވެސް ވަރަށް ގިނަ ވަގުތުތަކެއް ދަރިވަރުންނަށް އުނގެނުމުގައި އެހީތެރިވުމަށް ހޭދަކުރަން ޖެހުނެވެ.\nމީގެ އިތުރުން ދަތި ހާލުގައި ސްކޫލްތައް އަލުން ހުޅުވުމަށް ވާންޖެހުނު އިތުރު ތައްޔާރީތަކާއި އައު ހާލަތުގައި ކިޔަވައިދުން އިންތިޒާމުކޮށް ބައްޓަން ކުރަން، ކުރަން ޖެހުނު މަަސައްކަތްތަކާއި ދަރިވަރުންނަށް އުނގަންނާއި ދިނުމުގެ އިތުރުން ހާލަތުގެ ގޮތުން އިތުރަށް އެހީތެރިވުމަށް ކުރަންޖެހުނު ކަންކަމާއި މިފަދަ ތަފާތު ކަންތައްތަކަކީ މިއަދު ހަނދާން އައުކޮށް ޓީޗަރުންނަށް ޝުކުުރުވެރިވާން ޖެހޭ ކަންކަމެވެ.\nހެޕީ ޓީޗާސް ޑޭ 2020\nކިޔަވައިދިނުމުގެ ބުރަމަސައްކަތުގައި އަބަދުވެސް މުދައްރިސުންނަށް ތަފާތު ގޮންޖެހުންތަކާއި ކުރިމަތިވެއެވެ. އެއާއިއެކު ކޮވިޑް-19ގެ މިހާލަތުގައި ދިވާ ގޮންޖެހުންތައް އިތުރުވެގެން ދިޔައެވެ. މުދައްރިސުންނަކީ ޔުނެސްކޯގެ ތައުލީމީ ލަނޑުދަނޑި ޙާސިލުކުރުމުގައި މުހިންމު ބައެއްކަމަށް ވާހިނދު މިހާހިސާބަށް އުނގެނުމުގެ ލަނޑުދަނޑިން ހާސިލުކުރެވިފައިވާ ކަންތައްތަކަށް ބަލައި އަދި އިތުރަށް ކުރަން ހުރި ކަންތައްތަކާއި މެދު އަލުން ވިސްނައި މުދައްރިސުކަމުގެ ފަންނު ކުރިއަރުވާން ހުރި ގޮންޖެހުންތަކާއި ކުރިމަތިލާން ޖެހެއެވެ. އަދި އެހެން ފަރާތްތަކުން ވެސް ޓީޗަރުންގެ އަގުވަޒަންކޮށް މިކަމުގައި އެހީތެރވާން ޖެހެއެވެ.\nބަދަލުގެނެވިފައިވާ އައު ތައުލިމީ ކަލަންޑަރު.\nގުޅުންހުރި މައުލޫތައް:މުދައްރިސުންގެ ދުވަސް, ފުވައްމުލަކުގެ ސްކޫލްތައް, ސްކޫލް\nޓީޗިން ލައިސަންސް ނަގަންޖެހޭގޮތަށް ހަމަޖެހިގެން ދަނީ\nމުދައްރިސުންގެ ދުވަސް: ޕްރޮފެޝަންގެ އަދުގެ ހާލަތު ދެނެގަތުމަށް ވަގުތު ދީ!\nމުދައރިސުންގެ ދުވަހުން އުފާވެރިކަން ގެނެސްދޭ


Mi inthihaabakee democracy varugadha kuran libey furusatheh: Commonwealth | Mihaaru\nރައްޔިތުންގެ މަޖިލިސް އިންތިހާބުގައި ވޯޓުލާ މަރުކަޒެއް ތެރޭގައި ވޯޓުލުމަށް ބަޔަކު ކިޔޫ ހަދާފައި.-- ފޮޓޯ: ނިޝާން އަލީ /މިހާރު\nމި އިންތިޚާބަކީ ޑިމޮކްރަސީ ވަރުގަދަ ކުރަން ލިބޭ ފުރުސަތެއް: ކޮމަންވެލްތު\n06 އެޕްރީލް 2019 - 17:577comments\nމިއަދު ކުރިއަށް ގެންދާ ރައްޔިތުންގެ މަޖިލިހުގެ އިންތިޚާބަކީ ޑިމޮކްރަސީ ވަރުގަދަ ކުރަން ރާއްޖޭގެ ރައްޔިތުންނަށް ލިބޭ ފުރުސަތެއް ކަމަށް ކޮމަންވެލްތުން މިއަދު ބުނެފި އެވެ.\nއާންމު އިންތިޚާބު އޮބްޒާވް ކުރަން ހަރަކާތްތެރިވާ ބޭރުގެ އެއް ޖަމިއްޔާއަކީ ކޮމަންވެލްތެވެ. އެގޮތުން މާލޭގައި ގާއިމުކޮށްފައިވާ އިންތިޚާބީ މަރުކަޒުތައް އޮބްޒާވް ކުރުމުގެ މަސައްކަތް ލީޑް ކުރައްވަނީ ޖަމައިކާގެ ކުރީގެ ބޮޑުވަޒީރު ބްރޫސް ގޯލްޑިން އެވެ. ގޯލްޑިންއާ އެކު، އެ ޖަމާއަތުގެ އަށް ބޭފުޅަކު ރާއްޖޭގައި ހަރަކާތްތެރިވެ އެވެ.\nގޯލްޑިން ވިދާޅުވީ މަޖިލިސް އިންތިޚާބަކީ އުންމީދުތައް ހަގީގަތަކަށް ހަދައިދިނުމަށް ތައްޔާރަށް ތިއްބެވި ލީޑަރުންނަށް ވެސް ލިބޭ ފުރުސަތެއް ކަމަށެވެ. އިންތިޚާބުގައި ފާހަގަވި ކަންކަން ރިޕޯޓެއްގެ ގޮތުގައި ތައްޔާރު ކުރުމަށް ފަހު، ފަހުން އާންމު ކުރާނެ ކަމަށް ވެސް ކޮމަންވެލްތުން ވަނީ ބުނެފަ އެވެ.\nސަރުކާރަށް ތާއީދުކުރާ ޕާޓީތަކާއި އިދިކޮޅު ޕާޓީތަކުގެ ވާދަވެރިކަން ބޮޑު މި އިންތިޚާބުގައި 75 ޕަސަންޓު މީހުން ވަނީ ވޯޓުލައިފަ އެވެ. އެއީ، 200،464 މީހުންގެ ވޯޓެވެ.\nރައްޔިތުންގެ މަޖިލިސް އިންތިހާބުގައި މީހަކު ވޯޓުލަނީ.-- ފޮޓޯ: ހުސެން ވަހީދު /މިހާރު\nސަރުކާރަށް ތާއީދުކުރާ ޕާޓީތަކާއި އިދިކޮޅު ޕާޓީތަކުގެ ވާދަވެރިކަން ބޮޑު މި އިންތިޚާބުގައި ވޯޓުލުން ބަންދު ކުރުމުގެ ގަޑި ހައެއް ޖެހުމާ ހަމައަށް އިތުރު ކުރަން އިލެކްޝަންސް ކޮމިޝަނުން ވަނީ ނިންމައިފަ އެވެ.\nރާއްޖޭގެ އެކި ސަރަހައްދުތަކުގައި ވޯޓުލުން ކުރިއަށް ދާއިރު، ރާއްޖޭގެ ހުރިހާ ސަރަހައްދެއްގައި އާންމު ހާލަތު ރަނގަޅެވެ. އެކަމަކު، ބައެއް ޝަކުވާތައް އިލެކްޝަންސް ކޮމިޝަނާ ހަމައަށް ވަނީ އައިސްފަ އެވެ.\nކޮމަންވެލްތުން އިންތިޚާބު އޮބްޒާވް ކުރުމުގެ މަސައްކަތް ކުރާއިރު، ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު ރާއްޖެ ވަނީ އެ ޖަމާއަތުން ވަކިވެފަ އެވެ. އެއީ 2016 ވަނަ އަހަރު އެވެ.\nއެކަމަކު، ރައީސް އިބްރާހިމް މުހައްމަދު ސޯލިހު މިދިޔަ އަހަރުގެ ނޮވެމްބަރު 17 ގައި ވެރިކަމަށް ވަޑައިގެން ރައްޔިތުންގެ މަޖިލީހުގެ ރުހުމާ އެކު، ރާއްޖެ އިން އަލުން ކޮމަންވެލްތުގައި ބައިވެރިވުމަށް މިހާރު ވަނީ ރަސްމީކޮށް ހުށަހަޅައިފަ އެވެ. ނަމަވެސް، މިހާތަނަށް އައިއިރު، ކޮމަންވެލްތުގެ މެމްބަރު ގައުމަކަށް ރާއްޖެ ވެފައެއް ނުވެ އެވެ.\nރާއްޖެ ކޮމަންވެލްތްގައި ބައިވެރިވެފައިވަނީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ޖުލައި 9، 1982 ގަ އެވެ. އެ ޖަމާއަތުން ވަކިވީ އޮކްޓޫބަރު 13، 2016 ގަ އެވެ. ކޮމަންވެލްތުން ރާއްޖެ އަށް އެކި ދާއިރާތަކުން ގިނަ އެހީތަކެއް ފޯރުކޮށްދީފައިވެ އެވެ.\nއިތުރު ލިޔުންތައް ކޮމަންވެލްތު އިލެކްޝަންސް ކޮމިޝަން ޑިމޮކްރަސީ ވޯޓުދިނުމުގެ ހައްގު ރާއްޖެ-ކޮމަންވެލްތު ރައްޔިތުންގެ މަޖިލީހުގެ އިންތިޚާބު 2019\nކޮމަންވެލްތު ވަފުދުން ބައެއް ކެންޑިޑޭޓުންނާ ބައްދަލުކޮށްފި


Viyafaari Thah Faseyha Kamaa Eku Belehetteyne Garaaru Majileehun Balaiganefi - Vaguthu\nވިޔަފާރިތައް ފަސޭހަ ކަމާއެކު ބެލެއްޓޭނެ ގަރާރު މަޖިލީހުން ބަލައިގެންފި\nރަށު އުފެއްދުންތަކާއި ވިޔަފާރިަތއް މިނިވަންކޮށް، ފަސޭހަ ކަމާއެކު ބެލެހެއްޓޭނެ އޮންލައިން ނިޒާމެއް ގާއިމުކުރުމަށް ގޮވާލާ ގަރާރު މަޖިލީހުން ބަލައިގެންފި އެވެ.\nމި ގަރާރު މަޖިލީހުން 73 މެމްބަރުންގެ ވޯޓުން ބަލައިގެންފައިވާއިރު މި ގަރާރު ދިރާސާ ކުރުމަށް މަޖިލީހުގެ އިގްތިސާދު ކޮމިޓީއަށް މިހާރު ވަނީ ފޮނުވާފަ އެވެ.\nމި ގަރާރަކީ ރަށު އުފެއްދުންތަކާއި ވިޔަފާރިތައް މިނިވަންކޮށް، ޒަމާނީ ތަރައްގީ ގެނެސް ރައްޔިތުންނާއި ސަރުކާރުގެ ވިޔަފާރި އިދާރާތަކާއި ފަސޭހައިން ގުޅުވައިދީ އެކަން ބެލެހެއްޓޭނެ އޮންލައިން ނިޒާމެއް ގާޢިމް ކުރުމަށް ގޮވާލާ ގަރާރެކެވެ.\nމި ގަރާރުގެ ސަބަބުން ދައުލަތުގެ އިދާރާތަކަށް ވިޔަފާރި ކުރާ ތަންތަނުން ލިބެންޖެހޭ ފައިސާ ބަރާބަރަށް ނުލިބި ހުރަސްތަކާއި ވިޔަފާރިތައް ހިންގުމަށް ބޭނުންވާ އިލެކްޓްރޯނިކް ނިޒާމް ގާއިމްވެފައި ނެތުމުން ރައްޔިތުންނަށ ްލިބެމުންދާ ގެްލުން އެހގިގެންދާނެ އެވެ.\nހުރިހާ ރަށްތަކަކީ ބޭންކިންގެ ޚިދުމަތް ފަސޭހައިން ލިބޭ ރަށްތަކަށްނުވުމާއެކު ދައުލަތައް ދައްކަން ޖެހޭ ފައިސާ ނުދެއްދި އެތަކެއް ޖޫރިމަނާތައް އަރާ އިގްތިސާދު ލަސްވުމުން ރައްޔިތުންނަށާއި ގައުމަށް ލިބޭ ގެއްލުން މި ގަރާރުގެ ސަބަބުން ކުޑަކޮށްދޭނެ އެވެ.\nއޮކްޓޯބަރ 21, 2019 19:49\nބޭކާރު ކަންތައް. ނުކޮށް ރާއްޖޭން ބޭރަށް ރާއްޖޭގެ މުދާ ވިއްކޭ ގޮތަށް މަގު ފަހި ކޮށްދޭންވީ. ޕޭޕަލް އެއްބަސް ވާ ގޮތަށް ވިޔަފާރި ކުރާ މީހާ ޔަށް ސަލާމަތްކކަން ގެރެންޓީ ވާގޮތަށް މާލީ ޤާނޫނު އިސްލާހު ކޮށް ޕޭޕަލް ގެ މަނީ ރިސީވިންގް ރާއްޖެ އަށް ލިބޭނެ ގޮތް ހެދީމަ އޮންލައިން ކޮށް ރާއްޖޭގެ ކުދި ވިޔަފާރި ތައް ދުނިޔެ އަށް ހުޅުވިގެންދާނެ


Barca ah ithuru kulhuntherin gennaane kamuge ishaaraatheh Valverde...\nކުޅިވަރު - ބާސެލޯނާ\nބާސާއަށް އިތުރު ކުޅުންތެރިން ގެންނާނެ ކަމުގެ އިޝާރާތެއް ވަލްވާޑޭ ދީފި\nބާސާއިން ވަނީ އައު ތިން ކުޅުންތެރިޔަކު ގެނެސްފައި\nކ. މާލެ 29 ޖުލައި 2018 | އާދީއްތަ 11:32 3,646\nބާސެލޯނާގެ ކޯޗު އާނެސްޓޯ ވަލްވާޑޭ - އައު ކުޅުންތެރިން ގެންނާނެ ކަމުގެ އިޝާރާތެއް އޭނާ ވަނީ ދީފައި - ގެޓީ އިމޭޖާސް\nއައު ސީޒަނަށް ތައްޔާރުވުމުގެ ގޮތުން ބާސެލޯނާއަށް އިތުރު ކުޅުންތެރިން ގެންނާނެ ކަމުގެ އިޝާރާތެއް އެކްލަބްގެ ކޯޗު އާނެސްޓޯ ވަލްވާޑޭ ދީފިއެވެ.\nބާސާއިން ވަނި މިހާރު ވެސް އައު ސީޒަނަށް ތައްޔާރުވުމުގެ ގޮތުން ތިން ކުޅުންތެރިޔަކު ގެނެސްފައެވެ. އެގޮތުން އެޓީމުން ވަނީ ފްރާންސްގެ ޑިފެންޑަރު ކްލެމެންޓް ލެންގްލެޓް އާއި ބްރެޒިލްގެ މިޑްފީލްޑަރު އާތުރުގެ އިތުރުން ބްރެޒިލްގެ ފޯވާޑް މެލްކޮމް އެޓީމަށް ގެނެސްފައެވެ. ބާސާއިން މިހާތަނަށް އެކްލަބަށް ގެނެސްފައި ވަނީ ޒުވާން ކުޅުންތެރިންނަށްވާއިރު މިއީ ކުރިމަގަށް އެކްލަބުން ކުރާ އިންވެސްޓްމެންޓެއް ކަމަށް ބެލެވެއެވެ. އެގޮތުން އެކްލަބުގައި ތިބި އުމުރުން ދުވަސްވީ ކުޅުންތެރިން ކަމަށްވާ އަންދްރޭސް އިނިއެސްޓާ އަދި ޕައުލީނިއޯ ވަނީ އެހެން ޓީމުތަކަށް ބަދަލުވެފައެވެ.\nނޫސްވެރިންނާއި ވާހަކަ ދައްކަމުން ވަލްވާޑޭ ބުނީ ކޮންމެ ކަމެއް ވެސް ވުމަކީ އެކަށީގެންވާ ކަމެއް ކަމަށާއި މިޑްފީލްޑުން ވަރަށް މުހިންމު ކުޅުންތެރިން ދިޔުމާއެކު ސީޒަން ފެށުމުގެ ކުރިން އިތުރު ކުޅުންތެރިން އަދިވެސް އައުމަކީ އެކަށީގެންވާ ކަމެއް ކަމަށެވެ. ޕައުލީނިއޯ އަދި އިނިއެސްޓާ ނެތްކަން ބަލައިގަނެގެން ސްކޮޑް ބިނާކުރާނެ ކަމަށާއި ވީހާވެސް ވާދަވެރިކަން ބޮޑު ސްކޮޑެއް ބިނާކުރަން ބޭނުންވާ ކަމަށެވެ.\nވަލްވާޑޭ ބުނީ ކުޅުންތެރިން ގެންނަނީ ހަމައެކަނި އޭނާގެ ވިސްނުމަކަށް ނޫން ކަމަށާއި އެއީ ކްލަބްގެ މެނޭޖްމަންޓުގެ ނިންމުންތަކެއް ވެސް އޮންނަ ކަމެއް ކަމަށެވެ. ބޭނުންވަނީ ބާސާގެ ސްޓައިލްގައި ކުޅެވޭ ކުޅުންތެރިން ކަމަށާއި މެދުތެރެ ވަރުގަދަ ކުރަން އިތުރު ކުޅުންތެރިން ޓީމަށް ގެންނަން ބޭނުންވާ ކަމަށެވެ. އޭނާ ބުނީ ނިމިގެންދިޔަ ސީޒަނުގައި ލޯނު އެއްބަސްވުމެއްގެ ދަށުން އެހެން ޓީމުތަކަށް ކުޅުނު ކުޅުންތެރިން ވެސް ތިބޭނެ ކަމަށާއި ހަމައެހެންމެ ޒުވާން ޓީމުގެ ކުޅުންތެރިން ވެސް ސްކޮޑްގައި ހިމެނުމުގެ ފުރުސަތު އޮންނާނެ ކަމަށެވެ.\nބާސާއިން އަންނަނީ އިންޓަނޭޝަނަލް ޗެމްޕިއަންސް ކަޕްގައި މިހާރު ވާދަކުރަމުންނެވެ.


އަހަރެމެންގެ ދިރިއުޅުމުގައި ބައެއްފަހަރު އުނދަގޫ ކަންތައްތަކާވެސް ކުރިމަތިވަނީ ކީއްވެ؟ | Landhooinfo\nއަހަރެމެންގެ ދިރިއުޅުމުގައި ބައެއްފަހަރު އުނދަގޫ ކަންތައްތަކާވެސް ކުރިމަތިވަނީ ކީއްވެ؟\nއަހަރެމެންގެ ދިރިއުޅުމުގެ މައިދާނުގައި ނުވަތަ ލައިފްގައި ބައެއްފަހަރު ހިތްނުތަނަވަސްވެ ކުރަން އުނދަގޫ ކަންކަމާއި، ދިމާވެއެވެ. އަދި މިފަދަ ކަންކަމާއި، ދިމާވުމުން ބައެއްމީހުން އެކަމާ ދެރަވެ ހިތްހަމަ ނުޖެހި ބޯގޮވާ ހިސާބަށްވެސް ދެއެވެ. އަދި ބައެއް ފަރަހަަރަށް އަމިއްލައަށް މަރުވާ ހިސާބަށްވެސް އާދެއެވެ. މިކަމާމެދު އަޅުގަނޑު މެންގެ ތެރެއިން ވިސްނާނަލަނީ ކިތައް މީހުން ބާއެވެ. މިއީ މިއަދު އަޅުގަނޑު ހިތަށްއެރި އެއްޗެކެވެ. ތިރީގައި މިލިޔާ ހާދިސާ ވިދާޅުވެ ލައްވަމާތޯއެވެ.\nބައިލޮޖީ ގަޑިއެއް ނަގައިދެމުން ދިޔަ ޓީޗަރެކެވެ. އޭނާގެ އާދައިގެ މަތިން މިއަދުވެސް ކްލާހަށް އައީ މިއަދުގެ ފިލާވަޅާ ގުޅޭ އެކްސްޕެރިމެންޓް ހެދުމަށް ބޭނުންވާ ސާމާނު ހިފައިގެންނެވެ. ޓީޗަރުގެ މިއަދުގެ ފިލާވަޅަކީ ކޮކާލެއް އުފަންވަނީ ކިހިނެތް ކަން ކުދިންނަށް ދަސްކޮށްދިނުމެވެ. އެކަމާ ބެހޭގޮތުން މަޢުލޫމާތު ދިނުމެވެ. އެހެންވެގެން މިއަދު ކްލާހަށް ޓީޗަރު ގެނައީ ދެންމެ ދެންމެ ވިހާފާނެހެން ހީވާ ވަރަށް ފައްކާވެފައިވާ ކޮކާލެއްގެ “ކޮކޫން” އެކެވެ.\nކްލާހުގެ ދަރިވަރުންވެސް ތިބީ ވަރަށް ބޮޑަށް ޝައުޤުވެރިވެގެންނެވެ. ހުރިހާ ކުދިންވެސް އިންތިޒާރު ކުރަމުން ދިއައީ ކޮކޫން ގެ ތެރެއިން ކޮކާ އުފަންވާނެ ވަގުތަކަށެވެ. ކޮކާލެއް އޭގެ ކޮކޫން ތެރެއިން ނިކުމެގެން ދުނިޔެއަށް އުފަންވާ ތަނަކީ ވަރަށްމަދުންނޫނީ އެއްވެސް މީހަކަށް ނުފެންނާނެ މަންޒަރަކަށް ވާއިރު ހުރިހާ ކުދިންވެސް ތިބީ ކަޅިވެސް ޖަހައިނުލާ ބަލާށެވެ.\nކަންދިމާކުރި ގޮތުން ވަރަށް ބޮޑުކަމެއް ޖެހިގެން ކުއްލިއަކަށް ޓީޗަރު ކްލާހުން ބޭރަށް ދާންޖެހިއްޖެއެވެ. އަދި އޭރު ކޮކާލެއް ނުވިހައެވެ. އެހެންނަމަވެސް ހަމަ ކޮންމެހެންވެސް ނުގޮސް ނުވާވަރު ކަމެއް ޖެހުނީ މާ ޓީޗަރަށް ޖެހުނީ ކުދިންނާ އެކު ކޮކޫންވެސް ދޫކޮށްލައިފާ ކްލާހުން ބޭރަށްދާށެވެ.\nއެކަމަކު ކްލާހުން ޓީޗަރު ނުކުންނެވުމުގެ ކުރިން ހުރިހާކުދިންނަށް ވެސް އިންޒާރު ދިނެވެ. މިސް އެބައަންނަން ވަރަށް އަވަހަށް. ހަދާންކުރާތީ އެއްވެސް ކުއްޖަކު ކޮކޫން އާއި، ނުބެހޭތި. ކޮކާ ދެން ވަރަށް އަވަހަށް ވިހާފާނެ. ކޮކާލަށް ތިކުދިންގެ ފަރާތުން އެހީތެރިކަން ބޭނުންވާނެ އެއްވެސް ކޮންޑިޝަނެއް ނާންނާނެ. މިހެންބުނެ އެއްވެސް ކުއްޖަކު އެއާ ނުބެހުމަށް ތަކުރާރު ކޮށް ނަސޭހަތް ދީ އިންޒާރު ދިނުމަށްފަހު ޓީޗަރުމީހާ ކުޑަވަގުތު ކޮޅަކަށް ބޭރަށް ނުކުތެވެ.\nޓީޗަރުމީހާ ހަމަ ދިޔަތަނާ ކުޑަވަގުތު ކޮޅެއްގެ ތެރޭގައި އެއްކަލަ ކޮކާ ބޭރަށް ނުކުތުމަށް މަސައްކަތްފެށިކަހަލައެވެ. ކުދިންތައް ބަލަން ތިބެއެވެ. އެތަނުން ކުއްޖަކު ކޮކާލަށް އެހީތެރިވެދީފިއެވެ. އެއީ ކޮކޫން ފަޅާލައިފާ ކޮކާ ނިކުންނަށް އުޅުނު އުޅުމުގެ ތެރޭގައި ކޮކާ ކުޑަކަމާ ޅަކަމާ ހުރެ ކޮކޫން ފަޅާލަން ކޮކާލަށް އުނދަގޫވެދާނެެހެން ހީވާތީ މަޑުމަޑުން ވަރަށް ފަރުވާތެރިކަމާއެކު ކޮކޫން ގެ ކުޑަތަންކޮޅެއް ފަޅާޅަ ދިނީއެވެ. އިތުރު މާބޮޑު ކަމެއްވެސް ނުކުރެއެވެ.\nޓީޗަރު އެކުރާ ކަމެއް ކޮށް އަވަދިވެގެން ކްލާހަށް އައިއު ކޮކާ އޮތީ ވިހާފައެވެ. އެކަމަކު ކޮކާ އޮތީ އުދުހިގަނެގެން ނުދެވިފައެވެ. ކޮކާއޮތީ ވެއްޓިފައެވެ. ކޮކޫންވަނީ ފަޅާލައިފައެވެ. ޓީޗަރަށް ލިބުނީ ހައިރާން ކަމެކެވެ.\nކޮންކުއްޖެއް ކޮކާލަށް އެހީތެރިވެ ދިނީ؟ ޓީޗަރު މުޅިކްލާހާ ސުވާލުކުރިއެވެ.\nއަޅުގަނޑު. ކުއްޖަކު އަތްހިއްލާލުމަށްފަހު ވަރަށް ހިތާމަވެރި ރާގަކަށް ޖަވާބުދިނެއެވެ.\nޓީޗަރު ބުންޏެވެ. ތިކުދިން އެކޮކާލަށް އެހީތެރިވެ ތިޔަދިނީ ރަގަޅު ގަޑިއެއްގަ ނޫނެވެ. އެކޮކާލަށް އެހީތެރިވެ ދިނުމުގެ ސަބަބުން އޭގެ ދިރިއުޅުމުގެ ފުރަތަމަ ގޯލްވެސް ފެއިލްވީއެވެ. ކޮކާލަށް އުދުހިގަނެގެން ދުނިޔޭގެ ތެރެއަށް ނުދެވުނީ ތިކުދިން އެހީތެރިވެ ދިނުމުގެ ސަބަބުން އޭގެ ފިޔަގަނޑަށް ލިބެންވާ ބާރު ނުލިބުމުންނެވެ. ދެނެއް އެއަކަށް އުދުހިގެން ނުދެވޭނެއެވެ. އެއަށް އެއްވެސް އެހީއެއް ނުވުމަށް މިސްބުނީ އެހެންވެގެންނެވެ.\nމިހާދިސާއިން އަހަރެމެންނަށް ދަސްވީ ކޮންކަމެއްހެއްޔެވެ؟\nއަހަރެމެންގެ ނޯމަލް ލައިފްގައިވެސް އުނދަގޫ ކަންކަމާ ދިމާވަނީ އެހެންވެގެންނެވެ. ކޮންމެކަމެއްވެސް އުދަގުލަކާ ނުލައި ހަމަ ހިތަށް އަރާއިރަށް ކުރެވޭނަމަ ދިރިއުޅުމުގެ މައިދާނުން އަހަރެމެންނަށް ދަސްވާ އެތައް ބައިވަރު ފިލާވަޅުތަކެއް ދަހެއްނުވީހެއެވެ. ކެތްތެރިކަމާއި، މަޑުމައިތިރިކަމާއި، އެހެންމީހުންނަށް އިޙްތިރާމް ކުރުމާއި، މީސްމީހުނާއި، މުއާމަލާތު ކުރުމާއި، މީސްމީހުންގެ ގާތަށް ކަންކަމު ދިއުމާއި، މިފަދަ ހުރިހާކަމަކީ އަހަރެމެންގެ ޢާއްމު ދިރިއުޅުމުން އަހަރެމެންނަށް ދަސްކޮށްދޭ ފިލާވަޅު ތަކެކެވެ.\nދިރިއުޅުމުގެ މިޙަޔާތުގައި މިފަދަ ކަންކަން ކުރިމަތި ނުވާނަމަ ދިރިއުޅުމުގެ އަސްލު މަޤްޞަދެއް ނޯންނާނެއެވެ. ޙާޞިލް ކުރަން ޖެހޭ ލަނޑުދަނޑިއެއް ނުވަގަ ގޯލެއް ނޯންނާނެއެވެ.


1. ދިވެހިރާއްޖޭގައި ކޮވިޑް-19 ފެތުރުން ކޮންޓްރޯލް ކުރުމުގެ ގޮތުން، ސިއްޚީ ކުއްލި ނުރައްކަލުގެ ޙާލަތު އިޢުލާން ކުރުމާ ގުޅިގެން ހދ.ހަނިމާދޫގައި ރީޖަނަލް ލެބޯޓަރީގެ މަސައްކަތް ޑިޒައިން، ބިލްޑް އަދި ކޮންސްޓްރަކްޝަން އުޞޫލުން ކޮށްދޭނެ ފަރާތެއް ހޯދުމަށް މި މިނިސްޓްރީއިން ކުރި ނަންބަރު IUL)13-K/13/2020/152) އިޢުލާންގައިވާ ރަޖިސްޓްރޭޝަން މުއްދަތާއި، ބިޑް ހުށަހެޅުމުގެ ތާރީޚަށް އަންނަނިވި ބަދަލުތައްވަނީ ގެނެވިފައެވެ.\n4. ބީލަމުގައި ބައިވެރިވުމަށް -/1,500 (ފަނަރަ ސަތޭކަ) ދިވެހި ރުފިޔާ ނުވަތަ 100.00 ޔޫއެސް ޑޮލަރުގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 17 މާރިޗު 2020 އިން 15 ޖުލައި 2020 އަށް، މިމިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ (https://bandeyripay.finance.gov.mv) މެދުވެރި ކޮށެވެ. އަދި ފައިސާ ދެއްކުމަށްފަހު، ބީލަމަށް ރަޖިސްޓަރވުމަށް އެދޭ ފަރާތުގެ ނަމާއި އެޑްރެސް، ގުޅޭނެ ނަންބަރާއި އީ-މެއިލް އެޑްރެސް އަދި ފައިސާ ދެއްކި ރަސީދުގެ ކޮޕީ ތިރީގައިވާ އީމެއިލް އެޑަރެހަށް ފޮނުއްވަންވާނެއެވެ.\n5. މި މަސައްކަތާއި ބެހޭ އެންމެހައި ލިޔެކިޔުންތައް ސޮފްޓްކޮޕީ ފޯރމެޓުގައި މި މިނިސްޓްރީގެ ވެބްސައިޓްwww.finance.gov.mv އިން 18 މާރިޗު 2020 ފެށިގެން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n6. މިޕްރޮޖެކްޓުގެ ބިޑް ސެކިޔުރިޓީގެ ގޮތުގައި 28,000.00ރ. ދިވެހި ރުފިޔާ (އަށާވީސްހާސް ދިވެހި ރުފިޔާ ނުވަތަ އެ ޢަދަދާ އެއްވަރެއްގެ ޢަދަދެއްގެ ޔޫ.އެސް ޑޮލަރުން) ހުށަހަޅުއްވަންވާނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ.\n7. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ2ޖުލައި 2020 ވާ ބުރާސްފަތި ދުވަހުގެ 1200 ގެ ކުރިން، ތިރީގައިވާ އީމެއިލް އެޑްރެހަށެވެ.\n8. ބީލަން ހުޅުވުން އޮންނާނީ 16 ޖުލައި 2020 ވާ ބުރާސްްފަތި ދުވަހުގެ 11:00 ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nފޯން : +960 3349191, +960 3349106, +960 3349147\n1. ދިވެހިރާއްޖޭގައި ކޮވިޑް-19 ފެތުރުން ކޮންޓްރޯލް ކުރުމުގެ ގޮތުން، ސިއްޚީ ކުއްލި ނުރައްކަލުގެ ޙާލަތު އިޢުލާން ކުރުމާ ގުޅިގެން ހދ.ހަނިމާދޫގައި ރީޖަނަލް ލެބޯޓަރީގެ މަސައްކަތް ޑިޒައިން، ބިލްޑް އަދި ކޮންސްޓްރަކްޝަން އުޞޫލުން ކޮށްދޭނެ ފަރާތެއް ހޯދުމަށް މި މިނިސްޓްރީއިން ކުރި ނަންބަރު (IUL)13-K/13/2020/152 އިޢުލާންގައިވާ ރަޖިސްޓްރޭޝަން މުއްދަތާއި، ބިޑް ހުށަހެޅުމުގެ ތާރީޚަށް އަންނަނިވި ބަދަލުތައްވަނީ ގެނެވިފައެވެ.


Mohamed Siruhan: ޕިއްލޭގެ ޤައުމީ ފުޓްބޯޅަޓީމ\nމުޙައްމަދު ސިރުޙާން( ސިރޫ އާރޓްސް)\nޤައުމީ ފުޓްބޯޅަ ދަނޑުން ވަގުތުން\nޤައުމީ ފުޓްބޯޅަ މުބާރާތުގައި މިއަދަކީ ވަރަށް ފާހަގަކޮށްލެވޭ ދުވަހެކެވެ. މިހާރުގެ ޤައުމީޓީމަށް އަދި އެހާާމެ މުހިއްމުވެސް ދުވަހެކެވެ. ތައްޓެއް ލިބޭތޯކުރާ އުއްމީދެވެ. ޤައުމީޓީމް މިއަދުގެ މެޗަށް ނިކުންނައިރު ވަރަށް ހިތާމަވެރިކަމެއް ޓީމަށް ދިވާވެފައިވާކަމަށް ކޯޗް ނާވީޕިއްލޭވަނީ ވިދާޅުވެފައެވެ. މަނާޑްރަގްއަކަށް ޕޮސިޓިވްވެގެން ޓީމްގެ ވަރަށް މުހިއްމު ކުޅުންތެރިއެއް ކަމަށްވާ ލިބެރަލްގެ އީބެރާޕިއްލޭ ވަނީ ސަސްޕެންޑް ކުރެވިފައެވެ. އެބޭފުޅާއަށް ޤައުމީ ޓީމުން ޖާގަލިބިފައިވަނީވެސް ވަރަށް ވަރުންނެވެ.\nއާދެ! މިހާރު ޤައުމީޓީމް ޖާރޒީ ލަމުންދަނީއެވެ. އަންހެން ކުޅުންތެރިންވެސް ތިބީ އެއްކޮޓަރިއެއްގައިއެވެ. އަންހެން ކުޅުންތެރިއެއް ކަމުގައިވާ އޭނިޔާޕިއްލޭ އެއްޗެއް ބުނާ އަޑުއެބައިވެއެވެ. ''އަހަރެން ލާނީ ހަމައެކަނި ސޯޓެކެވެ. ފޫޅުންމަތި ބަހައްޓާނީ ހާމައަށެވެ. އާނފަހެ އެއީ ހަމަ މަސްކޮޅެއް ނޫންހެއްޔެވެ؟ ފިރިހެނުންނަށް ހަމައެކަނި ސޯޓުލައިގެން، މަތިން އެއްޗެއްނުލާ އުޅެވިފައި އަންހެނުންނަށް އެހެން ނޫޅެވެންވީ ކީއްވެހެއްޔެވެ؟\nރޭކޯ ޕިއްލޭ: '' އަހަރެން ލާނީ ހަމައެކަނި ޓީޝާޓެކެވެ. ފަޓްލޫނު ނުލެވެންޏާ ސޯޓެއްވެސް ނުލާނަމެވެ. ފޫޅާއި ކަކުލާއި ދެމެދު ކޮންމެހެން ފޮރުވަންޖެހޭ ހެއްޔެވެ؟ އެއީ ހަމަ މަސްކޮޅެއް ނޫންހެއްޔެވެ؟ މިއުޅޭ މީހުން މާ ޙައްދު ފަހަނަ އަޅާދަނީއެވެ.''\nމިދެމީހުންގެ ޒުވާބުގައި ތިއްބާ ކެޕްޓަން ނޭޝީޑްޕިއްލޭ ލާނެ ޖާރޒީއަކަށް ވޯޓެއް އަހާލިއެވެ. އެންމެ ގިނަ ވޯޓު ލިބުނީ، ފިރިހެން ކުޅުންތެރިން ކަކޫ ފޮރުވޭވަރަށް، ދޫ ސޯޓެއް އަދި ދޫ ޓީޝާޓެއްލުމަށެވެ. އަންހެން ކުޅުންތެރިން ވީހާވެސް، ފޫކޮޅަށް ބާރު ކުރު ސޯޓަކާއި ބާރު ޓީޝާޓެއްލުމަށެވެ. އަދި ރީނދޫކުލަޔަށް އެންމެން އިއްތިފާގުވިއެވެ. ޖާރޒީލުމަށްފަހު ކުޅުންތެރިން އެހެރަ ނިކުންނަމުންދަނީ ދަނޑުމައްޗަށެވެ. ރީނދޫކުލައިގައި ތިބި ސަޕޯޓަރުންގެ ތަރުހީބުގެ އަޑާއެކު ހިނގޭ ނުހިނގޭ އެއްވެސް ނޭނގެއެވެ. އިދިކޮޅު ޓީމްގެ ސަޕޯޓަރުން ކެ ދިމާކޮލުމަށް އެއްޗެހި ކިޔާ އަޑުވެސްއިވެއެވެ.\nމެޗު ބެލުމަށްޓަކައި ސާކްގެ ޤައުމުތަކުންނާއި ދުނިޔޭގެ އެކިއެކި ޤައުމުތަކުން ދަނޑަށް ހާޒިރުވެފައިވާ މެޗުގ،ެ ކޮމިޝަނާރ އަކަށް އިންނެވީ ކުރީގެ އިލެެކްޝަންސްކޮމިޝަނުގެ ކުނިކަހަންއުޅުނު ޕިންޑޭޕިއްލޭއެވެ. ރެފްރީއަކަށް ހުންނެވީ އެދާއިލެތު ޕާޓީގެ ބޭފުޅެކެވެ. މެޗު ފެއްޓުމަށްޓަކައި ދެޓީމުގެ ކުޅުންތެރިންވެސް ދަނޑަށް ނިކުމެއްޖެއެވެ. ޤައުމީ ޓީމްގައި ވަރަށް މަޝްހޫރު ކުޅުންތެރިންވެސް އެބަތިއްބެވެ. ފިލްމީ ތަރިންގެ ތެރޭގައި ނުރައްކާ ފިލްމުކުޅޭ ބަޠަލުންނާއި ބަޠަލާއިންނެވެ. ބެންޗު ޓީމަށް ބަލައިލާއިރު އަޑުގަދަ ދޫ ހެލޭ ޕާލިމެންޓްރީ ކުޅުންތެރިން ގިނަކަން ފާހަގަކޮށްލެވެއެވެ.\n4 ޖެހުމާއެކު ރެފްރީ ކަށިގަނޑު ފުމެލައިފިއެވެ. ޤަައުމީ ޓީމުގެ ކެޕްޓަން ނޭޝީޑްޕިއްލޭ ފަހަތަށް ބޯޅަ ޖައްސާލީ އޭލީހީން ޕިއްލޭއަށެވެ. އޭލީހީން ޕިއްލޭ މަތިމަތިން ޖެހި ބޯޅަ ގޮސް ޖެހުނީ ސާކްގެ ޤައުމުތަކުން ގެނެސްފައިހުރި ބުދު މޮނިއުމެންޓްއެއްގެ ބޮލުގައިއެވެ. ކޯޗް ނާވީ ޕިއްލޭ ރުޅިގަދަވެ، އޭލީހީން ޕިއްލޭގައިގައި ޙައްދުޖެހުމަށްޓަކައި ދުއްރައެއް ހިފައިގެން ދަނޑަށް އަރައިފިއެވެ. ރެފްރީ ދުރުވެ ކޯޗަށް ނަސޭހަތް އެބަދެއްވައެވެ. ކޯޗު ވަރަށް ބާރަށް މިތާނގައި އޮންނަނީ ކޮން ޤާނޫނެއް ހެއްޔޭ ބުނެފައި ކަރުކެހިލާފައި ރެފްރީގެ މޫނަށް ކުޅެއް ޖަހައިފިއެވެ. އާދެ، ކޯޗަށް ރަތްކާޑެއް ދައްކާ ދަނޑުން ބޭރުކޮށްލައިފިއެވެ. ކޯޗާ ސަލާމްކުރަން އައި އެއްވެސް މީހަކަށް ބަލާވެސްނުލާ ފިލާ ރައްކާވެއްޖެއެވެ.\nކުޅުން ކުރިއަށްދަނީއެވެ. އޭމޭންފައިސާޕިއްލޭ ޖެހި ބޯޅަ ވަރަށް ބާރަށްގޮސް އެޖެހުނީ ރޭކޯޕިއްލޭ އަތުގައި އޮތް ރާ ފުޅިއެއްގައި އެވެ. ރާތައް ބުރައިގެންގޮސް ބެންޗުޓީމް އެކީ ތެމި ފޯވެއްޖެއެވެ. ތިބޭފުޅުން ހައިރާންވެ ނުލައްވާށެވެ. ޤައުމީ ޓީމުގެ ބެންޗަކީ ފަޅުރަށެކެވެ.ފަޅުރަށުގައި ފުޅިތައް ހުންނާނެއެވެ. ރާފުޅިތައް ގެނެވިފައި އެވަނީ ދާދިފަހުން ފަޅުރަށެއްގެ ގޮތުގައި ރަޖިސްޓްރީކުރެވުނު ކާރެއްގައިއެވެ. ކާރުކާރުގެ ޑިކީވެސް މިހާރުއެއީ ފަޅު ރަށްތަކެވެ.\nއިރުމަތީފަރާތުގެ ސިޑީގައި މިހާރުވެސް ރީނދޫ ސަޕޯޓަރަކު ދެމިފައިއެބައޮތެވެ. އެއީ ހަމައިގައި ނުހުންނަ ހިނދުކޮޅެއް ލައިގެންފައިވާ ސަޕޯޓަރެކެވެ. މޫނު އެހާ ސާފެއްނޫނެވެ. ކުޅުމުގެ ތެރެއިން އިދިކޮޅު ޓީމުގެ ކުޅުން ވަރުގަދަކޮށް ޤަައުމީ ޓީމުގެ ގޯލްކީޕަރު އޭފީފީ ޕިއްލޭއަށް ވަރަށް ނުރައްކާކޮށްފިއެވެ.\nޤައުމީ ޓީމުގެ ކުޅުންތެރިއަކު ބަދަލުކުރަނީއެވެ. ފައިބަނީ މާރި ޕިއްލޭއެވެ. ކުުޅެން ނިކުންނަނީ ދާދި ދެންމެއަކު ރާފުޅި ހިފައިގެންއިން ރޭކޯ ޕިއްލޭއެވެ. ހަމައިގައި ނުތިބޭ މީހުން އެރުވުމަކީ ކެޕްޓަން ނޭޝީޑް ޕިއްލޭ ވަރަށް ލޯބިކުރައްވާކަމެކެވެ. މެޗުގެ މިހާތަނަށް އައި އިރުވެސް ޤައުމީ ޓީމަށްވަނީ ގޯލެއް ކާމިޔާބު ނުކުރެވިފައެވެ. ރީނދޫ ސަޕޯޓަރުން ރުޅިގަދަވެ ހޫނުގަދަވެ ރީނދޫ ހުން ޖެހޭވަރުވެއްޖެއެވެ.\nއާދެ! ރޭކޯ އެރިތަނާ ގޯލް ކުރިމަތިން ވެއްޓި ޖެހުމެއް ލިބިއްޖެއެވެ. ޖެހުން ޖެހުމަށް އެދަނީ ރޭކޯއެވެ. ފަސްގަނޑުފަތުރާލާ ވެލިފުންޏެއް ޖަހާލުމަށްފަހު ބޯޅަ ބާއްވައިފިއެވެ. ކަށިގަނޑުގެ އަޑާއެކު ޖެހި ބޯޅަ އެދިޔަގޮތަށް ގޮސް އެވެއްޓުނީ ގަލޮޅު ސަހަރާއަށެވެ. ފަސްގަނޑު އުސްކޮށް ހުރި މަހާނައެއް ތެރެއަށް ބޯޅަ ވަދެ ގެއްލުނީ ދުރާގާތުން ކުޅި ބަލަންތިބި ސަޕޯޓަރުން މާޔޫސްކުރުވާފައިއެވެ. އަނެއްކާވެސް ކުޅުމުގެ ތެރެއިން އޭލީ ވޭހޭދް ޕިއްލޭގެ ގައިގައި އިދިކޮޅު ޓީމުގެ ކުޅުންތެރިއަކު އަޅައިގަނެގެން ވެއްޓިއްޖެއެވެ. އޭލީ ވޭހޭދަށް ރީނދޫ ކާޑެއް ދައްކައިފިއެވެ. އުފަލުން ގޮސް ރެފްރީއަތުގައި އޮތް ރީނދޫ ކާޑަށް ދޮނެއްދީފިއެެވެ. އާދެ! ދަނޑުގެ އެއްކައިރިން އެެހެރައަންނަނީ މެޗުފެށުމުގެ ކުރިން ސަސްޕެންޑުކުރި، އީބެރާ ޕިއްލޭއެވެ. އީބެރާ ގޮސް އިނށީނީ ކޯޗްގެ ގޮނޑީގައިއެވެ. އަނެއްކާވެސް ކުޅުމުގެ ތެރެއިން މޫސްތެފާ ޕިއްލޭ ޖެހި ބޯޅަ މަތިމަތިން ގޮސް ޢަރަބިއްޔާ ޝީޓުތައް ފޫއަޅުވާލާ އެވެއްޓުނީ މަޖީދިއްޔާގައި އިން އަންހެން ކުއްޖެއްގެ އުނގަށެވެ. ބޯޅަ ޖެހުމާއި އެކު އިސްލާމް ފޮތާއި ދިވެހި ފޮތް، ބުރައިގެންގޮސް އެވެއްޓުނީ ޗަކަ ގަނޑަކަށެވެ. އިދިކޮޅު ޓީމު ހޫނުވެ އަޑުގަދަ ވާން ފަށައިފިއެވެ. އަނެއްކާވެސް ކުޅުމުގެ ތެރެއިން އޭދިލް ސޭލޭމޭންޕިއްލޭ ޖެހި ބޯޅަ އަމިއްލަ ބައިކޮޅު ގޯލްދަނޑިމަތިން ގޮސް ޖެހުނީ މަޖީދިމަގުގައި އިންދާފައި ހުރި ފެންފޯއް ރުކެއްގައިއެވެ. އަމިއްލަ ބައި ގޯލަށް ލަނޑެއް ނުޖެހުނީކިރިޔާއެވެ. ބޯޅަ ޖެހުމާއެކު ފެންފޯއްތައް އަތްފޯރާފަށަށް ބިންމައްޗަށް ވެރިއްޖެއެވެ. އެކަމަކު ފެންފޯތައް އެދަނީ، ހިންގާ މީހުންގެ ފައިން އެރި ޗިސް ޗިސް ވަމުންނެވެ.\nޤައުމީ ޓީމްގެ ހާފް ތެރެއިން ބޯޅަ ބޭރުވަނީ ވަރަށް މަދުންނެވެ. އިދިކޮޅު ޓީމްގެ ހަމަލާތައް ވަރުގަދަވީމައެވެ. ބޭރުލައިނުން ބޭރުވެ، ހަމަލަތައް އެހެން ޤައުމުތަކުގެ ސަޕޯޓަރުންނަށް ފޯރާ ފަހަރުވެސް އާދެއެވެ. އާދެ މިހާރު އެ ފެންނަނީ ނެޝީޑް ޕިއްލޭ ވެލިގަނޑުގެ ތެރެއަށް ބޯ ކޮށްޕައިގެން އޮއްވައެވެ. ބެންޗުން ގޮވާމީހަކު ގޮވާ އަޑު އިވެން ފަށައިފިއެވެ. '' ބިމު އަޑީގައި ޓީމު ނުރާއްވައި އަވަހަށް ގޯލެއް ޖެހޭތޯ އުޅެންވީއެވެ. ތިކަންކުރީމައި މޭން އޮފް ދަ މެޗް ލިބިދާނެއެވެ. އެކަމަކު ދެވަނަ ހާފްއަށް ދާންވާއިރަށް ދިވެހިންގެ ސަޕޯޓް ގެއްލިދާނެއެވެ. އާދެ މިހާހިސާބުން އަޅުގަނޑު މައިކް މިހަވާލުކޮށްލަނީ ތިބޭފުޅާއަށެވެ. ކޮފީއެއް ބޯލައިގެން އެބަ އަންނަމެވެ.\nއަސްތާ! ވިހި މިނެޓްފަހުން އައި އިރު އެއްވެސް ކޮމެންޓްރީއެއް ނުގެނެސްދެއްވާ ތިޔަ އިންނެވީ ކީއްވެތޯއެވެ؟ އަނެއްކާވެސް އަސްތާ އެކެވެ. މުޅި ދަނޑުމަތި ބަދަލުވެއްޖެއެވެ. ސްކޯ ބޯޑުން ފެންނަނީ ދިވެހި ޤައުމީ ޓީމުން ދިހަ ލަނޑު ޖަހާފައިވާތަނެވެ. މުޅި ހުރިހާ ސަޕޯޓަރުންވެސް ތިބީ ރީނދޫ ކުލައިގެ ހެދުން ލައިގެންނެވެ. މިވަނީ ކީއްބާވައެވެ؟ އިދިކޮޅު ޓީމްތަށް ވަރަށް ހިތްވަރުކުރާ ތަންވެސް އެބަ ފެނެއެވެ. ރެފްރީއަކަށް ހުރި މޭޖީ ވެސް ޤައުމީ ޓީމާއި ބައިވެރިވީބާވައެވެ؟ ލައިންސްމަނުންވެސް ރީނދޫ ދިދަ ހިފައިގެން ރީނދޫ ވީބާވައެވެ؟ ޤައުމީ ޓީމުގެ ބެންޗުން، ތާކިހަލެއް އަޅައިގެން، ތުނބުޅި ކުރު ކޮށްފައިހުރި މީހަކު ދުންބުރުވާ، ތުން ތަޅުވާ މަންޒަރު އެބަފެނެއެވެ. ޤައުމީ ޓީމަށް ކުރެވުނު ހުރިހާ ކުއްތަކެއް ކުރީގެ ޤައުމީޓީމުގެ ބޮލަށް ޖެހީއެވެ. ދިވެހިންގެ ބޮލަށް ރީނދޫ ޗިޕްވެސް ޖެހީއެވެ. މެޗްގެ މެދު ތެރެއިން ފައިބަން ބުނި ކެޕްޓަންވެސް ހަމަ ކުޅެނަގަނީއެވެ. ފުރަތަމަ ހާފްނިމެން ކައިރިވިތަނާ ރެފްރީ މެޗަށް ދިހަމިނެޓް އިތިރުކޮށްލައިފިއެވެ. އިދިކޮޅު ޓީމް މާޔޫސްކުރުވައިފިއެވެ. ފުރަތަމަ ހާފް ނިމިގެން ރެފްރީ ކަށިގަނޑު ފުމެލައިފިއެވެ. ކުރިއަށް އޮތް ހާފްގެ ކޮމެންޓްރި ގެނެސްދިނުމަށް ތިބޭފުޅާއަށް ހަވާލުކޮށްފައި އަޅުގަނޑުމިދަނީއެވެ. ދެވަނަ ހާފް އަންނަންވާއިރަށް ރީނދޫ ޗިޕުގެ އަސަރު ދިވެހިން ގެ ބޮލުގައި ހުންނާނެ ބާވައެވެ؟ ނަމަނަމަ އެމްއެންބީސީ ގޮތަށް ރީނދޫ ނުލައްޗެވެ. ރީނދޫ އައިނު އަޅައިގެން އިނދެ، ހުރިހާ އެއްޗެއް ރީނދޫ ކުލައިން ބަލަން ނޫޅޭށެވެ. ރަނގަޅު ނުބައި، ރީނދޫ ކުލައިން ބަލައިގެން ކަނޑައެއް ނޭޅޭނެއެވެ . ރަނގަޅު ނުބައި ވަކިކުރުމަށް ހަތް އުޑުމަތިންވަނީ ފޮތެއް ބާއްވާލައްވާފައިއެވެ. ކިތަންމެ ވަރަކަށް ރީނދޫ ހޭކިޔަސް ބާޠިލުވާނީ ހަމަ ބާޠިލަށެވެ. ހޭކި ދޫތައް ފޫދިއުން ނޫންކަމެއް ނުވާނެއެވެ. ރީނދޫ ކޮޅު ހުސްވުން ނޫންކަމެއް ނުވާނެއެވެ.\nPosted by Mohamed Siruhan at 10:37 PM\nMee varah hahdhufahanaa alhaafaivaa liyumeh! Anhenaage vanaathah sifavaanehen liyefai miothee!\nAnonymous December 5, 2011 at 3:08 AM\nSiru pilley ge liyun varah rangalhu ; )\nAnonymous December 6, 2011 at 12:01 AM\nmi liyumun2pilley egge nan faahaga kureven netheemai inthihaa ah hithaamakuran..ei valuziney pilley aa hilloothu pilley\nbaraabaru mi comentry. saaabas siru ah


India adhi Switzerland gai Raajje ishithihaaru kuranee\nއިންޑިއާ އަދި ސްވިޒަލޭންޑުގައި ރާއްޖެ އިޝްތިހާރު ކުރަނީ\nމީގެކުރިން ބޭރު ގައުމެއްގައި ބޭއްވި ފެއާއެއްގައި ރާއްޖޭގެ ބައިވެރިންތަކެއް --- ފޮޓޯ / އެމްއެމްޕީއާރްސީ\nމޯލްޑިވްސް މާކެޓިންގ އެންޑް ޕަބްލިކް ރިލޭޝަން ކޯޕަރޭޝަން، އެމްއެމްޕީއާރުސީން ބައިނަލްއަޤްވާމީ2ފެއަރއެއްގައި ބައިވެރިވެއްޖެއެވެ. އެމްއެމްޕީއާރުސީން ބައިވެރިވެފައިވަނީ އިންޑިއާގައި އޮންނަ ބީ.އެލް.ޓީ.އެމް އާއި ސްވިޓްޒަލޭންޑްގައި އޮންނަ ފެސްޕޯ ފެއަރގައެވެ.\nއިންޑިއާގެ ދިއްލީގައި ބާއްވާ ބިޒްނަސް މައިސް އެންޑް ލެޝާރ މާރޓް (ބީ.އެލް.ޓީ.އެމް) ފެއަރ ކުރިއަށްދާނީ ފެބްރުއަރީ މަހުގެ 1 ވަނަ ދުވަހާއި ހަމައަށެވެ. މި ފެއަރގައި އެމް.އެމް.ޕީ.އާރް.ސީ އާއި ގުޅިގެން ފަތުރުވެރިކަމުގެ ސިނާޢަތުގައި ޙަރަކާތްތެރިވާ6ކުންފުންޏަކުން9މަންދޫބުންވަނީ ބައިވެރިވެފައެވެ.\nދެ ދުވަހުގެ ނިޔަލަށް ކުރިއަށް ގެންދާ މިފެއަރއަކީ އިންޑިއާގެ، އައު ބައުންޑް ލަގްޒަރީ އާއި މައިސް ފަތުރުވެރިންނަށް އަމާޒުކޮށް ފަތުރުވެރިކަމުގެ ގުޅުންތައް ވަރުގަދަ ކުރުމަށް ލިބިގެންދާ ފުރުސަތެއްކަމަށް އެމްއެމްޕީއާރުސީން ބުނެއެވެ. މިފެއަރގައި 24 ޤައުމަކުންނާއި އިންޑިއާގެ 13 ސިޓީއަކުން 110 އަށްވުރެ ގިނަ އެގްޒިބިޓަރުންނާއި 1200 އަށްވުރެ ގިނަ ވިޔަފާރިވެރިންވަނީ ބައިވެރިވެފައެވެ.\nބީ.އެލް.ޓީ.އެމް ފެއަރގެ އިތުރުން އެމްއެމްޕީއާރުސީން ދެން ރާއްޖެ އިޝްތިހާރުކުރަމުންދަނީ ސްވިޓްޒަލޭންޑްގައި ބާއްވާ އެންމެ ބޮޑު ފަތުރުވެރިންގެ ފެއަރ "ފެސްޕޯ" ގައެވެ. ފެސްޕޯ ފެއަރ ކުރިއަށްދާނީ މިމަހުގެ 30 ން ފެބްރުއަރީ2ގެ ނިޔަލަށް ސްވިޓްޒަލޭންޑުގެ ޒިއުރިކްގައެވެ. މި ފެއަރގައި ރާއްޖެ އިޝްތިހާރުކުރުމުގެ ގޮތުން އެމް.އެމް.ޕީ.އާރް.ސީއާއެކު ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ9ކުންފުންޏަކުން ވަނީ ބައިވެރިވެފައެވެ.\nމި ފެއަރ އަކީ ކޮންމެ އަހަރަކު ވެސް ގިނަ އަދަދެއްގެ ބަޔަކު ޒިޔާރަތްކުރާ ފެއަރއެކެވެ. އެގޮތުން މިދިޔަ އަހަރު މިފެއަރ އަށް 65,000 މީހުން ޒިޔާރަތްކޮށްފައިވެއެވެ. މީގެތެރޭގައި ފަތުރުވެރިކަމުގެ ސިނާއަތުގައި މަސައްކަތްކުރާ ފަރާތްތަކުގެ އިތުރުން ގިނައަދަދެއްގެ ޖަރނަލިސްޓުންނާއި، ބްލޮގަރުންނާއި، ހިމެނެއެވެ.\nމިފެއަރގައި ދިވެހިރާއްޖޭގެ ސްޓޭންޑް ފަރުމާކޮށްފައިވަނީ ދިވެހިރާއްޖޭގެ ގުދުރަތީ ރީތިކަން ދައްކުވައިދޭގޮތަށެވެ. ރާއްޖޭގެ ސްޓޭންޑަށް ޒިޔާރަތްކުރާ ފަރާތްތައް އިތުރުކުރުމުގެ ގޮތުން ތަފާތު ހަރަކާތްތަކެއް ކުރިއަށް ގެންދިއުމަށް ވަނީ ރޭވިފައިވެއެވެ. އަދި ސްޓޭންޑަށް ޒިޔާރަތްކުރާ ފަރާތްތަކަށް ތަފާތު އިނާމްތައް ހާސިލްކުރުމުގެ ފުރުސަތު ލިބިގެންދާނެއެވެ. މިގޮތުން ނަސީބުވެރި ފަރާތަކަށް ދިވެހިރާއްޖެއަށް ޒިޔާރަތް ކޮށްލުމުގެ ފުރުސަތުވެސް ލިބިގެންދާނެއެވެ.\nސްވިޓްޒަލޭންޑާއި އިންޑިއާއަކީވެސް ރާއްޖެއަށް ގިނަ އަދަދެއްގެ ފަތުރުވެރިން ކޮންމެ އަހަރަކުވެސް ޒިޔާރަތްކުރާ2ޤައުމެވެ.


SunOnline: Principal nethi Maduvvaree school hingaathee vazeeraa suvaalu kuranee\nޕްރިންސިޕަލަކު ނެތި މަޑުއްވަރީ ސުކޫލް ހިންގާތީ، ވަޒީރާ ސުވާލުކުރަނީ\nއިސްމާއިލް ޝާކިރު 30 Oct 2021, 21:27\nމަޑުއްވަރީ ދާއިރާގެ މެންބަރު އާދަމް ޝަރީފް އަދި އެޑިއުކޭޝަން މިނިސްޓަރު އައިޝަތު އަލީ ----\nމި އަހަރުގެ ކުރީކޮޅުން ފެށިގެން ޕްރިންސިޕަލަކު ނެތި ރ. މަޑުއްވަރީ ސުކޫލް ހިންގާ މައްސަލައިގައި ސުވާލު ކުރުމަށް, އެޑިއުކޭޝަން މިނިސްޓަރު ޑރ. އައިޝަތު އަލީ، ރައްޔިތުންގެ މަޖިލީހަށް ހާޒިރުކުރުމަށް ހުށަހަޅައިފިއެވެ.\nމިނިސްޓަރާ ސުވާލު ކުރަން މަޖިލީހަށް ހުށަހަޅާފައި ވަނީ އިދިކޮޅު ޕީއެންސީގެ ނައިބު ރައީސް އަދި މަޑުއްވަރީ ދާއިރާގެ މެމްބަރު އާދަމް ޝަރީފް އުމަރުއެވެ.\nއޭނާ މިނިސްޓަރާ ސުވާލު ކުރަން ހުށަހެޅީ، މި އަހަރުގެ ކުރީކޮޅުން ފެށިގެން ޕްރިންސިޕަލެއް ނެތި މަޑުއްވަރީ ސުކޫލް ހިންގަމުން އަންނާތީ، އެ ސުކޫލަށް ޕްރިންސިޕަލަކު ލިބޭނީ ކޮން ތާރީހަކުތޯ އާއި އެ ސުކޫލަށް ޕްރިންސިޕަލެއް ނުލިބިގެން އުޅެނީ ކީއްބެގެންތޯ ސާފު ކުރުމުގެ ގޮތުންނެވެ.\nމީގެ އިތުރުން ޕްރިންސިޕަލުން ނުލިބޭ ރަށްރަށް، ނުވަތަ ޕްރިންސިޕަލުން ހަރުލުން ދަތި ރަށްރަށާމެދު ރާވާ ގޮތަކީ ކޮބައިތޯ ވެސް އާދަމް ޝަރީފް ވަނީ މިނިސްޓަރާ ސުވާލު ކުރަން އެދި ވަޑައިގެންފައެވެ.\n"ސަން"އާ ވާހަކަ ދައްކަވަމުން އޭނާ ވިދާޅުވީ މަޑުއްވަރީ ސުކޫލްގެ ކިޔެވުން މި އަހަރު ކުރިއަށް ދަނީ ވެސް ބައެއް ކަހަލަ ކަންބޮޑުންތަކާއެކު ކަމަށެވެ. އެހެންކަމުން އެ ސުކޫލްގައި ޕްރިންސިޕަލެއް ނެތި ގިނަ ދުވަސް ވާން ޖެހުމުން ވަރަށް ބޮޑެތި ގޮންޖެހުންތައް އެބަހުރި ކަމަށް ވެސް އާދަމް ޝަރީފް ވިދާޅުވިއެވެ.\n"ޕްރިންސިޕަލެއް ނެތުމުން ދަރިވަރުންގެ ނަތީޖާ ރަނގަޅު ކުރުމަށް ޓަކައި ކުރަންޖެހޭ ކަންތައްތަކުގެ މައްޗަށް ވެސް އެއްވެސް ޕްލޭނެއް ނެހެދި އެ ކުރިއަށްދަނީ،" އާދަމް ޝަރީފް ވިދާޅުވިއެވެ.\nއާދަމް ޝަރީފް ސިފަ ކުރެއްވި ގޮތުގައި ޕްރިންސިޕަލެއް ނެތި ސުކޫލް ހިންގުމަކީ މާލިމީއެއް ނެތި އޮޑި ދުއްވުން ފަދަ ކަމެކެވެ.\nއޭނާ ވިދާޅުވީ ދިރާސީ އައު އަހަރުގެ ކިޔެވުން ފެށުމުގެ ކުރިން އެ ސުކޫލަށް ޕްރިންސިޕަލަކު ހަމަނުޖެއްސިދާނެތީ މަޑުއްވަރީ ކައުންސިލުގެ ފަރާތުން ވެސް ވަގުތު އޮއްވާ، އެކަން އެޑިއުކޭޝަން މިނިސްޓްރީގެ ސަމާލުކަމަށް ގެނެސްފައިވާ ކަމަށެވެ. ނަމަވެސް ސުކޫލްތައް ހުޅުވުނި އިރުވެސް އެކަމަށް ހެއްލެއް ލިބިފައިނުވާ ކަމަށެވެ.\nއާދަމް ޝަރީފް ވިދާޅުވީ ޕްރިންސިޕަލެއް ނެތި މަޑުއްވަރީ ސުކޫލް ހިންގާތީ، އެކަމުގެ ކަންބޮޑުވުންތައް ބެލެނިވެރިންގެ ފަރާތުން ވެސް ލިބެމުން އަންނަ ކަމަށެވެ.\n215 ކިލޯ ޑްރަގް: ދެ މީހުން ޝަރީއަތް ނިމެންދެން ބަންދަށް


މައިންބަފައިންނަށް ކަމޭހިތުން | އަޚްލާޤު | ކުޑަކުދިންގެ\nBack ކަވާސާ ކުޑަކުދިންގެ ކުޑަކުދިންގެ ބައިތައް އަޚްލާޤު މައިންބަފައިންނަށް ކަމޭހިތުން\nމައިންބަފައިންނަށް ކަމޭހިތުމަކީ، އިސްލާމްދީން ވަރަށް ބޮޑަށް ބާރު އަޅާ ކަމެކެވެ. އަދި މައިންބަފައިންނަށް ކަމޭ ހިތުމަކީ ހަމަ ކޮންމެ މުސްލިމެއްގެ މައްޗަށް ވެސް ވާޖިބު ކަމެކެވެ. ކުޑަ ކުއްޖަކަސް ބޮޑު މީހަކަސް، އަދި އަންހެން ކުއްޖަކަސް ފިރިހެން ކުއްޖަކަސް، މައިންބަފައިންނަށް ކަމޭހިތަން ޖެހޭނެއެވެ.\nއަލްއިސްރާ ސޫރަތުގެ 23، 24 ވަނަ އާޔަތުގައި ﷲ ވަޙީ ކުރައްވަނީ : وَقَضَى رَبُّكَ أَلاَّ تَعْبُدُواْ إِلاَّ إِيَّاهُ وَبِالْوَالِدَيْنِ إِحْسَانًا إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلاَهُمَا فَلاَ تَقُل لَّهُمَآ أُفٍّ وَلاَ تَنْهَرْهُمَا وَقُل لَّهُمَا قَوْلاً كَرِيمًا (23)وَاخْفِضْ لَهُمَا جَنَاحَ الذُّلِّ مِنَ الرَّحْمَةِ وَقُل رَّبِّ ارْحَمْهُمَا كَمَا رَبَّيَانِي صَغِيرًا (24)\nމާނައަކީ:''އެ ކަލާނގެ ރަސްކަންފުޅަށް މެނުވީ، ތިޔަބައި މީހުން އަޅުކަން ނުކުރުމަށް، ކަލޭގެފާނު ހައްދަވައި ބޮޑުކުރެއްވި ކަލާނގެ، ނިޔާކުރައްވައި އެންގެވިއެވެ. އަދި މައިންބަފައިންނާ މެދު ހެޔޮކޮށް ކަންތައް ކުރުމަށްވެސް މެއެވެ. އެ ދެމީހުންކުރެ ކޮންމެ މީހަކު ނުވަތަ އެ ދެމީހުން ކުރެ އެކަކު ކަލޭގެ ގާތުގައިވާ ހާލު، މުސްކުޅިކަމާއި ހަމައަށް ފޯރައްޖެނަމަ އެ ދެ މީހުންނަށް ''އުފް'' ވެސް ނުބުނާށެވެ. (އެބަހީ ފޫހިވުމުގެ ނުވަތަ ހިތާނުވުމުގެ ކިތަންމެ ކުޑަބަހެއް ވިއަސް ނުބުނާށެވެ) އަދި އެ ދެ މީހުންނަށް އަޑުލައި ނުހަދާށެވެ. އަދި މާތް ދީލަތި ބަސް އެ ދެ މީހުންނަށް ބުނާށެވެ. * އޯގާތެރިވުމުގެ ސަބަބުން ނިކަމެތިވުމުގެ ފިޔަ، އެ ދެމީހުންނަށްޓަކައި ތިރިކޮށްލާށެވެ. އަދި ބުނާށެވެ! ހައްދަވައި ބޮޑުކުރެއްވި ކަލާކޮ! ކުޑަކުޑަ ކުއްޖަކު ކަމުގައި ތިމަންނަވީ ދުވަހު ތިމަންނަގެ ހާލު ބަލައި ބޮޑުކުޅަފަދައިން، އެ ދެމީހުންނަށް ރަޙްމަތްލައްވާފާނދޭވެ!''\nއަދި އަލްޢަންކަބޫތުގެ 8 ވަނަ އާޔަތުގައި މާތް ﷲ ވަޙީ ކުރައްވާފައި ވަނީ: وَوَصَّيْنَا الإِنْسَانَ بِوَالِدَيْهِ حُسْنًا\nމާނައަކީ: ''ތިމަންރަސްކަލާނގެ އިންސާނާއަށް، އޭނާގެ މައިންބަފައިންނަށް އިޙްސާންތެރިވުމަށް ވަޞިއްޔަތްކުރައްވަވައި އަމުރުކުރެއްވީމެވެ.''\nމައިންބަފަށް ކަމޭ ހިތުމާއި ބެހޭ ގޮތުން ކީރިތި ރަސޫލާ ޙަދީޘް ކުރައްވާފައި ވަނީ: جَاءَ  رَجُلٌ  إِلَى رَسُولِ اللَّهِ  صَلَّى اللَّهُ عَلَيْهِ وَسَلَّمَ  فَقَالَ يَا رَسُولَ اللَّهِ  مَنْ أَحَقُّ النَّاسِ بِحُسْنِ صَحَابَتِي قَالَ أُمُّكَ قَالَ ثُمَّ مَنْ قَالَ ثُمَّ أُمُّكَ قَالَ ثُمَّ مَنْ قَالَ ثُمَّ أُمُّكَ قَالَ ثُمَّ مَنْ قَالَ ثُمَّ أَبُوكَ\nމާނަ: ''މީހަކު ﷲ ގެ ރަސޫލާ -ޞައްލަﷲ ޢަލައިހި ވަސައްލަމަ- ގެ އަރިހަށް އައިސް ދެންނެވިއެވެ. އޭ ﷲ ގެ ރަސޫލާއެވެ. އަޅުގަނޑު އެންމެ ހެޔޮކޮށް ހިތަން ޙައްޤުވަނީ ކޮން ބަޔަކަށްތޯއެވެ؟ ރަސޫލާ ޙަދީޘް ކުރެއްވިއެވެ. ''ތިބާގެ މަންމައެވެ.'' އެ މީހާ ދެންނެވިއެވެ. ''ދެން ކާކުތޯއެވެ.'' ރަސޫލާ ޙަދީޘް ކުރެއްވިއެވެ. ''ދެން ވެސް ތިބާގެ މަންމައެވެ.'' އެ މީހާ ދެންނެވިއެވެ. ''ދެން ކާކުތޯއެވެ.'' ރަސޫލާ ޙަދީޘް ކުރެއްވިއެވެ. ''ދެން ވެސް ތިބާގެ މަންމައެވެ.'' އެ މީހާ ދެންނެވިއެވެ. ''ދެން ކާކުތޯއެވެ.'' ރަސޫލާ ޙަދީޘް ކުރެއްވިއެވެ. ''ދެން ތިބާގެ ބައްޕައެވެ.'' (ޞަޙީޙް އަލްބުޚާރީ: ކިތާބުލް އަދަބް 5626. ޞަޙީޙް މުސްލިމް 2548)\nއިސްލާމްދީން ދެކޭ ގޮތުގައި މައިންބަފައިންނަށް ކަމޭ ހިތުމަކީ މުސްލިމަކަށް ކުރެވޭނެ އެންމެ ހެޔޮކަން ބޮޑު އެއް ކަމެވެ. ﷲ އަށް އަޅުކަން ކުރުމަށް އަމުރުކުރެއްވުމަށް ފަހު، މިއާއި ވިދިގެން މައިންބަފައިންނަށް ކަމޭ ހިތުމަށް ޤުރުއާނުގައި އަންގަވާފައި ވެއެވެ.\nއަހަރެމެން މި ދުނިޔެއަށް އައުމުގެ ސަބަބަކަށް ﷲ މެދުވެރި ކުރައްވާފައި ވަނީ މައިންބަފައިންނެވެ. އަދި އަހަރެމެންނަށް ބޭނުންވާ ހުރިހާ ކަމެއް ކޮށްދީ ކުޑައިރު ކާންދީ، ކުޅޭ އެއްޗެހި ހޯދައިދީ، މަދަރުސާއަށް ފޮނުވައިގެން ކިޔަވައިދީ، ހަދަނީވެސް މައިންބަފައިންނެވެ. އަހަރެމެންނަށް ހިނގަން ނޭނގޭ އިރު އަތުގައި ހިފަހައްޓައިގެން ހިނގަން ދަސްކޮށްދީ، އަދި ވާހަކަ ދައްކަން ނޭނގޭއިރު ވާހަކަ ދައްކަން ދަސްކޮށްދީ ހެދީވެސް މައިންބަފައިންނެވެ.\nއަހަރެމެންގެ ތެރެއިން ކޮންމެ ކުއްޖެއްގެ ވެސް މައިންބަފައިން ވަނީ، އަހަރެމެން ބަލައި ބޮޑު ކުރަން ވަރަށް ބޮޑެތި ބުރަތަކެއް އުފުލާފައެވެ. މަންމަ ވަނީ، ނުވަ މަސްވަންދެން މަންމަގެ ބަނޑުގައި އަހަރެމެން އުފުލާފައެވެ. އޭގެ ފަހުން އަހަރެމެންނަށްޓަކައި އެތައް ރެއަކު ނުނިދާ ހޭލާ އިނދެފައެވެ. އަދި އަހަރެމެންނަށްޓަކައި އެތައް އިރެއް ވަންދެން މީރު ކާ އެއްޗެހި ތައްޔާރު ކުރަން އިނދެއެވެ. ބައްޕަ ވަނީ އަހަރެމެންނަށް ބޭނުންވާ ކާއެއްޗެއްސާއި ހެދުން، ފޮތް، އަދި ކުޅޭ އެއްޗެހި ފަދަ ތަކެތި ގަންނާނެ ލާރި ހޯދަން ވަރަށް ބުރަ މަސައްކަތް ކޮށްފައެވެ.\nވީމާ މިފަދަ ބަޔަކަށް ކަމޭ ހިތުމަކީ ކޮންމެ ކުއްޖަކުވެސް ހަމަ ކޮންމެހެން ވެސް ކުރަން ޖެހޭނެ ކަމެކެވެ. މައިންބަފައިންނަށް ކަމޭ ހިތަން ޖެހެނީ ކޮންމެހެން އެ މީހުން އަހަރެމެން ބޭނުންވާ އެއްޗެހި ހޯދައިދޭތީ އެއް ނޫނެވެ. މައިންބަފައިންނަށް ކަމޭ ހިތަން ޖެހޭ އަސްލު ސަބަބަކީ، އެއީ އަހަރެމެންގެ މަންމަ އާއި ބައްޕައަށް ވީތީއެވެ.\nބޭރު ބައެއް ޤައުމުތަކުގައި، ބައެއް މުސްލިމް ކުދިންގެ މަންމަ ނުވަތަ ބައްޕައަކީ، ފަހަރެއްގާ މުސްލިމް މަންމައަކަށް ނުވަތަ ބައްޕައަކަށް ނުވެ ހިނގައި ދާނެއެވެ. އެހެން ވެއްޖިއްޔާ އެ މީހުންނަށް ކަމޭ ހިތަން ޖެހޭނެހެއްޔެވެ؟ ޖަވާބަކީ، ކަމޭ ހިތަން ޖެހޭނެއެވެ. ޤުރުއާނުގައި އަހަރެމެން މުސްލިމުންނަށް މާތް ﷲ އަމުރު ކުރައްވާފައި ވަނީ، މުސްލިމް ނޫން މަންމަ ނުވަތަ ބައްޕަ ދަރިފުޅު ކައިރީ ޝިރުކު ކުރަން ބުނެފިނަމަ އެ ވާހަކަ އަޑު ނޭހުމަށެވެ. އެހެން ނަމަވެސް އެ މައިންބަފައިންނާ މެދު ރަނގަޅަށް ކަންތައް ކޮށް، ހެޔޮކޮށް ހިތުމަށެވެ. އަދި އިޙްތިރާމް ކުރުމަށެވެ.\nއެގޮތުން ލުޤްމާން ސޫރަތުގެ 15 ވަނަ އާޔަތުގައި ﷲ ވަޙީ ކުރައްވަނީ : وَإِنْ جَاهَدَاكَ عَلَى أَنْ تُشْرِكَ بِي مَا لَيْسَ لَكَ بِهِ عِلْمٌ فَلا تُطِعْهُمَا وَصَاحِبْهُمَا فِي الدُّنْيَا مَعْرُوفًا\nމާނައަކީ : ''އަދި ތިމަންރަސްކަލާނގެ ރަސްކަންފުޅާއިމެދު އެ އެއްޗަކާއިމެދު ކަލެއަށް އެނގުމެއް ނުވާ އެއްޗެއް ޝިރުކުކުރުމަށް އެ ދެމީހުން ގަދައަޅާ މަސައްކަތްކޮށްފިނަމަ އެ ދެމީހުންނަށް ކިޔަމަން ނުވާށެވެ. އަދި ދުނިޔެމަތީގައި ހެއުކަމާއިއެކު އެދެމީހުންގެގާތު އުޅޭށެވެ.\nވީމާ މަތީގައި ދިޔަ ވާހަކަތަކުން އަހަރެމެންނަށް އެނގުނު އެއްޗަކީ މައިންބަފައިންނަށް ކަމޭހިތުމުގެ މުހިއްމު ކަމެވެ. ވީމާ ކޮންމެ ކުއްޖަކު ވެސް ވާން ވާނީ، މަންމަ އާއި ބައްޕަ ދެކެ ވަރަށް ލޯބިވާ އެ މީހުންގެ ބަސް އަހާ ރަނގަޅު ކުއްޖަކަށެވެ. އެހެން ގޮތަކަށް ބުނާނަމަ، މައިންބަފައިންނަށް ކަމޭހިތާ ކުއްޖަކަށެވެ.\nމައިންބަފައިންގެ ޙައްޤު :\nއަހަރެމެންނަށް މީހަކު އެހީތެރިވެއްޖެނަމަ އެ އެހީތެރިވި މީހާއަށް ޝުކުރު އަދާ ކުރަން ޖެހެއެވެ. އެގޮތުން ބަލާއިރު މައިންބަފައިންނަކީ އަހަރެމެން އެންމެ ބޮޑަށް ޝުކުރު އަދާ ކުރަންޖެހޭ މީހުންނެވެ. އެއީ އެ މީހުން އަހަރެމެންނަށްޓަކާ ކޮށްދީފައިވާ ގިނަގުނަ ހެޔޮ ކަންތަކަށްޓަކައެވެ. އަދި އެ މީހުން އަހަރެމެންނަށް ދިން ލޯތްބާއި އަޅާލުމަށްޓަކައެވެ. އަދި އަހަރެމެން ބަލައި ބޮޑުކޮށް ތަރުބިއްޔަތުކުރި ކަމަށްޓަކައެވެ. މައިންބަފައިން އަހަރެމެންނަށްޓަކާ ކުރި އެއްވެސް ކަމެއްކުރީ، ފަހުން އޭގެ ބަދަލު ހޯދާކަށް ނޫނެވެ.\nމައިންބަފައިން ތި ކުދިންނަށްޓަކައި ވީ ޤުރުބާނީތަކާއި، އުފުލި ބުރައާއި ކުރި މަސައްކަތުގެ އަގު ވަޒަން ކުރަން ޖެހޭނެއެވެ. މައިންބަފައިންވީ ޤުރުބާންތަކުގެ ބަދަލެއްގެ ގޮތުން، އަހަރެމެން އެ މީހުންނަށް އަދާ ކުރަންޖެހޭ ޙައްޤުތަކެއް ވެއެވެ. އެ ޙައްޤުތަކުގެ ތެރޭގައި މި އަންނަނިވި ކަންތައްތައް ހިމެނެއެވެ.\n1- މައިންބަފައިންނަށް ކިޔަމަން ގަނެ، އެ މީހުންގެ އަމުރުތަކަށް ބޯ ލެނބުން.\n2- މަޑުމައިތިރިކަމާއި އޯގާތެރި ކަމާ އެކީ، މައިންބަފައިންނާ މުޢާމަލާތު ކުރުން.\n3- މައިންބަފައިންނާ ވާހަކަ ދައްކާ އިރު އަޑު ހަރުކޮށް ވާހަކަ ނުދެއްކުން.\n4- މައިންބަފައިންނާ ވާހަކަ ދައްކާ އިރު ކަނުލާ އަޑު އެހުން.\n5- މައިންބަފައިންގެ އިޒުނަ ހޯދަން ޖެހޭ ކަންކަމުގައި އެ މީހުންގެ އިޒުނަ ހޯދުން.\n6 މައިންބަފައިން ނުކުރާށޭ ބުނާ ކަންތައްތައް ނުކުރުން.\n7- މައިންބަފައިންނާ ވާހަކަ ދައްކާ އިރު ރީތި މާތް ބަހުރުވައިން ވާހަކަ ދެއްކުން.\n8- މައިންބަފައިން މުސްކުޅިވުމުންވެސް، އެ މީހުންނަށް ކަމޭހިތުން މަތީ ދެމިހުރުން.\n9- މައިންބަފައިން މުސްކުޅިވުމުން އެ މީހުންނަށް ބޭނުންވާ ހުރިހާ އެހީއެއް ވެދިނުން. އަދި މި އެހީ ވާންޖެހޭތީ އެކަމާ ނުރުހުން ނުވުން.\n10- މައިންބަފައިން މުސްކުޅިވުމުން އެކަނިކޮށް ނުލާ، އެ މީހުންނާ ވާހަކަ ދައްކައި، އެކިގޮތް ގޮތުން އެ މީހުންގެ ހިތަށް އުފާވެރިކަން ވައްދައި ދިނުން.\n11- މައިންބަފައިން އުޅޭ ކޮޓަރިއަށް ހުއްދަ ނު ހޯދާ ނުވަނުން.\n12- މައިންބަފައިންނަށް ހެޔޮ ދުޢާކޮށް ރަޙްމަތް ލެއްވުން އެދި ﷲ އަށް ދުޢާކުރުން.\n13- މައިންބަފައިން ދުނިޔެ ދޫކުރުމުންވެސް އެ މީހުންނަށް ކަމޭހިތުމުގެ ގޮތުން ކުރަން ޖެހޭ ބައެއް ކަންތައް ކުރުން. މީގެ ތެރޭގައި އެ މީހުންގެ ވަޞިއްޔަތް ފުއްދުމާއި، ރަޙިމުގެ ގުޅުން ދެމެހެއްޓުން ފަދަ ކަންތައް ހިމެނޭ.\nއެންމެ ހެޔޮކޮށް ކަންތައް ކުރަން ޖެހޭ މީހުން :\nއަހަރެމެން މުސްލިމުން ހުރިހާ މީހުންނާ މެދު ވެސް ކަންތައްތައް ކުރަން ވާނީ، ވީ އެންމެ ރަނގަޅަކަށެވެ. އެގޮތުން ތިމާގެ އެންމެންނާ މެދުވެސް ކަންތައް ކުރަންވާނީ ވަރަށް ރަނގަޅަށެވެ. ރައްޓެހިންނާ މެދުވެސް ކަންތައް ކުރަންވާނީ ވަރަށް ރަނގަޅަށެވެ. އެހެން ނަމަވެސް އެންމެ ރަނގަޅަށް ކަންތައް ކުރަން ޖެހެނީ މައިންބަފައިންނަށެވެ.\nއެއް ދުވަހަކު މީހަކު ކީރިތި ރަސޫލުﷲ ޞައްލަﷲ ޢަލައިހި ވަސައްލަމަ އަރިހަށް އައިސް ދެންނެވި މި ސުވާލު ކިޔާލަމާ ހިނގާށެވެ!\nއެ މީހާ : އޭ ﷲ ގެ ރަސޫލާ. އަޅުގަނޑު އެންމެ ހެޔޮކޮށް ހިތަން ޙައްޤުވަނީ ކާކަށްތޯ؟\nކީރިތި ރަސޫލާ : ތިބާގެ މަންމަ.\nއެ މީހާ : ދެން ކާކުތޯ؟\nކީރިތި ރަސޫލާ : ތިބާގެ ބައްޕަ.\nމި ޙަދީޘްފުޅުން އަހަރެމެންނަށް އެނގޭ އެއްޗަކީ މަންމައަށް އަހަރެމެން ދޭން ޖެހޭ ދަރަޖައިގެ މަތިވެރި ކަމެވެ. ތިންފަހަރު ވެސް ރަސޫލާ ''މަންމަ'' އޭ ޙަދީޘް ކުރެއްވީ މަންމަގެ މަތިވެރި ދަރަޖައިގެ ބޮޑުކަމުންނެވެ.\nމައިންބަފައިންނަށް ކަމޭހިތުން ޖިހާދު ކުރުމަށް ވުރެ ވެސް އިސް :\nމައިންބަފައިންނަށް ހެޔޮކޮށް ހިތައި ކަމޭ ހިތުމަކީ ޖިހާދުގެ ވައްތަރެއް ކަމުގައި އިސްލާމްދީން ދެކެއެވެ. އަދި މައިންބަފައިންނަށް ކަމޭ ހިތުމަކީ ﷲ ގެ މަގުގައި ޖިހާދު ކުރުން ފަދަ ކަމެކެވެ. އެހެންވެ، ދަރިފުޅުގެ އެހީތެރިކަމަށް މައިންބަފައިން ބޭނުންވެފައި ތިއްބާ ޖިހާދު ކުރަން ދިއުންވެސް ހުއްދައެއް ނޫނެވެ.\nއެއްފަހަރަކު މީހަކު އިސްލާމްދީނަށްޓަކައި ޖިހާދު ކުރަން ދާން އެދޭ ވާހަކަ ކީރިތި ރަސޫލާ އަރިހު ދެންނެވިއެވެ. އެ ވަގުތު އެ މީހާގެ މައިންބަފައިން ދުނިޔޭގައި އެބަ ތިބިތޯ ރަސޫލާ ސުވާލު ކުރެއްވިއެވެ. އެ މީހާ ދެންނެވީ، މައިންބަފައިން ދުނިޔޭގައި އެބަ ބިތި ކަމަށެވެ. އެ ހިނދު ރަސޫލާ ޙަދީޘް ކުރެއްވީ ކީކޭކަން ތިކުދިންނަށް އެނގޭހެއްޔެވެ؟ އެ މީހާގެ އެހީއަށް ބޭނުންވާ މައިންބަފައިން އެބަތިބިކަން އެނގިވަޑައިގަތުމުން ރަސޫލާ އެ މީހާއަށް އަމުރު ކުރެއްވީ އެނބުރި ގެއަށް ދާށެވެ. އަދި ގޮސް މައިންބަފައިންނަށް ކަމޭ ހިތާށެވެ. އޭރުން ޖިހާދު ކުރުމުން ލިބޭނެ ޘަވާބު ލިބޭނެ ކަމަށް ވެސް ކީރިތި ރަސޫލާ އެ މީހާއަށް އުނގަންނަވައި ދެއްވިއެވެ. މި ވާހަކަ އޮންނަނީ ޞަޙީޙް އަލްބުޚާރީގެ 3004 އަދި މުސްލިމްގެ 2549 ވަނަ ޙަދީޘްގައެވެ.\nމައިންބަފައިން ދުނިޔެ ދޫކުރުމުންވެސް ހެޔޮކޮށް ހިތަން ޖެހޭ :\nމައިންބަފައިންނަށް ކަމޭ ހިތަން ޖެހެނީ އެ ދެ މީހުން ދިރިތިބޭ ދުވަހު އެކަންޏެއް ނޫނެވެ. މައިންބަފައިން ދުނިޔެ ދޫކޮށް ދިއުމުންވެސް އެ މީހުންނަށް ކަމޭ ހިތަން ޖެހެއެވެ. އަދި ކަމޭ ހިތޭ ގޮތްތަކެއް ވެސް ވެއެވެ. މިގޮތުން ކުރެވޭ ހެޔޮކަންތަކުގެ ތެރޭގައި މައިންބަފައިން އެދުނު ގޮތަށް ރަނގަޅަށް އުޅުމާއި، އެ މީހުންނަށް ހެޔޮ ދުޢާ ކުރުމާއި، ތިމާގެ މީހުންނާ ގުޅުން ބޭއްވުމާއި، މައިންބަފައިންގެ ރައްޓެހިންނަށް ކަމޭ ހިތުން ވެސް ހިމެނެއެވެ.\nމައިންބަފައިންނަށް ކަމޭ ހިތުމުގެ ބައެއް ނަމޫނާތައް:\nމާތް ޞަޙާބީ ބޭކަލުންނާއި މި އުއްމަތުގެ ޞާލިޙް ބޭކަލުން ވަނީ މައިންބަފައިންނަށް ކަމޭ ހިތުމުގައި، ވަރަށް ރީތި ނަމޫނާއެއް އަހަރެމެންނަށް ދައްކަވާފައެވެ. ނިކަން މި ވާހަކަ ކިޔާލަބަލާށެވެ. އުސާމާ ބިން ޒައިދަކީ ޒުވާން ޞަޙާބީ ބޭކަލެކެވެ. އެ ކަލޭގެފާނުގެ ކަދުރު ރުއްތަކެއް މަދީނާގައި ހުއްޓެވެ. އޭރު ކަދުރު ރުކަކީ ވަރަށް އަގުބޮޑު އެއްޗެކެވެ. ރުކެއްގެ އަގަކީ އެއް ހާސް ދީނާރެވެ. ދެން އެއް ދުވަހަކު އުސާމާ ބިން ޒައިދްގެ މަންމާފުޅު، ކަދުރު ރުކެއްގެ ކުރިގަނޑު ފަރީއްކުޅުއްވާ ހިއްޕުޅުވާ ވާހަކަ، އުސާމާ އަރިހު ވިދާޅުވިއެވެ. އުސާމާ ވަގުތުން އެ ރުއް ކަނޑާލައްވައި، ރުކުގެ ކުރިގަނޑު މަންމައަށް ގެނެސް ދެއްވިއެވެ. ދެން މަދީނާ މީހުން އެ ކަމާ ހައިރާންވެގެން، ސުވާލު ކުރީމާ، އުސާމާ ވިދާޅުވީ ކީކޭކަން ތި ކުދިންނަށް އެނގޭހެއްޔެވެ؟ ވިދާޅުވީ ''މަންމަ އެދިލެއްވި އެއްޗެއް، އެއީ އަހަރެންނަށް ހޯދައި ދެވޭނެ އެއްޗެއް ވިއްޔާ، އެ ހޯދައި ނުދީ އަހަރެން ނުހުންނާނަމެވެ.''\nދެން އެހެން ވާހަކައެކެވެ. ބުނެވޭ ގޮތުގައި ކުރީ ޒަމާނުގައި މަންމައަށް ވަރަށް ކަމޭ ހިތާ ކުއްޖަކު އުޅުނެވެ. ދެން އެއް ރެއަކު މަންމަ، ދަރިފުޅު ގާތުގައި ފެން ގެނެސްދޭން އެދުނެވެ. އޭރު ކޮންމެ ގެއަކު ފެން އިސްކުރާއި ވަޅު ނުހުންނާތީ، އެ ކުއްޖާ ދިޔައީ ބޭރުގައި ހުރި ފެންވަޅަކުން ފެން ގެންނާށެވެ. ނަމަވެސް ފެން ހިފައިގެން އާދެވުނު އިރު މަންމަ ނިދައިފިއެވެ. އެހެންވެ އެ ކުއްޖާ ހެދި ގޮތަކީ މަންމަ ހޭލަން ދެން އެތާ ހޭލާ ހުރީއެވެ. އެއީ ކީއްވެގެންކަން ތި ކުދިންނަށް އެނގޭ ހެއްޔެވެ؟ އަސްލު ވީ ގޮތަކީ، މަންމަ ކަރު ހިއްކައިގެން ހޭލެވިގެން ފެން ހޯދާ އިރު ފެން ނުފެނިދާނެހެން އެ ކުއްޖާއަށް ހީވީއެވެ. އެހެންވެ ހޭލާ އިރަށް މަންމަ އަށް ފެންދޭންވެގެން ހުރީއެވެ. އަނެއް ކޮޅުން ފެން ގެނެސްފީމޭ ބުނެ މަންމަ ހޭލައްވަން ވެސް އެ ކުއްޖާއަށް ނުކުރެނެވެ. އެއީ މަންމަގެ ނިދި ގެއްލިދާނެތީއެވެ.\nއަދި އިތުރު އެއް ވާހަކަ ކިޔާލާށެވެ. އެއް ފަހަރަކު ޢުމަރު ބިން ޛައްރު ގާތު، އޭނާގެ ދަރިފުޅު އޭނާއަށް ކަމޭ ހިތަނީ ކިހިނެއްހޭ ސުވާލު ކުރެވުނީމާ ޖަވާބުގައި ބުންޏެވެ: ދުވާލެއް ވިއްޔާ ދުވަހަކު ވެސް އޭނާ އަހަރެންގެ ފަހަތުގައި ހުރެގެން ނޫނީ ނު ހިނގައެވެ. ރޭގަނޑެއް ވިއްޔާ ދުވަހަކު ވެސް އޭނާ އަހަރެންގެ ކުރީގައި ހުރެގެން ނޫނީ ނު ހިނގައެވެ. އަދި އަހަރެން ގޭތެރޭގައި ހުރިއްޔާ ދުވަހަކު ވެސް ފުރާޅަށް ނާރައެވެ.\nއެއް ފަހަރަކު އިބްނު ޢުމަރު މައްކާ ގެ މަގަކުން ވަޑައިގަންނަވަނިކޮށް އަޢްރާބީއަކާ ދިމާވެގެން، އޭނާ އާ ސަލާމްކުރައްވައި، ސަވާރުވެ ހުންނެވި ޙިމާރަށް އޭނާ އަރުއްވާ، އިސްތަށިފުޅުގައި އޮތް ފަގުޑި އޭނާއަށް ހަދިޔާ ކުރެއްވިއެވެ. ދެން ފަހުން މި ކަމާ އިބްނު ދީނާރު ޙައިރާންވެވަޑައިގެން، ސުވާލު ކުރެއްވިއެވެ. ޖަވާބުގައި އިބްނު ޢުމަރު ވިދާޅުވީ، އެ މީހާއަކީ އިބްނު ޢުމަރުގެ ބައްޕާފުޅު، ޢުމަރުގެފާނަށް، ވަރަށް ހެޔޮކޮށް ހިތި މީހެއްގެ ދަރިއެއް ކަމަށެވެ. އެހެންވެ އޭނާ އަށް ހެޔޮކޮށް ހިއްތެވީ ކަމަށެވެ. އަދި ބައްޕައަށް ހެޔޮކޮށް ހިތި މީހެއްގެ ދަރިއަކަށް ހެޔޮކޮށް ހިތުމުގެ މާތް ކަމާ ބެހޭ ގޮތުން، ރަސޫލާ ޙަދީޘް ކުރެއްވި އަޑު އެއްސެވިކަމަށް ވެސް ވިދާޅުވިއެވެ.


BREAKING: MMPRC Ge Hiyaanaathaai Gulhey Massala Ehgai Gaazee Baaree Suspend Koffi - Vaguthu\nއެމްއެމްޕީއާރުސީގެ ހިޔާނާތާއި ގުޅޭ މައްސަލައެއްގައި ޖުވެނައިލް ކޯޓުގެ ޤާޒީ އަބްދުލްބާރީ ޔޫސުފް ސަސްޕެންޑުކޮށްފިއެވެ.\nޖޭއެސްސީއިން މިއަދު ނެރެފައިވާ ބަޔާނެއްގައި ބުނެފައިވަނީ އެމްއެމްޕީއާރްސީގެ ޚިޔާނާތުގެ ފައިސާއިން މާލީ މަންފާ ލިބިފައިވާ ފަނޑިޔާރުންގެ ތެރެއިން އަބްދުލްބާރީގެ މައްޗަށް ޖިނާއީ ތަހުގީގެއް ހިންގޭވަރަށް މައުލޫމާތު ލިބިފައިވާ ކަމަށެވެ. އަދި އެ މައްސަލަ ގެންދަނީ ތަހުގީގު ކުރަނުން ކަމަށާއި، އެކަން އަންގާ މޯލްޑިވްސް ޕޮލިސް ސާވިސް އިން ވަނީ ޖޭއެސްސީއަށް ސިޓީއެއް ފޮނުވާފައި ކަމަށެވެ.\nއެ ބަޔާނުގައި އިތުރަށް ބުނެފައިވަނީ މިކަމާއި ގުޅިގެން ޤާޒީ ބާރީގެ ސުލޫކީ މައްސަލަބެލުމަށް ޖޭއެސްސީގެ ޤާނޫނުގެ 25 ވަނަ މާއްދާގެ (ޏ) ގެ ދަށުން ޤާޒީ އަބްދުލްބާރީ ޔޫސުފް ވަގުތީ ގޮތުން މަސައްކަތުން ދުރުކުރުމަށް ނިންމާފައިވާކަމަށެވެ.\nޤާޒީ ބާރީ ވަނީ މީގެ ކުރިން ކްރިމިނަލް ކޯޓުގެ އިސް ޤާޒީކަންވެސް ކުރައްވާފައެވެ. އަދި އެ މަގާމުގައި ހުންނެވި އިރު ސިޔާސީ އެތައް ބައެއްގެ މައްސަލަވެސް ބާރީ ވަނީ ބައްލަވާފައެވެ.\nއަދީބުގެ ދައުވާތައް ބާތިލް ކުރި މައްސަލަ ހައިކޯޓުގައި އިސްތިއުނާފުކޮށްފި\nއަދީބް ފުރުން މަނާ ކުރަން އަމުރަކަށް އެދޭނަން - ޕީޖީ\nޑިސެމްބަރު 12, 2019 14:14\nއެމްއެމްޕީއާރސީ ގެ ފައިސާ ގެ ތެރެއިން އެންމެ ބޮޑު އަދަދެއް އެއްފަހަރާ ގެންދިޔައީ ރައީސް ސޯލިހު މިކަން ދެނެހުރި2މީހުން ނަށް ހިޔާވަހިކަންދީފައި ބައިތިއްބާގެން ގާޒީންނަށް ބިރުދެއްކުން ނޫންކަމެއް މިސަރުކާރުން އެބަކުރޭތަ.\nއެމްއެމްޕީއާރސީގެ ފައިސާގައި ނުޖެހޭ އެއްވެސް މެންބަރެއް މިނިސްޓަރެއް މިސަރުކާރުގައިނެތް އަދި މިކަންކަން ބެލޭނެ ދުވަހެއް އަންނާނެ.\nޑިސެމްބަރު 12, 2019 14:40\nބާރީމެންނައް ހުންނާނީ ރާކަނިމަސް ކެވިފަ. އެމްޑީޕީ އުފެދުނީއްސުރެ މިވަރެއްނެތިގެން އުޅުނު އަންނި ބާރީއައް ފިސާރި ކުޅި ދައްކާލާފި\nޑިސެމްބަރު 12, 2019 14:56\nބެންޗްގެ މީހަކަށް ވީމަ.\nޑިސެމްބަރު 12, 2019 14:57\nއަވަހަށް ތިޔަ ސޮރު ހައްޔަރުކުރޭ. ޤައުމަށް ހުރި ނުރައްކަލަކަށްވުން އެކަށީގެންވޭ.\nޑިސެމްބަރު 12, 2019 15:51\nއެމްއެމް.ޕީއާރ.ސީގެ ވަގުފައިސާގެ 35 މިލިޔަން ޑޮލަރ ވަގު އަދީބު އަތުން ރައީސު އިބޫސާލިހު ގެންދިޔަވާހަކަ އަދީބުގެދުލުން ފާޅުގާ މުޅިދުނިޔެއަށް ހާމަކޮށްފައިވާއިރު މިއީ ނުހިންގާ ކަމަކަށްވަނީތަ އެހެންމީހުން ބޮލުގައި ދަތިއެޅުވީމާ؟؟ އެކަމަށް އަދީބަށް ވީވައުދު ފުއްދަން އެހެރީ އޭނަގެ އެއްވެސްކުށެއްނެއް ހުދު ކާފޫރުކޮޅަކަށް ހަދާފަ މިނިވަންކޮށްފަ!!! ޢެއްމައްސަލައެއްގައި ބެދިފައިވާ އެތައްބަޔަކުތިބިއިރު ވަކިބަޔަކަށް ޝަރީޢަތްހިންގުންތޯ އިންސާފަކީ؟؟ ﷲ ހުރިހާކަމެއް މޮޅަށް ދެކެ ދެނެވޮޑިގެންވެއެވެ. ގާނޫނު އަރާހަމަކުރާނެ.\nޑިސެމްބަރު 12, 2019 16:27\nއެމްއެމްޕީއާރސީ ގެ ފައިސާއިން އަދީބު ލާރިދައްކާފަ ފްލެޓްތައް ގަނެދީފައިވާ ސުޕުރިންކޯޓުގެ ކުރީގެ ފަނޑިޔާރުން، އެފް.ޑަބްލިޔު އާއި ރެހެންދި ފްލެޓްގައިވެސް މިހާރުވެސް ދިރިއުޅެމުން އެދަނީ، އެއްމައްސަލައެއް ރައްދުވާ އެތައްބައެއްތިބިއިރު ވަކި މީހުންގެ މައްސަލަ ބެލުންތޯ އިންސާފަކީ،؟؟\nޑިސެމްބަރު 12, 2019 17:10\nސުލޫކީމައްސަލަ ސާބިތުވާނެ. ވަޒީފާއިން ވަކިކުރުމަށް ކޮމެޓީން ފާސްވާނެ. ބާރީ އަވަހަށް އިސްތިއުފާގެސިޓީލިޔެ ސޮއިކޮށްފާ ބާއްވާ.\nޑިސެމްބަރު 12, 2019 18:54\nކަމުންވެސްސޯލިހަކަށްވެ އެމް އެމް ޕީއާރުސީގެ ހުރިހާފައިސާއެއްޖަމާވި ހުރިހާމީހުންގެނަންތައް އިއުލާނުކޮށް ފަޓާސްބަރިއެއްގަހުޅުރޯކޮށްލީމަ ގޮވާގޮތަށް ރާސްޓަސްލާފަ ނިކަންޝަރީއަތަށް ފޮނުވާލަބަލަ ބޭނުންވާވަކިބަޔަކަށް އަމާޒުކޮށްގެން ތިޔަކަންކުރަންއުޅޭނަމަ އަދި މިނޫންދުވަހެއްވެސް ކުރިމަތިވެދާނެ އޭރުންމަންޒަރުވަރަށްހަޑިވާނެ ވިސްނަވާލަށްވަވާ!!!!!\nޑިސެމްބަރު 12, 2019 21:11\nތިހެން ހަދަންޏާ އެންމެ ފުރަތަމަ ބަލަން ޖެހެނީ އެމީހާގެ މައްސަލަ. 32 މިލިއަނޯ\nޑިސެމްބަރު 12, 2019 21:06\nއެންމެ ގިނަ ފައިސާ ކާލި "ބޮޑުމީހާ"ވެސް ހިމެނޭ ގޮތަށް އޭރުގެ ރީނދޫ ވަގު މެންބަރުންތައް ކޮބާ؟ ހުރިހާ ވަގުންތައް ބުރީހަންނަގާ ދުވަސް އެބައާދޭ އިނގޭ\nޑިސެމްބަރު 12, 2019 21:18\nބާރީ އެކަނިތަ ސަސްޕެންޑް ކުރަން ފެނުނީ ކޮބާ މިސަރުކާރުގެ ބޮޑުން ވެރިން


SunOnline: Shameemge massalaeh ACC ah hushahalhaifi\nނަޖާހު މަސްއޫދު 02 Dec 2019, 16:23\nޕީޖީގެ މަގާމަށް ކުރިމަތިލައްވާފައިވާ ހުސެއިން ޝަމީމް: އޭނާއަށް ތުހުމަތު ކުރާ މައްސަލައެއް އޭސީސީއަށް ވަނީ ހުށަހަޅާފައި -- ސަން ފޮޓޯ\nޕްރޮސެކިއުޓާ ޖެނެރަލްގެ މަގާމަށް އައްޔަން ކުރަން ރައީސް ނަން ފޮނުވާފައިވާ ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސެއިން ޝަމީމްގެ މައްސަލައެއް އެންޓި ކޮރަޕްޝަން ކޮމިޝަނަށް ހުށަހަޅައިފި އެވެ.\nޕީޖީ ކަމުން އައިޝަތު ބިޝާމް އިސްތިއުފާ ދެއްވުމާ ގުޅިގެން އެ މަގާމަށް ކުރިމަތިލާން ހުޅުވާލި ފުރުސަތުގައި އެ މަގާމަށް ކުރިމަތިލެއްވި ތިން ބޭފުޅުންގެ ތެރޭގައި ޝަމީމް ހިމެނެ އެވެ. ކުރިމަތިލި ބޭފުޅުންގެ ތެރެއިން ރައީސް އިބްރާހިމް މުހައްމަދު ސޯލިހު މަޖިލީހަށް ފޮނުއްވީވެސް ޝަމީމްގެ ނަމެވެ. މިހާރު އޭނާގެ ނަން ދިރާސާ ކުރަން ވަނީ ޖުޑިޝަރީއަށް ފޮނުވައިފަ އެވެ.\nއޭސީސީގެ އިންފޮމޭޝަން އޮފިސަރު މިއަދު "ސަން"އަށް ވިދާޅުވީ ޝަމީމް މަގާމުގެ ނުފޫޒު ބޭނުންކޮށްގެން މީހަކަށް ދައުވާ ނުކުރަން ނިންމި މައްސަލައެއް އިއްޔެ އެ ކޮމިޝަނަށް ހުށަހަޅާފައިވާ ކަމަށެވެ. އެކަމަކު، އަދި އެ މައްސަލަ ބެލުމާ މެދު އަދި ގޮތެއް ނިންމާފައި ނުވެއެވެ.\n"ސަން"އަށް އެނގިފައިވާ ގޮތުގައި، ޝަމީމްއާ ދެކޮޅަށް ހުށަހެޅި މައްސަލައަކީ އޭނާ ޑީޕީޖީގެ މަގާމުގައި ހުންނެވި އިރު، އޭނާ ލޯބީގެ ގޮތުން ގުޅިގެން އުޅުނު އަންހެނަކު، ގަވައިދާ ހިލާފަށް ރާއްޖެއަށް ބުދެއް އެތެރެ ކުރި މައްސަލައިގައި ދައުވާ ނުކުރަން ނިންމި ކަމަށް ބުނާ މައްސަލައެކެވެ.\nއެކަމާ ގުޅިގެން ޝަމީމްއަށް ގުޅުމުން ފޯނު ނުނަންގަވާތީ އޭނާގެ ބަހެއް ލިބިފައެއް ނުވެ އެވެ.\nމަޖިލީހުގެ ޖުޑިޝަރީ ކޮމިޓީއިން ޝަމީމްއާ އިންޓަވިއު ކުރުން އޮތީ މިރެ އެވެ. އޭނާއާ ގުޅޭ ޝަކުވާއެއް އޮތް ނަމަ މިރޭ 8:00 ގެ ކުރިން އެ ކޮމިޓީއަށް ހުށަހެޅުމަށް މަޖިލީހުން ވަނީ އެދިފަ އެވެ.\nޝަމީމްގެ އިތުރުން ދެން އެ މަގާމަށް ކުރިމަތިލެއްވި ދެ ބޭފުޅުން ކަމަށްވާ ކުރީގެ ޑެޕިއުޓީ ޕްރޮސިކިއުޓަ ޖެނެރަލް މަރިޔަމް ނިހާޔަތާއި ގާނޫނީ ވަކީލު އަހްމަދު ޒަނީންގެ ނަން ރައީސް މަޖިލީހަށް ނުފޮނުވަ އެވެ.


Biden aai Putin bahdhalu kohfi – Iru\nލަހޫ· 16 ޖޫން 2021\nއެމެރިކާގެ ރައީސް ޖޯ ބައިޑެންއާއި ރަޝިޔާގެ ރައީސް ލަޑީމިއަރ ޕޫޓިން ބައްދަލުކުރައްވައިފިއެވެ.\nޖެނީވާގައި މިއަދު އޮތް މި ބައްދަލުވުމުގައި، ދެ ބޭފުޅުންގެ މެދުގައި، ދެ ގައުމުގެ ދެމެދުގައި ހުރި ކަންބޮޑުވުންތައް، އެއް ބޭފުޅަކު އަނެއް ބޭފުޅަކާ ހިއްސާ ކުރައްވާނެ އެވެ. މި މަޝްވަރާތައް5ގަޑިއިރަށް ދެމިގެންދާނެއެވެ.\nޕޫޓިންއާ ބައްދަލު ކުރެއްވުމަށްފަހު ނޫސްވެރިންގެ ކުރިމަތީގައި ބައިޑެން ވިދާޅުވީ، ސީދާ ސީދާ ބައްދަލުކުރުމަކީ އަބަދުވެސް އެންމެ ރަނގަޅުގޮތް ކަމަށެވެ. ޕޫޓިން ވިދާޅުވީ، ބައިޑެންއާއެކު ބާއްވާ ސަމިޓުން އުފެއްދުންތެރި ނަތީޖާއެއް ނުކުންނާނެ ބައްދަލުވުމަކަށް އުންމީދު ކުރައްވާ ކަމަށެވެ.\nއެމެރިކާގެ ރައީސާއި، ރަޝިޔާގެ ރައީސް ބައްދަލު ކުރައްވައި މަޝްވަރާތައް މިފެށީ، ދެގައުމުގެ ގުޅުން މިފަހުގެ އަހަރުތަކުގައި ދުވަހަކުވެސް ގޯސްނުވާ މިންވަރަށް ގޯސްވެފައިވާ ވަގުތެއްގައެވެ. އެގޮތުން ބައިޑެން ވަނީ، ގެއްލުން ދެނިވި ކަންކަމުގައި ރަޝިޔާ ބައިވެރިވާ ނަމަ، ވަރުގަދަ ހިތި ނަތީޖާއަކާ ކުރިމަތިލާން ޖެހިދާނެ ކަމަށް ވިދާޅުވެ، ރަޝިޔާ އަށް އިންޒާރު ވެސް ދެއްވައިފަ އެވެ.\nދެވަނަ ކުއާޓަރުގައި ދިރާގުގެ އާމްދަނީ 13 ޕަސެންޓް އިތުރު، ފައިދާއަށް 195 މިލިއަން ރުފިޔާ


ޕޯޗްގަލް ރަށަށް ދާންޖެހުނުއިރު އުގުއޭ ކުއާރޓަރ ފައިނަލަށް – Haftha\nSun, 29 March, 2020, 2:16 pm\nޕޯޗްގަލް ރަށަށް ދާންޖެހުނުއިރު އުގުއޭ ކުއާރޓަރ ފައިނަލަށް\nއުރުގުއޭ އަތުން 2-1 އިން ބަލިވެ ފީފާ ވޯލްޑް ކަޕުން ޕޯޗުގަލް ކަޓައިފިއެވެ.\nމިނަތީޖާއާއި އެކު ފީފާ ވޯލްޑް ކަޕްގެ ކުއާޓާ ފައިނަލްގެ ދެވަނަ ޖާގަ އުރުގުއޭ ކަށަވަރުކޮށްފައިވާއިރު މި މެޗުގެ ވަރަށް ކުރީކޮޅު އުރުގުއާއިން އިން ވަނީ ލަނޑެއް ޖަހާ މެޗްގެ ލީޑު ނަގާފައެވެ. ލުއިސް ސުއަރޭޒް ނަގައިދިން ހުރަހަކުން މެޗްގެ 7ވަނަ މިނެޓުގައި މިލަނޑު ޖަހާދިނީ އެޑިންސަން ކަވާނީ އެވެ.\nފޯރިގަދަ ކުޅުމެއް ދެޓީމުގެ ފަރާތުންވެސް ފެނިގެންދިޔަ މިމެޗްގެ ފުރަތަމަ ހާފްނިމުނީ އުރުގުއޭއިން ޖެހި ލަނޑާއިއެކު އެޓީމު ކުރީގައި އޮވެގެންނެވެ. އެހެންނަމަވެސް މެޗްގެ ދެވަނަ ހާފް ފެށިގެން މާގިނައިރުތަކެއް ނުވަނީސް ޕޯޗުގަލް އިން ވަނީ ލަނޑެއްޖަހާ މެޗްގެ ނަތީޖާ އެއްވަރުކޮށްފައެވެ. މި ލަނޑު މެޗުގެ 55 ވަނަ މިނެޓުގައި ކާމިޔާބުކޮށްދިނީ ޑިފެންޑަރު ޕެޕޭ އެވެ. ޕެޕޭ މި ލަނޑު ކާމިޔާބުކުރީ އުރުގުއޭގެ ޕެނަލްޓީއޭރިއާ ތެރެއަށް ގުރޭރޯ ހުރަސްކޮށްލި ބޯޅަ ބޮލުން ކުރިއަށް ފޮނުވާލައިގެންނެވެ.\nއޭގެ 12 މިނެޓު ފަހުން ކަވާނީގެ ރީތި ގޯލަކާއެކު އުރުގުއޭއިން ވަނީ ދެވަނަ ފަހަރަށް މެޗުގެ ލީޑު ނަގާފައެވެ. އުރުގުއޭއިން ދެވަނަ ފަހަރަށް މެޗްގެ ލީޑު ނެގުމުން ޕޯޗުގަލްއިން އެޓީމުގެ ކުޅުން އިތުރަށް ވަރުގަދަކޮށް ޓީމު އެކީގައި ކުރިޔަށްޖެހިގެންކުޅެންފަށާފައެވެ. އެހެންނަމަވެސް އުރުގުއޭގެ ވަރުގަދަ ޑިފެންސްލައިނުން ވަނީ ޯޗްގަލްގެ އެޓޭކްތަށް ހުއްޓުވާފައެވެ.\nމިރޭގެ މެޗުން އުރުގުއޭ މޮޅުވެ މުބާރާތުގެ ކުއާޓާފައިނަލަށް އެޓީމު ގޮސްފައިވާއިރު މިއީ މުބާރާތުގެ ކުއާޓާއަށް ނުގޮސް ޕޯޗުގަލް ކެޓި ތިންވަނަ ފަހަރެވެ. މުބާރާތުގެ ކުއާޓާފައިނަލްގައި އުރުގުއޭ ބައްދަލުކުރާނީ ފްރާންސްއާއެވެ.\nޝައްކު ކުރެވިގެން އައްޑޫ ސިޓީން ތިން މީހަކު އެކަހެރި ކޮށްފި\nޗައިނާގެ އެފްރިކާ ރަހްމަތްތެރިންނަށް ޗައިނާގެ ހަގީގަތް އެނގެން ފަށައިފި


Raees Maumoon dhookohlan MDP magumathee ga thibeyiru Dhunya aai...\nރައީސް މައުމޫނު ދޫކޮށްލަން އެމްޑީޕީން މަގުމަތީގައި ތިބޭއިރު ދުންޔާ އާއި ގައްސާނު ގޭގަގައި، ކޮން ކަހަލަ މަންޒަރެއް؟!\nއެމްޑީޕީގެ އާންމު މީހުން ގަބޫލު ކުރަނީ މައުމޫނަށް އެ އަނިޔާ ދީގެން ނުވާނެ ކަމަށް\nގައްސާނާއި ދުންޔާގެ ސަބަބުން ރައީސް މައުމޫނަށް ވެސް މަލާމަތް ރައްދުވޭ\nކ. މާލެ6އޭޕުރިލް 2018 | ހުކުރު 12:01 10,331\nއެމްޑީޕީގެ އާން،މު މެމްބަރުންނާއި އިދިކޮޅު ކޯލިޝަނަށް ތާއިދުކުރާ ބައެއް މީހުން މައުމޫނު ދުކޮށްލަން ގޮވާލަނީ - މުރުޝިދް އަބްދުލް ހަކީީމް\nކުރީގެ ރައީސް މައުމޫނު އަބްދުލް ގައްޔޫމްގެ 30 އަހަރުގެ ވެރިކަމުގައި އެންމެ ގިނަ އަނިޔާ ލިބިފައި ތިބި މީހުން ތިބި ޕާޓީއަކީ އެމްޑީޕީއެވެ. އެމްޑީޕީ އުފެދުމުގެ އެންމެ ބޮޑު މަގުސަދަކީ ވެސް ރައީސް މައުމޫނުގެ ވެރިކަން ނިމުމަކަށް ގެނައުމަށޭ ބުނުމަކީ ދޮގަކަށްނުވާނެއެވެ. އެހެން ނަމަވެސް ރައީސް މައުމޫނަށް އޭރު އެމްޑީޕީން ފާޑުކީ ޒާތީ ކަމެއް އޮވެގެން ނޫން ކަމާއި އޭރު ކަމުނުދިޔައީ ސަރުކާރުގެ ސިޔާސަތުކަން އެނގެނީ އޭރު ރައީސް މައުމޫނުގެ ފިކުރާ އެންމެ ދެކޮޅު ހެއްދެވި ކުރީގެ ރައީސް މުހައްމަދު ނަޝީދާއި އެމްޑީޕީގެ އިސްވެރިން މިއަދު އެ ކަން ކުރައްވާ ގޮތުންނެވެ.\nމިއަދު އުމުރުން 80 އަހަރުން މައްޗަށް ގޮސްފައިވާ ޝަރީއަތަކާ ނުލައި ރައީސް މައުމޫނު ބަންދުކޮށްގެން ގެންގުޅޭއިރު އެކަމާ ދެކޮޅަށް އަޑުއުފުލާ މީހުންނަކީ ރައީސް މައުމޫނުގެ ވެރިކަމާ އެންމެ ރުހުނު މީހުނެއް ނޫނެވެ. އަދި އެމަނިކުފާނުގެ ވެރިކަމުގައި ވަޒީރުކަމާއި ސަރުކާރުގެ އެންމެ އިސް މަގާމުތައް ފުރުއްވާފައިވާފައިވާ ބޭފުޅުންނާއި އެ ބޭފުޅުންގެ އާއިލީ މެމްބަރުންނެއް ވެސް ނޫނެވެ. އެހެން ނަމަވެސް އޭގެ ތެރެއިން ބައެއް މީހުންނަކީ އެމަނިކުފާނުގެ ވެރިކަމުގެ ކޮންމެ ވެސް ހިސާބެއްގައި އަނިޔާއަކާ ނުވަތަ ބޭ އިންސާފަކާ ކުރިމަތިލާން ޖެހިފައި ތިބި މީހުންނެވެ. ނަމަވެސް ދައްކަން މި އުޅެނީ އެދުވަހުގެ ވާހަކައެވެ. މިއަދު އެމީހުން އެ ތިބީ މަގުމަތީގައި ރައީސް މައުމޫނާއި އެމަނިކުފާނުގެ ދަރިކަލުން އަހްމަދު ފާރިސް އަދި ދަނބިދަރިކަލުން މުހައްމަދު ނަދީމު ދޫކޮށްލަން ގޮވާލަން ނިކުމެއެވެ. ބައެއް ފަހަރު ރައީސް ނަޝީދަށް ވުރެ ގިނައިން ރައީސް މައުމޫނު ދޫކޮށްލަން ވެސް ގޮވާހެން ހީވާ ފަހަރުތައް ދެއެވެ. މަންޒަރު ދުށް މީހަކު ނޫނިއްޔާ ގަބޫލު ނުކުރާނެ ފަދަ މަންޒަރުތައް ވެސް ވަނީ ފެނިގެން ގޮސްފައެވެ. އޭގެ ތެރެއިން އެއް މަންޒަރަކީ ރައީސް ނަޝީދުގެ މަންމާފުޅު ވެސް މަގު މައްޗަށް ނިކުންނަވައި ފާރިސް ދޫކޮށްލަން ގޮވާލެއްވުމެވެ. މިއަދު އެމްޑީޕީން ސާބިތުކޮށްދޭން ބޭނުން ވަނީ ރައީސް މައުމޫނަކަސް އެހެން މީހަކަސް އެއްވެސް މީހަކަށް އަނިޔާއެއް ދިނުމަކަށް ނޭދޭ ކަމެވެ. ނުހައްގުން އަދަބެއް ލިބެން އެމްޑީޕީ ނޭދޭ ކަމެވެ.\nއެމްޑީޕީގެ އިސްބޭފުޅުންނާއި އިދިކޮޅު ކޯލިޝަނުން ރައީސް މައުމޫނާ އެހެން ބޭފުޅުން ދޫކޮށްލަން ގޮވާލައި މުޒާހަރައި ކުރަނީ\nއިދިކޮޅު މީހުންގެ ބައެއް އެއްވުންތަކާއި މުޒާހަރާތަކަށް ދާ އާންމު ބައެއް މީހުން މަޑު މަޑުން ތިބެ ދައްކާ ބައެއް ވާހަކަތައް ވެސް އިވިފައި އެބަ ހުއްޓެވެ. މައިކް ހިފައިގެން ތިބެ ބޮޑެތިން ދައްކާ ވާހަކަތަކާ މެދު އެންމެ އާދައިގެ މީހުންގެ ވިސްނުން ހުންނަނީ ކިހިނެތްތޯ ބަލާލުމުގެ ބޭނުމުގައި އެމީހުންގެ ވާހަކަތަކަށް ވެސް ބައެއް ފަހަރު ކަންފަތްދެމެވެ. އެމީހުން ވެސް ބުނަނީ އެންމެ ވާހަކަ އެކެވެ. ރައީސް މައުމޫނު އެ އުމުރުގައި ހައްޔަރުކޮށްގެން ގެންގުޅުމަކީ އެމީހުން ވެސް ރުހޭ ކަމެއް ނޫނެވެ. ހޮޓާތަކާއި ބާޒުމަތީގައި މީހުން ދައްކާ ވާހަކައިން އެނގޭ އެއް ހަގީގަތަކީ ރައީސް މައުމޫނަށް އެ ހާލު ޖެއްސުމުން އެމްޑީޕީ މީހުން ވެސް ރައީސް އަބްދުﷲ ޔާމިން ދެކެ ހަގީގަތުގައި ވެސް އިތުރަށް ނަފުރަތުކުރާ ކަމެވެ. ހަގީގަތުގައި ވެސް އެމީހުން އެކަމާ ރުޅިއާދެއެވެ.\nރައީސް މައުމޫނު 1978 ވަނަ އަހަރު ރާއްޖޭގެ ވެރިކަމަށް ވަޑައިގެން ރައްޔިތުންގެ އެތައް ލުއި ފަސޭހަތަކެއް ވަނީ ހޯދައިދީފައެވެ. ކޮންމެ ދާއިރާއަކުން ފާހަގަ ކޮށްލެވޭ ފަދަ ކުރިއެރުންތަކެއް ހޯދައި ދެއްވައި، އުނދަގޫ އަދި ބުރަ މައްސޫލިއްޔަތު 30 އަހަރު ވަންދެން އުފުއްލެވި ރައީސަކީ ވެސް އެއީއެވެ. ރާއްޖެ މިނިވަން ގައުމެއްގެ ގޮތުގައި ބޭއްވުމަށް ގެންގުޅުއްވި ހަރުދަނާ ހާރިޖީ ސިޔާސަތާއި ރާއްޖޭގެ އެންމެނަކީ ލިޔަންކިޔަން ދަންނަ ބަޔަކަށް ހެދުމަށް ފެއްޓެވި ގައުމީ މަޝްރޫއު އާއި ސިއްހީ ދާއިރާގައި އާންމުން ހޭލުންތެރިކޮށް ގައުމީ ފެންވަރުގައި ހޯދާފައިވާ ކާމިޔާބީއަކީ ރައީސް މައުމޫނު ވެރިކަމުގައި ހޯދާފައިވާ އަގު ނުކުރެވޭނެ އަދި ޝުކުރު ހައްގު ކާމިޔާބީތަކެކެވެ.\nރައީސް މައުމޫނުގެ އާއިލާ އެކު- އެމަނިކުފާނުގެ ދެ ދަރިކަލުން ހިމޭނުން މި ވަގުތު ތިއްބަވާތީ ބައެއް ފަރާތްތަކުގެ ފާޑުކިޔުން ވަނީ އަމާޒުވެފައި\nނަމަވެސް ސުވާލަކީ ރައީސް މައުމޫނުގެ މިނިވަންކަމަށް ގޮވާލައި މާ ދުރުހިލޭ ބަޔަކު ރަތްގަދަ އަވީގައި މުޒާހަރާކުރަމުންދާއިރު އެމަނިކުފާނުގެ ދަރިކަލުންގެ ތެރެއިން ދުންޔާ މައުމޫނާއި ގައްސާން މައުމޫނު ގޭގައި ތިއްބަވަނީ ކީއްވެގެންބާއެވެ. އެމީހުނަށް ހަމަ ނިދި މިއަދު ނިދޭ ހެއްޔެއެވެ؟ ރައީސް މައުމޫނު އެމަނިކުފާނުގެ ހަތަރު ދަރިކަލުން ބަލާ ބޮޑުކުރެއްވީ ކޮންފަދަ ލޯތްބެއް ދީގެން އިތުރަކަށް ބުނެދޭކަށް ނުޖެހޭނެއެވެ. ދުންޔާ އާއި ގައްސާން ލަދު ގަންނަނީ އެމްޑީޕީ މީހުންގެ ތެރެއަށް ގޮސް މުޒާހަރާ ކުރަން ހެއްޔެއެވެ؟ ރައީސް މައުމޫނު މިނިވަންކުރަން ގޮވާލައި އެމްޑީޕީގެ އެކްޓިވިސްޓުންނާއި އެމަނިކުފާނުގެ ޒައާމަތުގައި އަނިޔާތައް ތަހައްމަލުކުރި މީހުންނަށް ކެރޭ އިރު އެ ދެ ބޭފުޅުން އެތަނަށް ވަޑައިގަންނަވަން ލަދު ގަންނަންވީ ސަބަބެއް ނެތެވެ. ރައީސް މައުމޫނު ހައްޔަރުކޮށްގެން ގެންގުޅެނީ ހަމަ ގެންގުޅެން ޖެހޭތީ ކަމަށް ގައްސާނާއި ދުންޔާ ގަބޫލު ކުރައްވަނީ ހެއްޔެއެވެ؟ ރައީސް މައުމޫނު ދޫކޮށްލަން ޓްވީޓެއް ކޮށްލުމަކީ އެމަނިކުފާނަށް މިއަދު ދަރިކަނބަލުންގެ ފަރާތުން ލިބެންވީ މިންވަރު ކަމަށް އެކަކު ވެސް ގަބޫލު ނުކުރާނެއެވެ. މީހުންގެ ފާޑުކިޔުންތަކާ ހުރެ ކެތް ނުވެގެން އެތައް ދުވަހެއް ފަހުން މަގާމުން ދުންޔާ އިސްތިއުފާ ދެއްވިޔަސް އެއީ ބައްޕާފުޅު ދެކެ ވާ ލޯތްބެއްގެ ބޮޑުކަމުން އެޅުއްވި ފިޔަވަޅެއް ކަމަށް ގަބޫލުކުރަން ދަތިވާ ސަބަބުތައް ގިނައެވެ.\nގައްސާން އަދިވެސް ސިޔާސީ މަގާމުގައި ހުންނަވާއިރު ބައްޕާފުޅަށް ދެމުންދާ އަނިޔާގެ ބަދަލުގައި އެންމެ ދުވަކަށް އޮފީހަށް ނުނިކުންނަވައި ހުރުން ވެސް ހައްގު ނޫންތޯއެވެ. ރައީސް މައުމޫނު ހައްޔަރުކޮށްގެން ލިބޭ އަނިޔާގެ އިތުރުން ގައްސާނާއި ދުންޔާ އުޅުއްވާ ގޮތުން އެމަނިކުފާނުގެ އަބުރުފުޅަށް ލިބޭ ހުތުރުކަން ވަކި ކުޑައެއް ނޫނެވެ. އެކަމާ ގުޅިގެން ރައީސް މައުމޫނުގެ ތަރުބިއްޔަތާ މެދު ސުވާލު އުފައްދާ މިންވަރު ވެސް ވަކި ކުޑައެއް ނޫނެވެ.


Dhuvaafaru Futsal Challenge - Finalge Furathama Jaaga 11 Attackers ah | ungoofaaru.com\nބަނޑޭރިގަނޑު/ކުޅިވަރު/ދުވާފަރު ފުޓްސަލް ޗެލެންޖް – ފައިނަލްގެ ފުރަތަމަ ޖާގަ 11 އެޓޭކާސްއަށް\n0 60 މިނެޓެއް ނުވަނިސް ކިޔާލެވޭ\nދުވާފަރު ޔޫތު މޫމެންޓް އިން އިންތިޒާމްކޮށްގެން ދުވާފަރު ޒުވާނުންގެ ޖަމިއްޔާއާ ގުޅިގެން ދުވާފަރުގައި މިހާރު ކުރިއަށްދާ ފުޓްސަލް މުބާރާތް “ދުވާފަރު ފުޓްސަލް ޗެލެންޖް” ގެ ފުރަތަމަ ޖާގަ 11 އެޓޭކާސް އިން ކަށަވަރުކޮށްފިއެވެ. 11 އެޓޭކާސް ފައިނަލަށް ދަތުރުކުރީ ކުޅުނު2މެޗުންވެސް މޮޅުވެ6ޕޮއިންޓު ހޯދައިގެންނެވެ.\nއިލެވެން އެޓޭކާސް ފައިނަލަށް ދަތުރުކޮށްފައި ވަނީ މުބާރާތުގެ ފުރަތަމަ މެޗުގައި ސިލްވާ ޔުނައިޓެޑްގެ މައްޗަށް 4-1 ން ހޯދި މޮޅާއެކު އެ ޓީމުން ކުޅުނު2ވަނަ މެޗުގައި ދުވާފަރު ޕޮލިސް 0-1 ން ބަލިކޮށް ޖުމްލަ6ޕޮއިންޓު ހޯދައިގެންނެވެ. މި ނަތީޖާއާ އެކު ދުވާފަރު ޕޮލިސް ވަނީ މުބާރާތުގެ2ވަނަ މެޗުގައި ޑާރްކްޕާކް އަތުން 2-6 ގެ ބޮޑު ތަފާތަކުން ބަލިވެ ކުރިއަށް އެއް މެޗު އޮއްވާ މުބާރާތުން ކަޓާފައެވެ.\nމުބާރާތުގެ ޕޮއިންޓް ޓޭބަލް – ފޮޓޯ: ދުވާފަރު ޔޫތު މޫމަންޓްސްް\nމުބާރާތުގެ ގުރޫޕް ސެޓޭޖުގެ ފަހު2މެޗު ކުޅެން ހަމަޖެހިފައި ވަނީ މިއަދު ހަވީރުއެވެ. މިއަދު ހަވީރު ކުޅޭ ފުރަތަމަ މެޗުގައި ބައްދަލުކުރާނީ ޑާރްކް ޕާކް އަދި 11 އެޓޭކާސްއެވެ.2ވަނަ މެޗުގައި ބައްދަލު ކުރާނީ ސިލްވާ ޔުނައިޓެޑް އަދި ދުވާފަރު ޕޮލިސްއެވެ. މުބާރާތުގެ ފައިނަލްގެ ޖާގައެއް ކަށަވަރު ކުރުމަށް ސިލްވާރ ޔުނައިޓެޑްއަށް މިއަދުގެ މެޗުން މޮޅުވުން މުހިންމެވެ. އެޓީމުން ޑާރްކް ޕާކާ ބައްދަލުކުރި މެޗު 2-2 ން އެއްވަރުވެ ފުރަތަމަ މެޗުން ބަލިވެފައި ވުމުން ލިބިފައި ވަނީ އެންމެ ޕޮއިންޓެކެވެ. އަނެއްކޮޅުން ޑާރކް ޕާކު ވަނީ އެއްމެޗުން މޮޅުވެ4ޕޮއިންޓާކެކު ފައިނަލްގެ2ވަނަ ޖާގަ ހޯދުމާ ގާތަށް ޖެހިލާފައެވެ.\nރ.ދުވާފަރު ދުވާފަރު ފުޓްސަލް ޗެލެންޖް ދުވާފަރު ޒުވާނުންގެ ޖަމިއްޔާ ދުވާފަރު ޔޫތު މޫމަންޓް


ޢިލްމު އެދިގޮވަނީ ޢަމަލުކުރުމަށް6– DhiSalafiyyah\nޢިލްމު އެދިގޮވަނީ ޢަމަލުކުރުމަށް 6\n02/01/2013 އަޚްލާޤްއައްޝައިޚް ޝިހާމް މުޙައްމަދު\nމީހެއްގެ ކިބައިގައި ޢިލްމު ހުރެފައި އެޢިލްމާ އެއްގޮތަށް އޭނާ ޢަމަލު ނުކުރާކަމުގައި ވާނަމަ އޭނައަކީ އެމީހަކަށް ﷲ ކޯފާލައްވާފައިވާ މީހުންގެ ތެރެއިންވާ މީހެކެއެވެ. އެއީ އެޢިލްމުގެ މަޤްސަދު އޭނާ ފުރިހަމަ ނުކުރިކަމަށްޓަކައެވެ. އަދި ޢިލްމާއި ނުލައި މީހަކު ކިތަންމެ އަޅުވެރިވީކަމުގައި ވީނަމަވެސް އޭނާއަކީ މަގުފުރެދިފައިވާ މީހެކެއެވެ. އަދި އޭނާވަނީ ﷲ ގެ ސީދާވެގެންވާ ތެދުމަގުން އެއްކިބާވެގެންނެވެ.\nކީރިތި ގުރުއާނުގައި ސޫރަތުލް ފާތިޙާ ގައި ﷲ ތަޢާލާ ވަޙީކުރައްވާފައިވަނީ:\n(اهْدِنَا الصِّرَاطَ الْمُسْتَقِيمَ ﴿6﴾ صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلَا الضَّالِّينَ ﴿7﴾ ) [الفاتحة ,6 ,7]\nމާނައީ: “އަޅަމެންނަށް، ސީދާވެގެންވާ ތެދުމަގަށް މަގު ދައްކަވާނދޭވެ!. (އެއީ) އެއުރެންނަށް އިބަރަސްކަލާނގެ ނިޢުމަތް ދެއްވި މީހުންގެ މަގެވެ. އެއުރެންގެ މައްޗަށް ކޯފާލައްވާފައިވާ މީހުންގެ މަގެއްނޫނެވެ. އަދި މަގުފުރެދިފައިވާ މީހުންގެ މަގެއްވެސް ނުމެނޫންމެއެވެ.”\nމިއާޔަތުގައި އެކަލާނގެ ބަޔާންކޮށްދެއްވާފައިވާ أَنْعَمْتَ عَلَيْهِمْ ނިޢުމަތް ދެއްވި މީހުންނަކީ: ޢިލްމާއެއްގޮތަށް ޢަމަލުކުރި މީހުންނެއެވެ.\nއަދި الْمَغْضُوبِ عَلَيْهِمْ ކޯފާލައްވާފައިވާ މީހުންނަކީ: ﷲ ތަޢާލާ އެބައި މީހުންނަށް ޢިލްމު ދެއްވުމުންވެސް އެޢިލްމަށް ޢަމަލުނުކުރި މީހުންނެއެވެ. އަދި ޔަހޫދީން ހިމެނެނީ މިބައިމީހުންގެ ތެރެއިންނެއެވެ.\nއަދި الضَّالِّينَ މަގުފުރެދިފައިވާ މީހުންނަކީ: ޢިލްމު ހޯދުމަކާ ނުލާ ޢަމަލުތަށް ކުރާ މީހުންނެވެ. އަދި ނަޞާރާއިން ހިމެނެނީ މިބައިމީހުންގެ ތެރެއިންނެވެ.\nމިހެންވެ ސަލަފުންގެ މަޝްހޫރު ޢިލްމުވެރިއެއް ކަމުގައިވާ ސުފްޔާނު ބުނު ޢުޔައިނަތަ رحمه الله ވިދާޅުވިއެވެ. ” އަހަރުމެންގެ ތެރެއިން ފަސާދަވާ ޢިލްމުވެރިންނާ ވައްތަރީ ޔަހޫދީންނާއެވެ. އަދި އަހަރުމެންގެ ތެރެއިން ފަސާދުވާ އަޅުވެރިންނާ ވައްތަރީ ނަސާރާއިންނާއެވެ.”\nޔަހޫދީންނަކީ އެބައިމީހުންގެ ކިބައިގައި ޢިލްމުހުރި ބަޔެކެއެވެ. އެހެންނަމަވެސް ޢިލްމު ހުރި ކަމުގައި ވީނަވެސް އެޢިލްމަކަށް އެބައިމީހުން ޢަމަލެއް ނުކުރިއެވެ. ﷲ ތަޢާލާ ވަޙީކުރެއްވި ފަދައިންނެއެވެ.\n(مَثَلُ الَّذِينَ حُمِّلُوا التَّوْرَاةَ ثُمَّ لَمْ يَحْمِلُوهَا كَمَثَلِ الْحِمَارِ يَحْمِلُ أَسْفَارًا) [ الجمعة5]\nމާނައީ:” ތައުރާތަށް ޢަމަލުކުރުމަށް އަންގަވާފައިވަނިކޮށް، ދެން އެއާއެއްގޮތަށް ޢަމަލުނުކުރި މީހުންގެ މިޘާލަކީ، ފޮތްތަކެއް އުފުލާ ޙިމާރުގެ މިޘާލެއެވެ.”\nއެބައިމީހުން ވަނީ އެތައުރާތު ދަސްކޮށްފައެވެ. އަދި ތައުރާތުން ދަލީލުކޮށްދޭ ކަންތައްތައްވެސް އެބައިމީހުންނަށް ފަހުމްވިއެވެ. އެހެން ނަމަވެސް އެޢިލްމަކަށް އެބައިމީހުންނެއް ޢަމަލެއް ނުކުރިއެވެ.\nއަދި އަހަރުމެންގެ ތެރެއިން ފަސާދަވީ އަޅުވެރިންނާ ވައްތަރީ ނަޞާރާއިންނާއެވެ. އެއީ ނަޞާރާއިންނަކީ ބިދުޢަތަކުގެ އަހުލުވެރިން ކަމުގައި ވާތީއެވެ. އެބައިމީހުންނީ އެބައިމީހުންގެ ދީނުގެ ތެރެއަށް އާކަންތައްތަކާއި، އެބައިމީހުންނަށް ﷲ ތަޢާލާ ޝަރުޢު ނުކުރައްވާ ކަންތަށް ވެއްދިމީހުންނެވެ.


Gethah thalhaathee Palestine meehun muzaahara ah nukunnanee\nގެތައް ތަޅާތީ ފަލަސްތީނު މީހުން މުޒާހަރާއަށް ނުކުންނަނީ\nއިސްރާއީލުން ގެއެއް ތަޅައިލުމުން ފަލަސްތީނު މީހަކު ހިތާމަ ކުރަނީ. ފޮޓޯ: އަލް ޖަޒީރާ\nފަލަސްތީނު މީހުންގެ ގެދޮރު އިޒުރޭލުން ތަޅައި ސުންނާފަތި ކުރާތީ ފަލަސްތީނުގެ ކަންކޮޅުތަކުގައި މުޒާހަރާކު ރުމަށް ފަލަސްތީނު މީހުން ތައްޔާރުވެއްޖެ އެވެ.\nމި މުޒާހަރާއަށް ދިއުމަށް ފަލަސްތީނު މީހުން ތައްޔާރުވީ އިޒުރޭލުން ފަލަސްތީނުގެ 11 ގެއެއް ތަޅައި ބިމާ ހަމަކޮށްލުމުންނެނެވެ.\n"މި ޖަރީމާތަކާ މެދު އަހަރެމެން، އިޒްރޭލްގެ ބޮޑުވަޒީރު ނަތަންޔާހޫ ކުށްވެރިކުރަން. މިއީ އޭނާގެ ނަސްލީ ތަފާތު ކުރުމުގެ ވިސްނުން ދައްކުވައިދޭ އަމަލުތަކެއް،" ފަލަސްތީނު ރައްޔިތުން ތަމްސީލުކުރާ ހައި ފޮލޯ އަޕް ކޮމިޓީގެ ވެރިޔާ މުހައްމަދު ބަރަކާ އަލްޖަޒީރާއަށް ދެއްވި އިންޓަވިއުއެއްގައި ވިދާޅުވެފައި ވެއެވެ.\nފަލަސްތީނު މީހުންނާ ދެކޮޅަށް އިޒްރޭލުން ހިންގަމުންދާ އުދުވާންތަކާ ދެކޮޅަށް ތެދުވުމުގައި އެންމެން އެކަތިގަނޑަކަށް ވުމަށް އޭނާ ވަނީ ގޮވައިލައްވާފައެވެ.\nއިޒުރޭލުން ހިފާފައިވާ އިރުމަތީ ގުދުސްގައި ހިންގަމުންދާ ޖަރީމާތަކުގައި ފަލަސްތީނު މީހުންގެ 100000 ގެ ތަޅާލާނެ ކަމުގެ ބިރު ވަނީ އުފެދިފައެވެ. އެ އަދަދަށް ގެ ތަޅައިލުމުން ފަލަސްތީނުގެ ބައި މިލިޔަން މީހުން މަގުމަތިވާނެ އެވެ.\nއިޒުރޭލުން ވަނީ މިދިޔަ އަހަރު އެކަނިވެސް އިރުމަތީ ގުދުސްގައިވާ ފަލަސްތީނުމީހުންގެ 1200 ގެ ތަޅައިލާފަ އެވެ. އަނެއްކޮޅުން އެމީހުން އަންނަނީ އިރުމަތީ ގުދުސްގައި ބައިނަލް އަގުވާމީ ހުރިހާ ގާނޫނަކާ ހިލާފަށް ޔަހޫދީންނަށް ގެތައް އަޅަމުންނެވެ.\nއިރުމަތީ ގުދުސްގައި ޔަހޫދީ އާބާދީތައް ހެދުން ހުއްޓައިލުމަށް ގޮވާލައި ގަރާރެއް ޔޫއެންގެ ސަލާމަތީ މަޖިލީހުން ދާދި ފަހުން ވަނީ ފާސްކޮށްފައެވެ. ނަމަވެސް އެގަރާރަށް ބޯނުލަނބާނެ ކަމަށް އިޒްރޭލުން ވަނީ ބުނެފައެވެ.


Nahula ehen party akun fenidhaane kamuge ishaaraathaa eku Qasim rathah!\nގާސިމް އިބްރާހީމް އާއި އެމަނިކުފާނުގެ އަނބިކަނބަލުން ނަހުލާ -- ފޮޓޯ: ސަން\n6 ޖޫން 20196ކޮމެންޓް\nނަހުލާ އެހެން ޕާޓީއަކުން ފެނިދާނެކަމުގެ އިޝާރާތާއެކު ގާސިމް ރަތަށް!\nޖުމްހޫރީ ޕާޓީ (ޖޭޕީ) ހިންގަމުން ދަނީ ގަބޫލު ނުކުރެވޭ އުސޫލެއްގެ ދަށުން ކަމުގައިވާނަމަ އެހެން ޕާޓީއަކުން ނުފެންނާންވީ ސަބަބެއް ނެތް ކަމަށް ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވެފައިވާތީ އެ ޕާޓީގެ ލީޑަރު އަދި ނަހުލާގެ ފިރިކަލުން ގާސިމް އިބްރާހިމް ނުރުހުން ފާޅު ކުރައްވައިފި އެވެ.\nއެކަމާއި ހިތްހަމަ ޖެހިވަޑައިނުގެން ޖޭޕީގެ ރަސްމީ ވަޓްސްއެޕް ގްރޫޕުގައި ގާސިމް ލިޔެފައިވާ މެސެޖުތަކެއް ވަނީ ލީކުވެފަ އެވެ.\nކުރިއަށް އޮތް ތަނުގައި ވެސް ޖޭޕީ ހިންގަމުންދަނީ ގަބޫލުނުކުރެވޭ އުސޫލުތަކެއްގެ ދަށުން ކަމުގައި ވަނީނަމަ އެހެން ސިޔާސީ ޕާޓީ އަކުން ރައްޔިތުންނަށް ހިދުމަތް ކުރުމަށް ނުފެންނަންވީ ސަބަބެއް ނެތް ކަމަށް، ވީޓީވީގެ ޕްރޮގްރާމެއްގައި މިނިސްޓަރު އައިޝާ ވިދާޅުވެފައި ވަނިކޮށް ގާސިމް ރޭ ވިދާޅުވީ ޕާޓީ ހިނގާ ކަމުނުދަންޏާ ވެރިޔާ ބަދަލު ކުރުމަކީ މެމްބަރުންގެ ޒިންމާއެއް ކަމަށެވެ.\n"ޕާޓީ ހިނގާ ގޮތް ކަމުނުދާނަމަ މެމްބަރުންގެ ކަމެއް ވެރިޔަކަށް ހުރި މީހާ ބޭރުކޮށްލުން. އެހެން އާ މީހަކު ވެރިކަމަށް ހަމަޖެއްސުން،" ގާސިމް ލިޔުއްވި އެވެ.\nއޭގެ އިތުރުން ގާސިމް ވަނީ، ޖޭޕީގެ ފަރާތުން މަގާމެއްގައި ހުރި މީހެއްގެ ހިދުމަތް ހުރިހާ ގޮތަކުން ވެސް ޕާޓީއަށް ދޭން ޖެހޭނެ ކަމަށާއި އެއްވެސް މެމްބަރަކު ޕާޓީ ދޫކޮށް ދާން ނުޖެހޭ ކަމަށް ވިދާޅުވެފަ އެވެ.\n"އަމިއްލަ މަންފާ ލިބިގަތުމުގެ ބަދަލުގައި ޕާޓީއަށް ހިދުމަތް ކުރުމުގައި ދެމި ހުންނަން ޖެހޭ، ސަލާމް ޖަހަން ނުކުތްއިރު ގެންގުޅުނު ނާށިގަނޑު މަތިން ހަނދާން ކުރަން ޖެހޭ ކަމަށް އަޅުގަނޑު ދެކެން،" ޖޭޕީގެ ކައުންސިލް މެމްބަރުން ތިއްބަވާ ގްރޫޕުގައި ގާސިމް ވިދާޅުވި އެވެ.\nހަގު އަނބިކަނބަލުންގެ ވާހަކަތަކާ މެދު ގާސިމް ހިތްހަމަ ޖެހިވަޑައިނުގަތް ނަމަވެސް މިނިސްޓަރު އައިޝާ، ވީޓީވީގެ ޕްރޮގްރާމުގައި ވާހަކަ ދައްކަވަމުން ވަނީ އެހެން ސިޔާސީ ޕާޓީއަކަށް ގުޅިވަޑައިގަތުމުގެ ވިސްނުން އަދި ނުގެންގުޅުއްވާ ކަމަށް ވެސް ވިދާޅުވެފަ އެވެ.\nޖޭޕީގެ ވަޓްސްއަޕް ގްރޫޕުގެ ސްކްރީންޝޮޓްތަކެއް ދައުރުވަމުން އައި ނަމަވެސް ޕާޓީގެ ބަހެއް އަދި ލިބިފައެއް ނުވެ އެވެ.\nނާށިގަނޑު، ކަނޑިކި ބުރި...... ހަހަަހަހަ\nއަނެއްކާ ދާއިމަށް ދެމިގެންދާނެކަމުގައި ވިދާޅުވިގުޅުމަށް ބުރޫއަރާނީބާ؟\nނަސާބެއްނު ގާސިމްބޭގެ ފޮރުވިފަހުރި ސާމާނު ނުފެނުނުކަން؟؟؟؟؟\nއަނިޔާވެރި ވެރިޔަކު ކައިރީ ގާސިމު ގަބޫލް ކުރާނެ ފާޚާނާ ސާފުކޮށްގެން ހުންނަން ވިޔަސް\nތި ބުނީ އައިޝާ ހޯރަފުށި ކުއްޅަވައްފަލުގައި އޮވެ ސަލާން ޖަހަން ގާސިމް ކައިރިއަށް ގެނައި ނާށިގަނޑުގެ ވާހަކަ ތޯ. ރަނގަޅު ވާހަކައެއް. ހަނދާންކުރަންވާނެ ގޮތެއް ނިންމުމުގެ ކުރިން.\nތީގަ ގާސިމް ރުޅިއައިސްފައެއް ނެތް.\nހަބަރު ލިޔުމުގައި މިޔަށްވުރެއް ތެދުވެރިވޭ.\nމިލިޔުން ކީމަ އަހަރެންނަށް ފެނުނީ ތެދެއް ބުނެފައިވާތަނާއި ގާސިމްގެ މަޑުމައިތިރިކަން\nދެކުނު އޭޝިއާގެ އިގްތިސާދީ ކުރިއެރުން މަޑު ޖެހިއްޖެ\nރިޒްމާގެ ބިޒީބުކް: ކުޑަކުދިން ސްކްރީނާއި ދުރު ކުރެވޭނެ މޮޅު ގޮތެއް!\nސެޕްޓެމްބަރު މަހު މީރާ އަށް 1.2 ބިލިއަން ރުފިޔާ ލިބިއްޖެ\nސައުދީގެ ސަފީރު ޚަލީލް އޯއައިސީގެ ސަފީރަކަށް ހަމަޖައްސަން ރުހުން ހޯދަނީ


Uzurakaai Nulaa Roadha Mahu Dhuvaalu Kaiboe Ulhey Meehunnah! ޢުޛުރަކާ ނުލާ ރޯދަ މަހު ދުވާލު ކައިބޮއެ އުޅޭ މީހުންނަށް! – Huvadhoo News Uzurakaai Nulaa Roadha Mahu Dhuvaalu Kaiboe Ulhey Meehunnah! Huvadhoo News\nޢުޛުރަކާ ނުލާ ރޯދަ މަހު ދުވާލު ކައިބޮއެ އުޅޭ މީހުންނަށް!\nރަމަޟާންމަހުގެ ރޯދައަކީ އިސްލާމްކަމުގެ ރުކުންތަކުގެ ތެރެއިން ރުކުނެކެވެ. ޢަބްދުﷲ ބިން ޢުމަރު رضي الله عنهما ގެ ކިބައިން ރިވާވެގެންވެއެވެ. ރަސޫލާ صلى الله عليه وسلم ޙަދީޘްކުރެއްވިއެވެ.\n((بُنِيَ الإِسْلامُ عَلَى خَمْسٍ : شَهَادَةِ أَنْ لا إِلَهَ إِلا اللَّهُ وَأَنَّ مُحَمَّدًا رَسُولُ اللَّهِ ، وَإِقَامِ الصَّلاةِ ، وَإِيتَاءِ الزَّكَاةِ ، وَالْحَجِّ ، وَصَوْمِ رَمَضَان)) [رواه البخاري في صحيحه برقم: (8) ومسلم في صحيحه برقم: (18)]\nމާނައީ: “އިސްލާމްދީން ބިނާވެގެންވަނީ ފަސްކަމެއްގެ މައްޗަށެވެ. އެއީ ﷲ ފިޔަވައި ޙައްގުގޮތުގައި އަޅުކަންވެވޭ އިލާހެއް ނުވާކަމަށް ހެކިވުމާއި ، މުޙައްމަދު صلى الله عليه وسلم އީ ﷲ ގެ ރަސޫލާކަމަށް ހެކިވުމާއި ނަމާދު ޤާއިމު ކުރުމާއި ޒަކާތް ދިނުމާއި ޙައްޖުވުމާއި އަދި ރަމަޟާންމަހުގެ ރޯދަ ހިފުމެވެ.”\nޝަރުޢީ ޢުޒުރަކާ ލައިގެން މެނުވީ ބާލިޣުވެ ބުއްދި ސަލާމަތުން ހުރި މުސްލިމަކު ރޯދަ ދޫކޮށްލުން ހުއްދަވެގެން ނުވެއެވެ. ފަހެ ޢުޒުރަކާ ނުލައި ރަމަޟާންމަހުގެ ރޯދަ ދޫކޮށްފި މީހާ ބޮޑުވެގެންވާ ފާފައަކަށް އަރައިގެންފިކަން ކަށަވަރެވެ. އަދި އޭނާގެ ނަފްސު ﷲގެ ކޯފާއާއި ޢަޛާބަށް ހުށައަޅައިފިއެވެ. އަދި ފާފައަށް ތައުބާވެ ﷲގެ މަގަށް ރުޖޫޢަވެ، ދޫކޮށްލި ރޯދަ ޤަޟާކުރުން އޭނާގެ މައްޗަށް ލާޒިމުވެގެން ވެއެވެ.\nޝައިޚް ޢަބްދުލްޢަޒީޒް އިބްނު ބާޒް رحمه الله ވިދާޅުވެފައިވެއެވެ.\n“ޝަރުޢީ ޢުޛުރެއް ނެތި ރަމަޟާން މަހުން ރޯދައެއް ދޫކޮށްފިމީހާ ފަހެ ހަމަކަށަވަރުން ބޮޑުވެގެންވާ މުންކަރާތަކައިގެން އަތުވެއްޖެއެވެ. އަދި އޭނާ ތައުބާ ވެއްޖެނަމަ ﷲ ތައުބާ ލައްވަތެވެ. ފަހެ އޭނާގެ މައްޗަށްވަނީ ތެދުވެރިކަމާއެކު ތައުބާވުމެވެ. އަދި އޭނާއަށް ކުރެވުނު ޢަމަލުގެ މައްޗަށް ހިތާމަކުރުމެވެ. އަދި އެޢަމަލު ނުކުރުމަށް ޢަޒުމް ކަނޑައެޅުމެވެ. އަދި ގިނަގިނައިން އިސްތިޣްފާރު ކުރުމެވެ. އަދި އޭނާގެ މައްޗަށް ވަނީ ދޫކޮށްލެވުނު ރޯދަ ޤަޟާކުރުމަށް އަވަސްވެގަތުމެވެ.” \nއަދި ޝަރުޢީ ޢުޛުރަކާ ނުލައި ރަމަޟާންމަހުގެ ރޯދަ ދޫކޮށްލުމުގެ ޙުކުމާ މެދު ޝައިޚް އިބްނު ޢުޘައިމީން رحمه الله އާއި ސުވާލު ދެންނެވުމުން ވިދާޅުވިއެވެ.\n“ޢުޛުރަކާ ނުލައި ރަމަޟާން މަހުގެ ރޯދަ ދޫކޮށްލުމަކީ ބޮޑުވެގެންވާ ފާފައެކެވެ. އެކަމުގެ ސަބަބުން އޭނާ ފާސިޤެއްކަމުގައި ވެގެން ދެއެވެ. އަދި އޭނާގެ މައްޗަށް ވާޖިބު ވެގެންވަނީ ﷲއަށް ތައުބާވުމެވެ. އަދި އޭނާ ދޫކޮށްލި ރޯދަ ޤަޟާކުރުމެވެ.” \nއަދި ހަމަ އެހެންމެ ޢުޛުރަކާ ނުލައި ރަމަޟާންމަހުގެ ރޯދަ ދޫކޮށްލުމަކީ އާާޚިރަތުގައި އެމީހަކަށް ވޭންދެނިވި ޢަޛާބު ލިބެނިވި ކަމެކެވެ. މާތް ﷲ ރުއްސުންލެއްވި އަބޫ އުމާމާގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ނަބިއްޔާ صلى الله عليه وسلم ޙަދީޡްކުރައްވަނިކޮށް ތިމަންކަލޭގެފާނު އަޑުއެހީމެވެ.\n((بَيْنَا أَنَا نَائِمٌ إِذْ أَتَانِي رَجُلَانِ، فَأَخَذَا بِضَبْعَيَّ، فَأَتَيَا بِي جَبَلًا وَعْرًا، فَقَالَا: اصْعَدْ، فَقُلْتُ: إِنِّي لَا أُطِيقُهُ، فَقَالَا: إِنَّا سَنُسَهِّلُهُ لَكَ، فَصَعِدْتُ حَتَّى إِذَا كُنْتُ فِي سَوَاءِ الْجَبَلِ إِذَا بِأَصْوَاتٍ شَدِيدَةٍ، قُلْتُ: مَا هَذِهِ الْأَصْوَاتُ؟ قَالُوا: هَذَا عُوَاءُ أَهْلِ النَّارِ، ثُمَّ انْطُلِقَ بِي، فَإِذَا أَنَا بِقَوْمٍ مُعَلَّقِينَ بِعَرَاقِيبِهِمْ، مُشَقَّقَةٍ أَشْدَاقُهُمْ، تَسِيلُ أَشْدَاقُهُمْ دَمًا قَالَ: قُلْتُ: مَنْ هَؤُلَاءِ؟ قَالَ: هَؤُلَاءِ الَّذِينَ يُفْطِرُونَ قَبْلَ تَحِلَّةِ صَوْمِهِمْ)) [روى ابن خزيمة (1986) وابن حبان (7491) وصححه الألباني في السلسلة الصحيحة (3951)]\nމާނައީ: “އެއްރެއަކު ތިމަންކަލޭގެފާނު އަވަހާރަފުޅު ލައްޕަވައިގެން އޮންނަވަނިކޮށް (ހުވަފެންފުޅުގައި) ތިމަންކަލޭގެފާނުގެ އަރިހަށް ދެބޭކަލަކު އަތުވެއްޖެއެވެ. ދެން އެދެބޭކަލުން ތިމަންކަލޭގެފާނުގެ ދެއަތްޕުޅުގައި ހިއްޕަވައިގެން އަރަން އުނދަގޫ ފަރުބަދައެއްގެ ކައިރިއަށް ހިނގައްޖެއެވެ. ދެން ތިމަންކަލޭގެފާނަށް ދަންނަވައިފިއެވެ. އަރައިވަޑައިގަންނަވާށެވެ! ފަހެ ތިމަންކަލޭގެފާނު ދަންނަވައިފީމެވެ. ތިކަން ކުރެއްވުން ތިމަންކަލޭގެފާނަށް ކުޅަދާނަވެގެން ނުވެއެވެ. ދެން އެދެމީހުން ދަންނަވައިފިއެވެ. ހަމަކަށަވަރުން ތިމަންމެން ކަލޭގެފާނަށް އެކަން ފަސޭހަކޮށްދެއްވާ ހުށީމުއެވެ. ދެން އެ ފަރުބަދައިގެ މެދާ ހަމައަށް ދެވެންދެން ތިމަންކަލޭގެފާނު އަރައިވަޑައިގެންފީމެވެ. ކުއްލިއަކަށް ވަރުގަދަ އަޑުފަށްގަނޑެއް ތިމަންކަލޭގެފާނަށް އިވިވަޑައިގެންފިއެވެ. ތިމަންކަލޭގެފާނު ދަންނަވައިފީމެވެ. އެއީ ކޮންއަޑުފަށްގަނޑެއް ހެއްޔެވެ؟ އެބޭކަލުން ދަންނަވައިފިއެވެ. އެއީ ނަރަކަ ވަންތަވެރިން ހޭރޭ އަޑުފަށްގަނޑެވެ. ދެން އެމީހުން ތިމަންކަލޭގެފާނު ގޮވައިގެން ހިނގައިގެންފިއެވެ. ފަހެ ކުއްލިއަކަށް ތިމަންކަލޭގެފާނަށް ފެނިވަޑައިގަތީ އެކޮޅުކޮޅުން އެލުވިފައިވާ ބަޔެކެވެ. އެއުރެންގެ މިޔަކަނިތައް (އަނގައިގެ ދެކޮޅުން ދެތުންފަތް ގުޅޭތަން) ވަނީ އިރައިލެވިފައެވެ. އަދި އެމިޔަކަނިތަކުން ލޭފައިބަފައިބާ ހުއްޓެވެ. ތިމަންކަލޭގެފާނު ދަންނަވައިފީމެވެ. މިއީ ކޮންބައެއް ހެއްޔެވެ؟ އެބޭކަލުން ދެންނެވިއެވެ. މިބައިމީހުންނަކީ ރޯދަވީއްލާ ވަގުތު ނުޖެހެނީސް ރޯދަވީއްލައި އުޅުނު މީހުންނެވެ.”\nމި ޙަދީޘް ޞައްޙަ ކުރެއްވުމަށްފަހު އިމާމު އަލްބާނީ رحمه الله ވިދާޅުވިއެވެ.\n“މިއީ ރޯދައަށް ހުރެ ރޯދަވީއްލާ ވަގުތު ޖެހުމުގެ ކުރިން ގަސްތުގައި ރޯދަ ވީއްލާ މީހުންނަށް ހުރި ޢުޤޫބާތެވެ. ވީއިރު އެކީއެކަށް ރޯދަ ނުހިފާ މީހާ ވާނީ ކޮން ޙާލެއްގައިތޯއެވެ؟” \nއަދި الحافظ الذهبي رحمه الله އެކަލޭގެފާނުގެ الكبائر އޭ ކިޔުނު ފޮތުގައި ވިދާޅުވެފައިވެއެވެ.\n“ހަމަކަށަވަރުން އެއްވެސް ބައްޔަކާ ނުލައި ރަމަޟާންމަހުގެ ރޯދަ ދޫކޮށްލައިފި މީހާ ދަންނައެވެ. ޒިނޭކުރާ މީހަކަށްވުރެ އަދި ރާބުއިމުގައި ދެމިހުންނަ މީހަކަށްވުރެ އޭނާ ނުބައިވެގެންވާކަން ހުރިހާ މުއުމިނުންގެ ގާތުގައި ޡާބިތުވެ ކަނޑައެޅިގެންވެއެވެ. އަދި ކިއެއްތަ! އޭނާގެ އިސްލާމްކަމާ ދޭތެރޭގައިވެސް އެބައިމީހުން ޝައްކު ކުރެތެވެ. އަދި އޭނާއަކީ ޒިންދީގެއް ކަމުގައްޔާއި ސޫފީއެއް ކަމުގައިވެސް ދެކެތެވެ.” \nއެހެންކަމުން އެފަދަ ޢަމަލަކަށް އަރައިގަނެވިފައިވާނަމަ އަވަހަށް ﷲގެ މަގަށް ރުޖޫޢަވެ ތައުބާވުން އަވަސްކުރައްވާށެވެ. އެދުވަހުން ﷲގެ ހަޟްރަތުގައި ހުއްޓި ހުންނަންޖެހޭ ދުވަހަށް ބިރުވެތިވެ ރައްކާތެރިވާށެވެ. ފާފަ ކުރެވުނު ކަމުގައިވިޔަސް ﷲގެ ހަޟްރަތުން މާޔޫސްވެ އުންމީދު ކަނޑާ ނުލާށެވެ. އަދި ދަންނާށެވެ! ﷲއީ ހެޔޮގޮތުގައި ތައުބާވާ މީހުންގެ ތައުބާ ޤަބޫލު ކުރައްވާ އިލާހެވެ. އެއީ ރަޙްމާން ވަންތަ، އަޅުތަކުންނަށް އޯޤާވެވޮޑިގަންނަވާ އިލާހެވެ. ﷲ ވަޙީކުރައްވާފައިވެއެވެ.\n﴿أَلَمْ يَعْلَمُوا أَنَّ اللَّـهَ هُوَ يَقْبَلُ التَّوْبَةَ عَنْ عِبَادِهِ وَيَأْخُذُ الصَّدَقَاتِ وَأَنَّ اللَّـهَ هُوَ التَّوَّابُ الرَّحِيمُ﴾ [سورة التوبة ١٠٤]\nމާނައީ: “ހަމަކަށަވަރުން، ﷲއީ، އެކަލާނގެ އަޅުންގެ ކިބައިން ތައުބާ ޤަބޫލުކުރައްވާ އަދި ޞަދަޤާތް ޤަބޫލުކުރައްވާ އިލާހު ކަމާއި، ހަމަކަށަވަރުން، ﷲއީ، ގިނަގިނައިން ތައުބާ ލައްވާ، ރަޙީމުވަންތަ އިލާހުކަން އެއުރެން ނުދަންނަނީ ހެއްޔެވެ؟”\n﴿قُلْ يَا عِبَادِيَ الَّذِينَ أَسْرَفُوا عَلَىٰ أَنفُسِهِمْ لَا تَقْنَطُوا مِن رَّحْمَةِ اللَّـهِ ۚ إِنَّ اللَّـهَ يَغْفِرُ الذُّنُوبَ جَمِيعًا ۚ إِنَّهُ هُوَ الْغَفُورُ الرَّحِيمُ﴾ [سورة زمر ٥٣]\nމާނައީ:” ކަލޭގެފާނު ވިދާޅުވާށެވެ. އެއުރެންގެ އަމިއްލަ ނަފްސުތަކުގެ މައްޗަށް ފާފައިން އިސްރާފު ކޮށްފައިވާ ، ތިމަން އިލާހުގެ އަޅުތަކުންނޭވެ! ތިޔަބައިމީހުން ﷲގެ ރަޙްމަތުން އުންމީދު ކަނޑައިނުލާށެވެ! ހަމަކަށަވަރުން ﷲއީ އެންމެހާ ފާފަތައްފުއްސަވާ އިލާހެވެ. ހަމަކަށަވަރުން އެކަލާނގެއީ ގިނަގިނައިން ފާފަފުއްސަވާ ރަޙީމްވަންތަ އިލާހެވެ.”


vnews - Siyad aa Faris Courtah haaziru kohffi\nސިޔާދު އާއި ފާރިސް ކޯޓަށް ހާޒިރުކޮށްފި\nވިލާ ގުރޫޕުގެ މެނޭޖިންގ ޑައިރެކްޓަރ އިބްރާހިމް ސިޔާދު ޤާސިމް ލޯންޗުން ފައިބާވަޑައިގަންނަވަނީ-- ވީ ފޮޓޯ: ޔޫސުފް ސޮފްވާން\nރައްޔިތުންގެ މަޖިލީހުގެ ދިއްގަރު ދާއިރާގެ މެންބަރު އަހުމަދު ފާރިސް މައުމޫން އާއި ވިލާ ގުރޫޕުގެ މެނޭޖިންގ ޑައިރެކްޓަރ އިބްރާހިމް ސިޔާދު ޤާސިމްގެ ބަންދުގެ މުއްދަތު އިތުރު ކުރުމަށް ކްރިމިނަލް ކޯޓަށް ހާޒިރުކޮށްފި އެވެ.\nއެސްއޯއީގެ ދަށުން ހައްޔަރުކޮށްފައިވާ މި ދެބޭފުޅުން މިއަދު ހަވީރު ކޯޓަށް ހާޒިރުކޮށްފައިވާއިރު އެ ދެބޭފުޅުން ދޫކޮށްލުމަށް ގޮވާލާ ފޯސްޓަރުތަކެއް ހިފައިގެން ކޯޓު ކައިރީގައި ސިޔާދު އާއި ފާރިސް ގެ ސަޕޯޓަރުން ވަނީ އެއްވެފައެވެ.\nފުލުހުން ތަހްގީގު ކުރަމުންދާ މައްސަލައަކާ ގުޅިގެން ކަމަށްބުނެ ހައްޔަރުކުރި ވިލާ ގުރޫޕްގެ މެނޭޖިންގ ޑިރެކްޓަރ އިބްރާހީމް ސިޔާދު ގާސިމް ދޫނިދޫ ޖަލަށް ގެންގޮސްފައިވަނީ7ފެބުރުއަރީގައެވެ.\nޖުމްހޫރީ ޕާޓީގެ ލީޑަރ ގާސިމް އިބްރާހިމްގެ ދޮށީ ފިރިހެން ދަރިކަލުން އިބްރާހިމް ސިޔާދު ހައްޔަރު ކޮށްފައިވަނީ، ވިލާ ހައުސް ހުންނަ އިމާރާތް ބަލައި ފާސްކުރުމަށްފަހު6ފެބްރުއަރީގައެވެ. މިއަދު ކޯޓަށް ހާޒިރުކުރުމަށް ސިޔާދު މާލެ ގެންނަވާފައިވަނީ ފުރަތަމަ ފަހަރަށެވެ. ފުލުހުން ބުނީ ސިޔާދުގެ މައްޗަށް ކުރަނީ ޤާނޫނާއި ހިލާފަށް ސަރުކާރު ވައްޓާލަން އުޅުނު ކަމުގެ ތުހުމަތުކަމަށެވެ. އެހެންނަމަވެސް ތުހުމަތު ކުރާ މައްސަލައިގެ ޝަރީއަތެއް އަދި ނުފަށައެވެ.\nސިޔާދަކީ ސިޔާސީ ހަރަކާތްތަކުގައި އެއްވެސް ވަރަކަށް ބައިވާ ބޭފުޅެއް ނޫނެވެ. އަދި ސޯޝަލް މީޑިއާގައިވެސް ސިޔާސީ ކަންކަމާ ގުޅޭ ގޮތުން ވާހަކަފުޅު ދައްކަވާ ބޭފުޅެއް ނޫން ކަމަށް ފާހަގަކުރެވެއެވެ.\nދިއްގަރު ދާއިރާގެ މެންބަރު ފާރިސްއަށް ދައުލަތުން އުފުލާފައިވަނީ ރިޝްވަތު ދިނުމުގެ ކުށުގެ ދައުވާއެވެ. ރިޝްވަތު ދިނުމުގެ ކުށުގެ ދައުވާގެ އިތުރުން ޝަޚުސު އޮޅުވާލި ކަމަށް ބުނެ ކުރާ ދައުވާއެއްވެސް ފާރިސްގެ މައްޗަށް އުފުލާފައިވެއެވެ. މިދެ ދައުވާގެ ޝަރީއަތްތައް ވެސް ކުރިމިނަލް ކޯޓުގައި ހިނގަމުން ދާއިރު، ރިޝްވަތު ދިނުމުގެ މައްސަލައިގައި ފާރިސް ބަންދުކުރީ މިދިޔަ ފެބުރުއަރީ މަހުގެ 8 ވަނަ ދުވަހު އޭނާ ދިރިއުޅުއްވާ މ.ސްނޯރޯޒް ކިޔާ ގެއިންނެވެ.\nމަސްވެރިކަން ތަރަށްޤީކުރަން ޤައުމީ ޕްލޭނެއް އެކުލަވާލުން މުހިންމު: އާދަމް ޝަރީފު\nބީއެމްއެލްގެ ބޯޑަށް ސަރުކާރުން އައްޔަން ކުރާ ޑިރެކްޓަރުން ކަނޑައަޅައިފި